
— Ai dreptate, ar fi fost mai bine să mă abtin! 

Alice îşi sublinie cuvintele cu un oftat profund. Aruncă 
o privire spre baloanele și ghirlandele care decorau 
locuința, spre masa plină de prăjituri, fursecuri și fructe. 
Când se întoarse spre Bob, un zâmbet radios înlocui aerul 
ei preocupat. 

— Dar sunt atât de mulțumită să te văd încât tot restul 
îmi este egal. Mi-era greu să cred că ești aici, în carne și 
oase! 

Bob se îndreptă spre canapea și se așeză. 

— Unde este Gordon? 

Alice se bosumflă. Dorea atât de mult ca Bob s-o ia în 
braţele lui și să-i spună cât îi lipsise, mai degrabă decât să 
vorbească despre acest aiurit Gardon! 

— Mama lui m-a sunat în această după-amiază ca să mă 
anunțe că rămâne la New York mai mult timp decât 

prevăzuse și că îmi va scrie curând pentru a-mi spune 
cum stă. Asta nu mă miră din partea lui! Ce idee am avut 
să pregătesc o petrecere pentru întoarcerea lui! 

Se lăsă să cadă pe canapea, alături de Bob. 

— Nu ești mai bun decât Gordon, în ceea ce privește 
scrisul! Dar ești aici, şi asta este esenţial. Ţi-am lipsit? 

Bob ridică din umeri. 

— Nu știu cum stau lucrurile cu Gordon, dar eu însumi 
am fost foarte ocupat. Cursurile pe care le urmam erau 
destul de dificile! 

— Bănuiesc. Ştii că de mai multe ori am fost cât pe ce 
să sar într-un avion ca să te întâlnesc? 

Vestea păru că-l îngrozește pe Bob, care-și drese vocea, 
ferindu-se de privirea Alicei. 

— Există câteva schimbări în... planurile mele. 

Dar Alice era prea exaltată ca să asculte. 

— Când te-am văzut la ușă, venind să-ţi deschid, nu-mi 
puteam crede ochilor. În acest costum de in de culoarea 
fildeșului și cu această nouă tunsoare, păreai într-adevăr 
un francez! Pariez că aproape nu mai ai accent. Spune-mi 
două-trei cuvinte. 

Fără să răspundă, Bob aruncă o privire la ceasul lui. 

— La ce oră îţi aștepți invitaţii? 

— Într-o jumătate de oră, nu înainte. Vrei să afişez un 
bilet pe ușă ca să anunţ absenţa lui Gordon și anularea 
petrecerii? 

Vorbind, Alice își strecură un braţ în jurul gâtului lui 
Bob, rugându-se în sinea ei să uite de petrecere și să se 
gândească doar la ea. Lumina jucă în safirul de la inelul 
de logodnă pe care i-l oferise Bob, în ajunul plecării lui în 
Franţa. Alice plănuise să i se alăture acolo pentru o 
săptămână, dar mama ei căzuse bolnavă și trebuise să 
rămână la căpătâiul ei. Bob îi scrisese s-o prevină că 
studiile îi luau tot timpul și că trebuia să aştepte toamna 
înainte de a se revedea. 

— Cunoscându-i pe prietenii lui Gordon, răspunse 
Bob, nu vor renunța atât de ușor la un bufet gratuit. 

— Nu sunt atât de îngrozitori! protestă Alice. Ştii bine 
că niciodată nu i-aș fi invitat dacă aș fi ştiut că te întorceai! 
Vom recupera timpul pierdut, promit. Gordon absent, 
vom fi liniștiți şi vom putea... 

— Sunt câteva lucruri pe care trebuie să le discutăm 
amândoi, i-o tăie Bob cu un ton aspru. Nu acum, 
bineînţeles. Nu vom avea timp. 

Ca să se ridice, o împinse pe Alice fără blândeţe. 

— Pleci? Speram că vei dormi aici, se miră ea 
înroșindu-se puţin. 

Alice nu-l mai recunoștea. Era oare comportamentul 
unui logodnic? Mai degrabă al unui străin! Se auzi 
soneria, dar Alice nu păru s-o audă. 

— Ar trebui să te duci să deschizi, interveni Bob. Voi 
rămâne puţin. 

Primii sosiți invadară curând apartamentul, cu mult 
zgomot și hohote de râs. 

— Hei, el unde este? 

— La această oră, trebuie că are un accent oribil 
american! 

— O carte poștală este tot ce veţi vedea din el seara asta, 
îi informă Alice. Tocmai am aflat că își prelungește 
șederea la New York. 

În vacarmul general, Alice îl căută pe Bob cu o privire 
nesigură. Se pare că se refugiase în bucătărie. 

— Era prea târziu pentru a anula, încheie ea, mâhnită. 

— Să anulezi? Numai asta mai lipsea! Cu atât mai rău 
pentru el! N-avem nevoie de el ca să ne distrăm. 
Cunoscându-l, va fi bolnav de gelozie! 

Alice înţelese că greșise făcându-și griji pentru această 
petrecere organizată în onoarea unui invitat absent. 
Aceasta promitea, dimpotrivă, să fie foarte însuflețită. 

Timp de două ore, prea ocupată să-și servească 
invitaţii, Alice nu avu timp să se sinchisească de Bob. O 
neliniște surdă o obseda, fără s-o poată defini. Încerca să 
se consoleze gândindu-se la momentul când, invitaţii 
plecaţi, vor putea în fine să vorbească, să se regăsească 
eliberaţi de emoţiile pe care le înăbușiseră și unul și altul 
toată vara. Bob oferindu-i inelul de logodnă doar în 
ajunul plecării lui, nu avuseseră încă timp să se 
gândească la viitor. Niciodată nu i se păruseră atât de 
lungi aceste trei luni! 

— Nu ţi s-a spus niciodată că ești absolut încântătoare? 
Lasă acest platou și vino să dansăm. 

Era Jonathan, cel mai bun prieten al lui Gordon, care 
se adresa astfel Alicei. O eliberă de povară și o puse pe o 
masă. 

— Și dacă te-ai destinde puţin? o sfătui el. Cu sau fără 
Gordon, petrecerea este reușită! 

— Nu-i vorba de asta, răspunse Alice, mușcându-și 
buzele. Bob, logodnicul meu tocmai s-a întors din 
Franţa. 

— Ar trebui să te bucuri! 

— Pentru prima seară, ar fi preferat cu siguranţă să aibă 
linişte, trebuie să-l înțelegem. 

— Cu atât mai mult cu cât nu ne prea apreciază, mi se 
pare. 

Alice îi înapoie zâmbetul. Se înţelesese întotdeauna 
bine cu Jonathan, care apărea adesea pe neașteptate, la 
vremea când Gordon era la Cambridge. De obicei, cei doi 
bărbaţi petreceau ore întregi în bucătărie, unde discutau 
despre proiectele lor şi visau la ziua când vor deveni în 
sfârşit artiști celebri în lumea întreagă. 

De când Gordon împărțea apartamentul cu Alice, era o 
sursă constantă de enervare pentru Bob. Când Alice 
hotărâse să ia un colocatar, pentru reducerea 
cheltuielilor, se gândise mai întâi să aleagă o femeie. Dar 
Gordon fusese primul care a răspuns la anunţul ei, și 
farmecul lui a cucerit-o imediat. De altfel, nu regretase 

nici un moment, exceptând fricțiunile continue cu Bob. 
Cu Gordon în preajmă, avea rareori ocazia să se 
plictisească! 

— Bob găsește că studenții de la Arte Frumoase... 

— .... sunt nişte paraziți, leneși și buni de nimic, - 
termină Jonathan în locul Alicei. Știu, Gordon mi-a 
spus-o. Am impresia că nu este o mare dragoste între 
Bob și el. 

— Îl cunoşti pe Gordon, adoră să șocheze oamenii. 

— Ce-ai prefera? Discursurile tăioase ale prietenilor lui 
Bob al tău asupra economiei mondiale sau ideile noastre 
puțin cam trăsnite? 

Alice se încruntă. 

— Nu sunteţi mai buni unii decât ceilalți. Știu că Bob 
poartă cravată şi că lucrează într-un birou; dar asta nu 
înseamnă obligatoriu că este reacţionar! Sau că Gordon 
este neapărat un iresponsabil sub pretextul că este fără 
slujbă de la sfârșitul studiilor sale! Aceste clișee mă scot 
din sărite! 

— Hei! Doar n-o să ne batem! 

Alice scoase un suspin. 

— Scuză-mă. Sunt așa de contrariată că totul merge 
anapoda! Am petrecut o vară groaznică, mă gândeam că o 
petrecere imi va ridica moralul, și uite unde am ajuns! 
Bob soseşte fără să mă prevină mai devreme decât era 
prevăzut, ca să-mi facă o surpriză, și eu nu găsesc nimic 
mai bun de făcut decât să stric totul! 

— În locul tău, aș pune un slow la combină şi m-aș 
duce să-l caut. 

— Văzând dispoziţia lui... 

— O să-l asculti pe unchiul Jonathan, în loc să te 
încăpățânezi? 

Alice îi adresă un zâmbet și se pregătea să-i urmeze 
sfatul când musafirii începură să scandeze: „ÎL vrem pe 
Gordon! Îl vrem pe Gordon!“ În şir indian, începură să 
înconjoare camera și să bată din picioare, și Alice se trezi 
antrenată, fără voia ei. Cucerită de veselia grupului, îi 
însoți până când se despărţiră cu strigăte puternice ca să 
se arunce spre bufet și să-şi potolească setea. 

Alice porni în căutarea lui Bob, cu inima mai ușoară. 
Zărindu-l în pragul bucătăriei, se apropie cu un pas 
nesigur, după dansul nebun. Slowul Tinei Turner, care 
urma, i se păru binevenit... 

— Dansează cu mine, dragul meu, murmură ea 
agăţându-se de gâtul lui Bob. 

— Sincer, Alice! bombăni el cu nerăbdare. Dacă vrei 
părerea mea, ai băut prea mult. 

Tânăra femeie își dădu seama că, în elanul ei, îi căzuse 
o picătură din pahar pe mâneca lui Bob. 

— Nicidecum, protestă ea. Numai că, am dansat în cerc 
și am ametit puţin. Mi-era sete și... 

— Ascultă, pentru moment, ceea ce mă neliniștește, 
este costumul meu care riscă să fie distrus. Această pată 
nu va ieși niciodată. 

— Voi căuta o mănușă umedă. 

— Lasă! Mă ocup eu. Mai degrabă du-te să deschizi, este 
aproape o oră de când sună cineva. Trebuie să fie un 
vecin care începe să se sature de acest vacarm! 

Întorcând spatele lui Alice, Bob intră din nou în 
bucătărie și trânti uşa. De data asta, vizitatorul suna fără 
întrerupere. 

— Vin, vin, murmură ea, încă uluită de purtarea lui 
Bob. 

Cine putea să fie? Vecinii de la etajul de deasupra erau 
absenţi. Să fie niște întârziaţi? Era prea târziu pentru asta. 

În timp ce deschidea ușa, Alice aruncă o privire spre 
bucătărie, bombănind pe un ton dezagreabil: 

— Intraţi. 

Întorcându-se, se găsi nas în nas cu un bărbat cu 
umeri pătraţi, care o depășea cu un cap. Într-o mână, 
ținea o enormă geantă de voiaj, în cealaltă o servietă 
diplomat voluminoasă. Își privea uimită vizitatorul când 
un braţ se strecură în jurul taliei ei ca s-o antreneze spre 
interior. Era James, un prieten foarte apropiat al lui 
Gordon. 

— Iată-te în fine! Acordă-mi un dans, numai unul! 
exclamă el. 

— Nu acum, protestă Alice respingându-l iritată. 

Dar James avea chef să râdă și să se amuze. 

— Scumpo, să fugim împreună la celălalt capăt al lumii. 
Aştept de atâta timp acest moment sublim! 

— Îmi pare rău că vă deranjez, dar aveţi 
bunăvoința să-mi spuneţi dacă sunt pe Canal Terrace, 
numărul 36 B? 

Vocea profundă, cu accent american trăda o anumită 
enervare. Cum Alice se întorcea spre noul venit, îi întâlni 
privirea și se miră de intensitatea ei. 

— Taci! se enervă ea dându-i o lovitură de cot lui James. 
Da, aici este, răspunse ea necunoscutului. 

— Sunt așadar acasă la Gordon Boswell. 

— Da, locuieşte aici, dar pentru moment lipsește. 

— Îmi dau seama, mulțumesc. 

Vestibulul i se păru brusc mai mic lui Alice și gălăgia 
mai asurzitoare. Hotări să iasă pe palier și să închidă ușa 
în spatele ei. Apoi își frecă mașinal brațele ca să se 
încălzească, atât de mare era contrastul între vestibulul 
îngheţat și căldura care domnea în apartament. 

— Mă numesc Lawrence Trafford, se prezentă 
vizitatorul. Numele meu nu vă spune cu siguranță mare 
lucru.... 

— Presupun că sunteţi un prieten al lui Gordon, începu 
Alice, încercând să-și amintească unde mai auzise acest 
nume. 

— Dacă vreţi, răspunse bărbatul, evaziv. Este vorba deci 
de apartamentul lui? 

Alice ridică agasată din umeri. 

— Tocmai v-am spus. Și cum vă explicam, este la New 
York. Trebuia să se întoarcă astăzi, ceea ce explică 

organizarea acestei petreceri ca să-l întâmpinăm. Dar am 
aflat în această după-amiază că și-a schimbat planurile. 

— Ştiu. De aceea mi-a împrumutat apartamentul lui. 

— V-a... 

— Am cheile, o întrerupse Lawrence pe un ton tăios. 

Pentru a-și confirma spusele, scoase din buzunar o 
legătură de chei din care Alice le recunoscu pe cele ale lui 
Gordon. Se incruntă imediat, perplexă. 

— Nu înţeleg. 

— Îmi pare rău că apar fără să vă fi prevenit, dar 
călătoresc de peste douăsprezece ore și, cu decalajul orar, 
vă spun că sunt epuizat. 

Uşa apartamentului se deschise în acel moment, și Bob 
apăru în prag. 

— Ah, iată-te. Te caut peste tot! Ascultă, voi pleca. Este 
prea mult zgomot aici, şi începe să mă doară groaznic 
capul. Te sfătuiesc să scapi de toţi acești oameni și să te 
culci. 

Bob păru atunci să observe că Alice nu era singură. 

— Acest domn afirmă că-l cunoaște pe Gordon, îi 
explică tânăra femeie, luată pe nepregătite. Așteaptă 
puțin înainte să pleci, Bob, adăugă ea agățându-se de 
braţele lui. Ceilalţi nu vor întârzia să... 

— Nu. Este târziu, te voi suna mâine. 

În momentul când Alice se pregătea să-l urmeze pentru 
a încerca o ultimă dată să-l reţină, ușa apartamentului se 
deschise din nou și James sări s-o prindă de talie. 

— În fine, spărgătorul petrecerii s-a volatizat! Acum, te 
am doar pentru mine! Vom putea să ne iubim până la 
răsăritul soarelui. Apoi vom ieși să strângem roua 
dimineţii și... 

— James, taci! N-am nici un chef de glumă, protestă 
Alice îimpingându-l, enervată. 

Bob nu-i spusese o singură dată că o iubea sau că-i 
lipsise. Niciodată nu-l cunoscuse atât de rece și de distant. 
Și bărbatul de pe coridor, cum se numea? Ah da, 
Lawrence. Unde dispăruse? 

Cu moartea în suflet, Alice alergă să se ascundă în sala 
de baie. Acolo, încuiată de două ori, se așeză pe 
marginea căzii. Palidă, cu ochii înceţoșaţi de lacrimi, se 
întoarse spre oglindă ca să privească dezastrul. 
Strălucirea părului roșu îi accentua paloarea tenului. 
Fardul se dusese și nu mai avea decât o dorinţă: să vadă 
toată lumea plecată ca să se refugieze în patul ei. Până 
mâine, poate că ceea ce-l tracasa pe Bob se va rezolva 
și-l va regăsi la fel de îndrăgostit și de atent ca înainte de 
plecarea lui în Franța. 

Rămase apatică un timp, copleșită de oboseală. 
Invitaţii trebuie că se pregăteau să plece, deoarece muzica 
tăcuse și nu mai auzea aproape nici un zgomot. 

Amintindu-și datoriile ei de gazdă, se ridică. Invitaţii 
probabil o aşteptau să-i mulțumească și să-i spună la 
revedere. Fără să-l mai socotească pe prietenul lui 
Gordon. Trebuia să rezolve această treabă cu el cât mai 

repede și să-l îndrepte spre hotelul cel mai apropiat. 
Gordon o să-i plătească pentru festa pe care i-o jucase. 

O tăcere lugubră o întâmpină pe Alice când își vâri 
capul prin deschizătura ușii. Nori de fum pluteau în aer, 
bucătăria era goală şi o dezordine de nedescris domnea 
peste tot: pahare pe jumătate pline, scrumiere dând pe 
dinafară, bucăţi de prăjituri, firimituri, prosoape de hârtie 
șifonate. Din indivizii care-i ţinuseră companie toată 
seara, nu mai rămăsese nici unul. 

— Încă aici! 

Scoseseră amândoi această exclamaţie la unison, ea 
consternată, el neîncrezător. 

În fundul salonului pustiu, cu servieta diplomat şi 
geanta de voiaj la picioare, Lawrence o privea pe Alice, cu 
un aer nemulțumit. Alice își dădu brusc seama că acest 
bărbat era departe de a semăna cu băieţii pe care-i 
frecventa de obicei Gordon la Artele Frumoase. Era de 
asemenea mult mai în vârstă decât ei și dădea impresia 
unei energii deloc obişnuită cu compromisul. 

— Au plecat toţi? se informă Alice. 

— l-am zorit... puţin, mărturisi el. 

Alice îi adresă o privire iritată. Oare cine se credea? 

— Păreau să vă creadă cu un tip numit Bob. Mi-au 
cerut, dacă vă revedeam, să vă spun că sunt la Jonathan, 
în cazul în care aţi vrea să-i întâlniți. 

Spunând acestea, își descheie haina şi o aruncă pe 
fotoliul cel mai apropiat. 


VIZITATOR DE O SEARĂ 17 


— Vă rog, simtiti-vă ca acasă, spuse Alice pe un ton glacial. 

— Asta intentionez, îndată ce veți pleca. 

— Am impresia că nu ne-am înţeles bine. Vă anunţ că 
locuiesc aici. 

Lawrence o privea cu un aer neîncrezător. 

— Gordon este cel care locuiește aici. 

— Da, cu mine. Împărțim apartamentul. 

Lawrence luă un aer furios și neîncrezător. 

— Nu mi-a spus nimic despre asta. 

— Nici el nu mi-a vorbit despre dumneavoastră, preciză 
tăios Alice. 

— Mă aşteptam să găsesc apartamentul gol! 

— Să mergem la culcare, vom rezolva problema mâine 
dimineaţă, sugeră Alice, extenuată. 

Era trecut de ora două, nu putea să-l oblige să-și caute 
o cameră la hotel atât de târziu. 

— În locul dumneavoastră, mi-aş preciza gândul, 
remarcă Lawrence neincrezător. Invitaţia ar putea duce la 
confuzie. 

— Dar... niciodată n-am vrut să spun că... 

— Cum să știu? Pentru început, sosesc în mijlocul 
petrecerii celei mai dezlănţuite care mi-a fost dat să văd. 
Apoi, mă anunţaţi cu calm că Gordon și cu 
dumneavoastră trăiţi impreună. Atunci, ştiţi... 

— Dacă v-aţi ocupa de treburile dumneavoastră? 
exclamă Alice, la capătul răbdării. Gordon și cu mine 
suntem prieteni. Concret, acum: dacă rămâneţi în această 

noapte, camera lui Gordon este lângă salon. Veţi găsi 
cearșafuri curate în dulapul din baie. Altminteri, dacă 
mergeţi la hotel, asiguraţi-vă că iala este deblocată înainte 
de a închide ușa în spatele dumneavoastră. N-aveţi decât 
să lăsaţi cheia pe șemineu. Acestea fiind zise, la revedere 
și noapte bună. 

Din prag, totuși, se întoarse. 

— De fapt, dacă-l vedeţi pe Gordon înaintea mea, 
spuneţi-i că nu e cazul să se grăbească! 

În fundul culoarului, Alice trânti ușa camerei în spatele 
ei. Se dezbrăcă în întuneric, hainele urmând drumul ei 
până la pat unde se lăsă să cadă greoi ca să cadă îmediat 
într-un somn de plumb. 


Capitolul 2 


Douăsprezece ore de somn îi redară Alicei simţul 
umorului obișnuit. Întinsă alene, zâmbi gândindu-se la 
figura lui Lawrence Trafford când îl părăsise ca să plece la 
culcare. Dat fiind comitetul de primire, cu siguranţă se 
hotărâse să se întoarcă la hotel! 

Sărind în picioare, făcu turul apartamentului pentru a 
deschide larg ferestrele, întorcând spatele hotărâtă 
dezordinii de nedescris. Apoi se refugie în baie, unde 
umplu cada. Pentru ca din salon să-i parvină Concertul 
pentru vioară de Bruch, lăsă ușile deschise și se strecură 
cu voluptate în baia înspumată cu parfumuri exotice. 

Ce putea face americanul în acest moment? El era 
primul care s-o suspecteze de moravuri ușuratice, pe ea, 
nepoată de pastor! 

Închise pleoapele pentru a-și aduna curajul în 
perspectiva curăţeniei monumentale care o aștepta. Când 

va fi terminat, va merge să facă un tur pe malul râului. De 
acum încolo, Bob va putea poate s-o sune și vor merge 
împreună. Cel puţin spera. Ce ghinion că alesese să apară 
tocmai ieri seară! 

Zâmbi, amintindu-și ziua când îi ceruse mâna. Cu 
timiditate, scosese din buzunar inelul de logodnă pe care 
ea îl purta în permanență de atunci. Ce emoție, când 
plânsese de bucurie! Tot ce ea și Bob aveau nevoie, era 
putin timp ca să se regăsească, şi totul va merge mai bine. 

Un zgomot de pe culoar întrerupse reveria Alicei. 

— Arthur, chemă ea cu o voce blândă, dar fără să-și dea 
osteneala să se întoarcă. 

De obicei, motanul pândea momentul când se trezea 
ca să vină să se frece de picioarele ei până când îi dădea 
să mănânce. Dar văzând invazia teritoriului său, în ajun, 
plecase îmbufnat afară și binevoia abia acum să revină. 

— L-am găsit în fața ușii. 

Alice deschise ochii mari, paralizată de vocea pe care ar 
fi recunoscut-o dintr-o mie. 

— Nu intraţi! strigă ea îngrozită. Sunt în baie! 

Lawrence rămase imperturbabil 

— Văd. 

Alice se ghemui în grabă cât putu mai bine sub spuma 
puţină care rămăsese. Apoi aruncă o privire peste umăr și-l 
surprinse pe Lawrence admirând acest tablou încântător 
mângâind motanul mare roșcat pe care-l ţinea în braţe. 

— Plecaţi! 

El se încruntă. 

— Nu vă enervaţi! Veneam doar să vă anunţ că am făcut 
câteva cumpărături de la băcanul din colțul străzii. Vă 
aştept la micul dejun când veţi fi terminat. 

Acestea fiind spuse, ieși cu aerul cel mai firesc, ca și 
cum era foarte obișnuit cu genul acesta de situaţie. Alice 
aşteptă puţin ca să fie sigură că nu va reveni pentru a ieși 
repede şi să se acopere cu un prosop de baie. 

Oglinda era aburită, dar nu se plânse, deoarece își 
detesta pistruii, totuși încântători. Din fericire, Bob, îi 
adora. Bob... 

O străbătu un fior la amintirea ultimei nopţi când se 
iubiseră, înainte de plecarea lui Bob în Franţa. Și, în timp 
ce ea visa, imaginea lui Lawrence se suprapuse încetul cu 
încetul, în timp ce o cuprindea o emotie inexplicabilă. 

Înnebunită, se frecă viguros cu prosopul de baie, 
forțându-se să-l alunge pe intrus din mintea ei. Pe Bob 
voia să-l viseze, numai pe Bob! Niciodată nu va permite 
unui alt bărbat să se apropie de ea. 

Scoase din dulap un halat în care se înfășură cu grijă 
înainte de a îndrăzni să scoată nasul afară. Din bucătărie 
îi parveneau zgomote. Se refugie cu toată viteza în camera 
ei, şi, îmbrăcându-se, repeta în minte ce se pregătea să-i 
spună lui Lawrence. Nu era lipsit de tupeu, să se impună 
astfel! Ceea ce hotărâse el cu Gordon n-o privea! 

Apoi, încă furioasă, se îndreptă spre bucătărie, unde 
scoase din frigider brânză, pateu, chifle și fructe pe care 
le depuse pe masă. 

— Ah, iată-vă! exclamă Lawrence. Vă este foame? Ceasul 
meu intern este atât de perturbat încât nu mai am nici cea 
mai mică idee cât este ora. Este micul dejun, prânzul sau 
cina? 

Alice regretă că nu are câţiva ani și câţiva centimetri 
mai mult decât el, ca să-i spună pe loc ce crede despre 
modul lui de a gândi. 

— Vă credeam plecat, se mulțumi ea să declare pe un 
ton acuzator. 

— Am găsit mai rezonabil să vă accept invitaţia. Şi cum 
m-am trezit foarte devreme, am profitat ca să fac un tur în 
cartier. Apropo, toate scuzele mele pentru izbucnirea de 
aseară. Eram într-adevăr foarte epuizat. 

Trase un scaun și, cu un zâmbet, o invită pe Alice, să se așeze. 

— Dacă am relua prezentările? Mă numesc Lawrence 
Trafford. 

— Şi eu Alice Parker, răspunse ea, furioasă că el lua 
inițiativa. 

Dar cum ar fi putut să rămână distantă și rece, cu 
Lawrence care-și etala toate farmecele? 

— Serviţi-vă, îi propuse el galant tăind o felie de pâine 
proaspătă. Am urmat un labirint de străzi incredibil de 
înguste, şi deodată m-am trezit în plină câmpie, tocmai în 
momentul când soarele se ridica din ceață. A fost minunat! 

Alice refuza să se lase cucerită de entuziasmul lui 
Lawrence, deși încerca de fiecare dată aceeaşi emotie 
mergând ca și el în peisajele minunate ale regiunii. 

— Haideţi, serviţi-vă! insistă Lawrence. Am cumpărat 
toate astea pentru noi doi. 

Alice nu se execută imediat. Acceptarea invitaţiei o 
jena, tocmai înainte de a-l da pe Lawrence afară. Cum se 
frământa, indecisă, îi atinse din nefericire genunchiul. În 
cele din urmă, pentru a-și ascunde stânjeneala, luă un 
biscuit și o bucată de brânză, cât mai nepăsător posibil. 
Dar ar fi jurat că Lawrence nu se lăsase înșelat. Nu-i 
rămânea decât o soluţie: să treacă la ofensivă. 

— Unde veţi sta? 

Dacă nu înţelegea din asta! 

Lawrence schiță un zâmbet. 

— Nu este evident? M-am pus de acord cu Gordon să 
schimbăm apartamentele noastre pe timp de trei luni. 

Alice făcu ochii mari. 

— Trei luni! Cu ce drept își permite Gordon să ia 
asemenea hotărâre fără să mă consulte? Eu locuiesc aici, 
contractul de închiriere este pe numele meu. N-aveti 
decât să vă întoarceţi imediat la New York și să-l anunţaţi 
pe Gordon că aranjamentul vostru nu merge. 

— leri seară, aţi fi putut încă să mă convingeţi, dar nu 
în această dimineaţă. Și cum hotelul depășește 
posibilităţile mele... 

Alice rămase neînduplecată. Era în afara problemei să 
găzduiască un necunoscut. Bob ar fi furios, și de altfel, 
având în vedere nonșalanţa cu care Lawrence intrase în 
sala de baie adineauri, era evident că o coabitare era 
imposibilă. 

— De altfel, dacă m-aş întoarce, Gordon ar fi obligat să-și 
scurteze călătoria. 

— Dar vă asigur că este grija mea cea mai mică! 

Lawrence ridică din umeri. 

— Altfel spus, va trebui să găsesc un loc unde să stau. 
Un apartament nu prea scump. Ştiţi unde aș putea să mă 
adresez? 

— În această perioadă a anului, nu vă veţi descurca, 
mărturisi Alice. De la sfârșitul lui august, toate 
apartamentele și camerele de închiriat sunt luate cu asalt 
de studenţi. 

— Trei luni la hotel? Nu pot să mă gândesc la asta! 

Lawrence pândi o clipă reacţia Alicei. Cum ea păstra cu 
prudență tăcerea, el se ridică. 

— În loc să discutăm, dacă ne-am apuca de treabă? 
Strângeți vesela murdară, eu mă însărcinez s-o spăl. 

Își sublinie propunerea ridicându-și mânecile cămășii 
cu un zâmbet dezarmant. Dacă-și imagina că o 
influenţează cu această demonstraţie de farmec, se înşela! 

Totuși, Alice se întreba cum să rămână fermă fără să 
pară egoistă... 

— Ascultaţi, încercaţi să înţelegeți, mormăi ea. Nu veţi 
putea să vă instalaţi aici. 

— Mai târziu, O.K.? Înainte, să ne ocupăm să rânduim 
totul. 

Apropindu-se de chiuvetă, el începu s-o umple și Alice 
renunță deocamdată să lupte. El spera probabil că ea va 

sfârși prin a capitula, dar se expunea unor neplăcute 
surprize, fiindcă va rămâne de neclintit. Luând un platou, 
se îndreptă spre salon. 

În timp ce strângea paharele goale, privirea insistentă 
a lui Lawrence când dăduse buzna în sala de baie îi reveni 
în minte, stârnindu-i tulburarea în asemenea măsură încât 
paharul pe care-l ţinea în mână îi scăpă şi se sparse cu 
zgomot de podea. 

— Nimic grav? strigă Lawrence, din bucătărie. 

— Doar o stângăcie, răspunse ea aplecându-se să 
strângă cioburile. 

Ce i se întâmpla? Era oare atât de sensibilă la farmecul 
lui Lawrence? Era seducător, desigur, și ce-i cu asta? 

Din fericire, acest gen de problemă nu se pusese 
niciodată cu Gordon. Pentru început, era cu doi ani mai 
mic, și relaţia lor semăna mai mult ca aceea dintre un 
frate şi o soră. Alice îl consola după necazurile lui în 
dragoste, îi cosea nasturii și se asigura că lua o masă 
convenabilă cel puţin de două ori pe săptămână. Dinspre 
partea lui, îi transmitea formidabila lui bucurie de viață. Și 
dacă se întâmpla s-o agaseze pe Alice, ea nu se plictisea 
nici O singură clipă cu el! 

Cu tava plină, se duse în bucătărie și o puse lângă 
chiuvetă. 

— Asta nu-i tot, îl anunţă ea. 

— Înainte de a vă întoarce în salon, v-ar putea deranja 
să-mi ridicaţi mânecile? Ele nu se opresc să cadă. 

Negăsind nici un pretext ca să scape de această nouă 
încercare, Alice se supuse fără tragere de inimă. Îndată 
sarcina îndeplinită, se întoarse repede, ca să scape de 
privirea insistentă a lui Lawrence și se refugie în salon, 
furioasă că era atât de tulburată de acest inoportun, acest 
invadator, acest... seducător! 

De data asta, se consacră farfuriilor de carton, 
scrumierelor şi tot ce mai rămăsese din veselă, pe care le 
aduse pe masa din bucătărie. 

— Este aproape tot, anunţă ea. Voi începe să şterg. 
Pariez că deja regretaţi că mi-aţi propus ajutorul. 

— Oh, este o schimbare, răspunse Lawrence clătind un 
pahar. 

Cel puţin își făcea treaba impecabil. Venind de la un 
bărbat, era mai degrabă remarcabil, trebui să recunoască 
fără voia ei. 

— Sunteţi obișnuit cu mașina de spălat vase, nu? 
observă Alice, neștiind cum să întrețină conversaţia. 

— Am una acasă, dar o folosesc rareori. 

— Ce meserie aveţi? 

— Sunt fotograf. 

Alice aranjă paharele în dulap după ce le șterse. 

— De modă? 

— Nu, de ziar. 

Aparent, lui Lawrence nu-i plăcea să discute acest 
subiect. Curiozitatea Alicei spori. 

— Altfel spus, călătoriți mult, insistă ea. 

— Da. 

— Într-o ţară în mod special? 

— Nu. Pretutindeni unde se întâmplă ceva. 

Alice renunță la întrebările pe care dorea cu ardoare să 
i le pună. Soneria telefonului întrerupse conversaţia, și ea 
se grăbi să răspundă. 

— Bob! 

Niciodată nu regretase atât că nu dispune decât de un 
aparat. 

— Eşti liberă seara asta? se interesă Bob. 

— Bineînţeles, murmură ea, cu inima bătând mai tare. 

— Voi trece să te iau pe la ora opt. Îţi convine? 

— Perfect. 

Alice aruncă o privire scurtă în direcţia lui Lawrence. 
Ce se va întâmpla dacă nu reușea să scape de el până la 
sosirea lui Bob? 


KKK 


Spre sfârșitul după-amiezii, curăţenia fiind terminată, 
Lawrence și Alice discutau sărind de la una la alta în 
bucătărie, savurând o ceașcă de cafea binemeritată. 

— Dacă am înţeles bine, spuse deodată Lawrence, aţi 
vrea să mă fac cât mai mic posibil. 

— Numai la ora când Bob va trece să mă ia. Dacă nu vă 
deranjează prea mult, bineînţeles. 

Lawrence ridică din umeri. 

— Deloc. Dar dacă prezenţa mea aici pune probleme... 

— Nu rămâneţi decât încă o noapte, îi aminti Alice. 

Îi era greu să-l dea afară după ajutorul pe care i-l 
dăduse să curete apartamentul de la un capăt la altul. 
Mobilele își reluaseră locul, covoarele la fel, bucătăria nu 
fusese niciodată mai strălucitoare. 

— Mă indispune să vă cer asta, reluă ea. Dar deja Bob 
nu-l apreciază prea mult pe Gordon și faptul că locuim 
împreună... 

— Şi v-ar reproşa şi mai mult să mă găsească în locul lui, 
încheie Lawrence. 

— Exact. 

— Are un temperament gelos? 

— Să spunem puţin... dificil. Deja, faptul că locuiesc cu 
un bărbat îl şochează, dar îi reproșează în plus lui Gordon 
că depinde financiar de părinţii lui și că n-are slujbă. 

— Dacă-i spun că sunt un cetățean onest şi că îmi câștig 
existența poate mă va aprecia? 

Alice se îndoia. Dacă Bob nu era într-adevăr gelos pe 
Gordon, căruia îi ironiza adesea extravaganţele, nu va întârzia 
cu siguranță să se înfurie dacă l-ar întâlni pe Lawrence. 

— Sunteţi de mult logodiţi? se informă Lawrence. 

— De trei luni, dar ne vedem de mult mai mult timp. 
L-am cunoscut în ultimul meu an de studii, chiar înainte 
de a preda. 

— Sunteţi profesoară? 

— Învăţătoare la grădinița de copii din cartier. Este 
ultima mea săptămână de vacanţă. Nu mă plâng, deoarece 
îmi ador meseria. 

— Vă găsesc prea tânără ca să vă ocupati de cei mici. 

— Am douăzeci și patru de ani! 

— Şi logodnicul dumneavoastră ce face? 

— Dreptul. Tocmai și-a obţinut diploma cu brio, nu se 
putu împiedica să adauge Alice cu mândrie. Se 
specializează în drept european. Tocmai s-a întors dintr-un 
stagiu intensiv la Paris, finanţat de angajatorul lui, unul 
din cabinetele juridice cele mai influente din ţară. Pipkin 
și Forsythe, îi cunoaşteţi? 

— După nume. Al naibii personaj, după cum spuneti! 

— Oh, da! 

Pentru a-și ascunde roșeaţa, Alice aplecă repede capul 
și luă câteva înghițituri din cafeaua ei. 

— Bine, ar fi mai bine să mă pregătesc. Bob ar trebui să 
sosească într-o oră şi... 

— Inutil să insistaţi, am înţeles. Mă voi întoarce la 
câmpia pe care am descoperit-o în această dimineaţă. 

— Trebuie să fie vorba de Port Meadow. Urmând râul, 
veţi ajunge la un restaurant care se numește „Păstrăvul“. 
Se servesc excelente mese acolo. 

— Mulţumesc pentru informaţie. Pe curând, deci și... 
petrecere frumoasă. 


Capitolul 3 


După plecarea lui Lawrence, Alice rămase un timp 
așezată, ca să-şi termine cafeaua. De când îl cunoștea pe 
Bob, nici un bărbat n-o mai interesa. Atunci, de ce 
Lawrence? Numai pentru că era cel mai seducător 
reprezentant al speciei masculine pe care-i fusese dat să-l 
cunoască? După Bob, bineînţeles. Deși... Exista la 
Lawrence o autoritate, o perspicacitate pe care o admira 
și de care totodată se temea. Aerul voluntar, combinat cu 
un cinism de-abia deghizat în zâmbet, nu contribuia s-o 
destindă pe Alice în prezenţa sa. 

Îşi spăla ceașca de cafea în chiuvetă, tulburată de 
amintirea momentului când, deloc jenat că era goală, 
Lawrence o găsise în sala de baie, când un miorlăit al lui 
Arthur o trezise la realitate. 

— Bine, sosesc, murmură Alice, încântată că motanul ei 
o ajuta să-l alunge pe Lawrence din mintea ei. 


VIZITATOR DE O SEARĂ 31 


Petrecu mult timp pregătindu-se. Puloverul de mohair 
negru pe care-l tricotase în timpul verii contrasta cu 
culoarea de caisă a fustei ample și cu părul strălucitor. 
Mulțumită, se învârti în faţa oglinzii într-un picior și se 
găsi feminină şi frumoasă. De data asta, Bob n-o să 
rămână insensibil, putea să jure! 

— Eşti elegantă, declară simplu Bob când sosi. 

Abia acordând o privire ţinutei Alicei, se opri în 
mijlocul vestibulului și-și înfundă mâinile în buzunare. 

— Te duc să bem un pahar la Duke Ellington. Va fi 
linişte acolo, ca să putem discuta. 

Erau amândoi clienţi perseverenţi ai acestui restaurant 
situat de cealaltă parte a Oxfordului. Iarna, acolo ardea 
întotdeauna un foc. După lungile lor plimbări, lui Bob și 
Alicei le plăcea să se așeze în faţa căminului ca să se 
încălzească. Și în timp ce beau un pahar de brandy și 
savurau o felie de tartă de casă, Bob îi explica Alicei 
nuanțele vreunei clauze obscure din noua lege fiscală. Îl 
asculta cu atenţie, pregătind dinainte întrebări inteligente 
pe care să i le pună când ar fi terminat. Momentul sosit, 
Bob izbucnea în râs şi exclama: 

„Nu este grav, draga mea. Trebuie că te plictisesc cu 
poveștile mele. Spune-mi cum ţi-ai petrecut ziua“. 

Alice îl privea lung, cu inima grea. Astăzi, nici măcar 
n-o sărutase! Ascunzându-și mai bine decepţia, se apropie 
de el și-și înnodă braţele în jurul gâtului lui. 


32 CHRISTINE ORBAN 


— Înainte să plecăm... murmură ea. 

Bob o îndepărtă cu un râs jenat. 

— Haide... Spune-mi mai degrabă ce face mama ta. Cu 
harababura de aseară, am uitat complet să te întreb 
despre ea. 

Decepţionată amarnic, Alice se stăpâni să nu 
izbucnească în lacrimi. Se pare că Bob uitase multe 
lucruri. Urmându-l până la mașină, ea îşi domină cât mai 
bine emotia ca să răspundă: 

— Își revine destul de repede. 

— Vara a fost dură pentru tine, observă Bob deschizând 
portiera Alicei. 

— Da. Din fericire, atacul a fost mai puţin grav decât 
s-a crezut la început. La ora când îţi vorbesc, mama s-a 
întors acasă și David este plin de atenţii faţă de ea. A 
întreprins demersuri să se pensioneze anticipat și să i se 
consacre în întregime. Până atunci, și-au planificat o 
lungă croazieră. 

Drumul se derulă în tăcere până când pietrișul scârţâi 
sub roți când ajunseră în sfârșit la destinaţie. Nu se afla 
nimeni în sala pe care o alegeau de obicei, dar Bob ignoră 
colțul unde, pe o bancă aflată puţin deoparte, stăteau 
întotdeauna iîmbrăţişaţi. El o conduse pe Alice spre o mică 
masă de lângă fereastră, cu un taburet de fiecare parte. 

— Ce să-ţi ofer? se informă el. 

Alice ezită. În seara asta, presimţea că are nevoie de o 
băutură tare. 

— Un gin tonic. 

Rămasă singură, își privi mult timp inelul, așteptând 
întoarcerea lui Bob. 

— Se întâmplă ceva, nu-i așa? îl întrebă îndată ce 
reveni. 

Văzându-l bând o înghiţitură din cocteilul lui și 
lăsându-și privirea să rătăcească pe fereastră, Alice avu 
impresia că inelul îi ardea degetul. Ce se întâmpla? Bob se 
va decide oare să spună ceva? 

— Ti-ai schimbat părerea, așa-i? insistă ea. 

— Nu știam cum să ţi-o spun, răspunse el cu un aer 
încurcat. 

Alice împietri. Avea impresia oribilă că trăiește un 
coşmar. 

— Voiam să-ți vorbesc despre asta mai devreme, 
continuă Bob. Dar mama ta era bolnavă și totul s-a 
întâmplat atât de repede. La început, am crezut că odată 
întors în Anglia, lângă tine, voi uita, dar... 

— Vei uita? Dar despre cine vorbeşti, Bob? întrebă Alice 
pe un ton glacial. 

— O femeie, care urma același curs ca mine la Paris. 
Nici unul nici altul nu luam în serios ceea ce se întâmpla. 
Am ieşit o dată sau de două ori să luăm un pahar, ea 
mi-a arătat Parisul și apoi... Nu știu cum să-ți explic, sunt 
atât de stânjenit. 

Alice se încruntă, căutând cu disperare cuvintele 
pentru a-și exprima durerea. 

— Sunt... sunt distrusă, Bob, bănuiești. Tu... nu mai 
vrei să te căsătorești cu mine pentru că ești îndrăgostit de 
altcineva, am înţeles bine? 

Bob scoase un oftat adânc. 

— Iartă-mă pentru răul pe care ţi-l fac. 

Încetul cu încetul, Alice își reveni în fire. 

— Cine este? O franțuzoaică? 

— Da, o pariziană, brunetă, elegantă. Nu întru totul 
genul meu, cum poți vedea, preciză el cu un zâmbet jenat. 

Alice întoarse capul, cuprinsă de dezgust. 

— Scuteşte-mă de detalii, te rog. 

Căutându-și refugiul în furie, simţi brusc dorința să-și 
arunce paharul în celălalt capăt al sălii, să răstoarne masa, 
să-l pălmuiască pe Bob! 

— Și este ceva serios între voi? 

Își reproșă imediat că pusese întrebarea, cu atât mai 
mult cu cât cunoștea deja răspunsul. 

— Pipkin și Forsythe mi-au oferit un post în sucursala 
lor pariziană. Eu... 

Bob căută privirea Alicei, implorând-o să-l ierte. 

— Ne vom căsători. Îmi pare rău, Alice. 

Cu gesturi febrile, ea își scoase safirul care strălucea pe 
inelarul ei stâng. 

— Tine, ţi-l înapoiez. 

— Nu-l vreau. 

— Nici eu! N-ai decât să-l dai ei! 

Ridicându-se brusc, își răsturnă scaunul. 

— Nu pleca, Alice, protestă Bob ridicându-se la rândul 
lui. Nu aşa. Termină-ţi cel puţin paharul. Apoi, te voi 
conduce. 

Un cuplu tocmai intra și se opri să-i observe cu 
curiozitate. Alice îşi ridică încet scaunul. 

— Scuză-mă, n-am nici un chef să fac scandal. 

— Atunci, stai jos, murmură Bob. Și încearcă să înţelegi. 
Ştiu că mă condamni, dar să ne comportăm cel puţin ca 
oameni civilizati. 

Neincrezătoare, Alice îl privi. Crezuse realmente că se 
vor despărţi strângându-și politicos mâna? 

— Prefer să plec imediat. Aș risca să nu mă controlez... 

— O.K. Cum vrei. Te conduc acasă la tine. 

— Nu, prefer să merg pe jos. 

Cum Bob încerca să-i atingă braţul, Alice sări înapoi, își 
luă geanta și aproape alergă până la uşă, rugând cerul ca 
Bob să renunţe s-o ajungă din urmă. Deoarece atunci nu 
s-ar mai reţine și ar urla fără reţinere. 

Afară, se lăsase noaptea și un vânt rece îi lipi lacrimile 
pe obraji, aproape orbind-o. Se angajă pe Iffley Road, 
spre luminile din centrul orașului, fără să vadă nimic în 
jurul ei. Acum, nu se mai întreba de ce, în ajun, Bob părea 
că încearcă o anumită repulsie de fiecare dată când punea 
mâna pe braţul lui sau când se apropia de el! Ea nu-i mai 
inspira nici cea mai mică dorință, cea mai mică tandreţe. 

În momentul când traversa Walton Street, fără să 
privească nici la dreapta nici la stânga, o bicicletă o lovi în 

plin. Vehiculul, ciclistul şi Alice se prăbușşiră unii peste 
alții. Tânărul bărbat fu primul care se ridică. 

— Îmi pare rău! Sunteţi rănită? 

— Liniştiţi-vă, n-am aproape nimic. Și nu vă scuzaţi, 
totul este din vina mea, bâigui Alice ridicându-se în 
picioare de bine de rău. 

Își continuă în grabă drumul, cu o singură idee în cap: 
să se întoarcă acasă. 

Găsi apartamentul gol și se refugie în bucătărie, fără 
măcar să-şi dea osteneala să aprindă lumina. Acolo, 
plânse până nu mai avu lacrimi înainte de a-și examina în 
sfârșit rana de pe coapsă, ceea ce o ajută să-și uite câteva 
secunde necazul. 

O tăietură roșie și umflată marca pielea, în mijlocul 
coapsei. Cu precauţie, o atinse uşor cu vârful degetelor. 
Cât despre fustă, era sfâșiată și complet distrusă. Cu 
gesturi furioase, Alice o scoase şi o aruncă în cutia de 
gunoi, cu ochii inundaţi din nou de lacrimi pe care și le 
şterse energic. La ce bun să plângă pentru o fustă? Asta 
n-avea nici o importanţă. Nimic nu mai avea importanţă. 

În acest moment, se auzi soneria telefonului. Era Bob, 
desigur, care își făcea griji pentru ea. Gândul de a-i vorbi 
îi făcea greață. Nu mai avea nimic să-i spună. Dar în fața 
insistenţei corespondentului, sfârși prin a ridica 
receptorul, promițându-și să rămână calmă. 

— Alo? Eşti tu, Alice? 

Se încruntă. 

— Gordon? 

— Îmi pare rău că te sun atât de târziu, dar mă întorc 
de la o petrecere. Te-am scos din pat? 

— Nu, dar... 

— Dacă ai ști cât de extraordinar este aici! continuă 
prietenul lui Alice, fără să se preocupe de răspunsul ei. 
Oamenii sunt formidabili, incredibil de primitori și de 
amabili iar orașul, o minune! Ti-am găsit un cadou, la 
World Trade Center. Un tricou pe care sunt reprezentate... 

— Este foarte amabil din partea ta, i-o tăie Alice. 

Dar Gordon reluă imediat: 

— Fără îndoială ai ghicit de ce te sun? 

— Lawrence Trafford, presupun? 

— Da. L-ai întâlnit? 

— Da. 

— Pari mai puţin contrariată decât mă temeam. Eram 
convins c-o să mă asasinezi! Voiam să te previn, Alice, pe 
cuvânt. Dar totul s-a petrecut atât de repede! 

— A apărut aici în mijlocul petrecerii pe care o 
pregătisem în onoarea ta. 

— Adevărat? Doar n-ai... 

— Ba da. Toţi prietenii tăi erau aici. 

— Sunt dezolat, Alice. Într-adevăr. 

— Este puţin cam târziu să te gândești la asta. Dacă am 
reveni la Lawrence Trafford? Presupun că aţi încheiat un 
acord, amândoi. Păcat doar că nu te-ai gândit să mă 
consulti înainte. 

— N-am avut timp, Alice, trebuie să mă crezi. Lasă-mă 
să-ţi explic. Am întâlnit o fată super care s-a ocupat de 
decorarea apartamentului lui Lawrence, sub acoperișul 
unui antrepozit amenajat. Într-o zi, a vrut neapărat să-mi 
arate capodopera ei și, în același timp, m-a prezentat 
proprietarului, Lawrence. De fapt, m-am înscris la cursuri 
de artă decorativă la Manhattan. 

— Gordon, acest telefon te va costa o avere! Dacă ai 
intra în subiect? 

— Ai dreptate. Pe scurt, am început să discutăm, 
Lawrence și cu mine. În timpul conversaţiei, am 
menţionat apartamentul meu din Oxford, asta l-a 
interesat și iată. 

— Cel puţin ai luat informaţii despre el? Poate că este o 
persoană periculoasă, cine ştie? 

— Alice, ai așadar o părere atât de proastă despre 
mine? Este fotograf de presă, foarte cunoscut şi respectat. 
După părerea mea, este putred de bogat. 

— În acest caz, mă întreb ce i-a venit să se 
înmormânteze aici, la Oxford! 

— Se pare că deocamdată n-are de lucru. Prietena mea 
îmi povestea că s-a întors dintr-o misiune specială la 
Beirut. După ea, trebuie să se fi întâmplat ceva grav acolo 
pentru el, deoarece după întoarcere se pare că nu mai 
este același. 

Alice se încruntă. 

— ÎI cunoaşte bine? 

— Au fost foarte apropiaţi, dacă înţelegi ce vreau să 
spun. Dar era interesat putin prea mult de munca lui și a 
sfârșit prin a-l părăsi. Bun, nu te mai rețin. Ai dreptate, 
acest telefon mă va ruina. Salut! 

— Gordon, aşteaptă! 

Prea târziu, deja închisese. Un zgomot, la ușa de la 
intrare, o făcu să tresară pe Alice. Umbra unui bărbat 
apăru în prag. 

— V-am speriat? 

— Am vorbit cu Gordon la telefon, explică ea nervoasă, 
recunoscând vocea lui Lawrence. Din păcate, a închis. 

Îi întoarse spatele ca să evite să-i vadă ochii înroșiţi de 
lacrimi. Abia în acest moment își aminti de ţinuta ei lejeră. 

— S-ar spune că mă pricep să apar în momente 
nepotrivite, remarcă Lawrence, ca și cum realiza jena ei. 

— Mi-am rupt fusta și am aruncat-o. 

Lawrence păru sceptic. 

— Te deranjez, poate? Pot reveni mai târziu, dacă vrei. 

— Nu te necăji, calea este liberă, răspunse Alice pe un 
ton amar. 

— În acest caz, mi-aş face bucuros o cafea. Te tentează? 

— Nu. Mă duc la culcare. 

— Ai petrecut o seară plăcută? 

Alice își reţinu respiraţia. 

— Nu tocmai. 

Când se va hotărî să-i facă loc ca să poată ieși din 
cameră? 

— Ah? Vă reproșează încă petrecerea de ieri? Sau a aflat 
că sunt aici? Sper că nu, m-ar supăra mult să vă fac 
necazuri. 

Alice scutură din cap obosită, dorind un singur lucru: 
să se refugieze în camera ei. 

— Nici dumneata, nici petrecerea n-au vreo legătură. 

Lawrence rămase nemișcat un moment și o privi 
înainte de a întreba: 

— Te superi dacă aprind lumina? 

Fără să-i aştepte răspunsul, se execută și lumina o orbi 
pe Alice. Din fericire, el se îndepărtă în fine ca să umple 
ceainicul. Drumul era liber! 

Alice era pe punctul să iasă când colanții ei o făcură să 
alunece pe podeaua strălucitoare. Se agăţă din reflex de 
clanța ușii, evitând astfel o cădere stânjenitoare în 
prezenţa unui străin. 

— E în ordine? întrebă Lawrence întorcându-se. 

Atunci păru să observe rana pe care Alice o avea la 
picior. Închizând imediat robinetul, se repezi spre ea. 

— Te-ai rănit? Ce s-a întâmplat? 

— Nu-i nimic, te asigur. 

— Așază-te două secunde, voi arunca o privire. 

— Nu, vreau să mă duc la culcare, protestă slab 
Alice. 

Lacrimile îi încețoșară din nou privirea, fără să le poată 
reţine. Simti mâna lui Lawrence sub bărbia ei. 

— Plângi, Alice? În penumbră, nu remarcasem nimic. 
Înţeleg acum de ce te găseam bizară. Așază-te, cât 
pregătesc ceaiul. 

Renunţând să se mai lupte, Alice oftă cu tristeţe: 

— Aș prefera ciocolată. 

— La dispoziţia dumitale. Spune-mi doar unde o 
găsesc. 

— În acest dulap, răspunse ea indicând o ușă. 

Profitând că Lawrence îi întorcea spatele, își șterse pe 
furiș ochii. 

— Te rog să mă scuzi. De obicei, ştiu să mă abţin. 

Tăcerea domni din nou în timp ce Alice hohotea încet 
și Lawrence prepara băuturile. 

— Iată pentru dumneata, o anunţă el în fine punând o 
ceașcă în faţa ei. Acum, spune-mi ce nu merge. Uneori, 
asta ușurează să vorbeşti. Te-ai certat cu logodnicul 
dumitale, așa-i? 

— Oh, nu este mare lucru de spus, mormăi Alice, 
evitând să-i întâlnească privirea. Am rupt logodna. 

— De ce? Ce s-a întâmplat? 

— A întâlnit pe cineva la Paris, simplu. 

— Şi eşti sigură că este ceva serios? 

— Absolut sigură. 

Îşi goli dintr-o înghițitură ceașca şi o puse jos. 

— Merg să mă culc. Mulţumesc pentru ciocolată. 

Lawrence își trecu mâna prin păr. 

— Nu ştiu ce să-ţi spun ca să te ușurez. Dacă vrei 
părerea mea, acest tip este căzut în cap. Dacă eram în 
locul lui, îţi garantez că nu mi-aş asuma riscul unei 
aventuri cu o altă femeie. 

Un zâmbet slab apăru pe buzele Alicei. 

— Eşti amabil, oftă ea, plecându-și repede capul ca 
pentru a-și ascunde tulburarea. 

— Schiopătezi puţin. De fapt, nu pleca atât de repede, 
n-am avut timp să-ți examinez cum trebuie rana. 

Lawrence îngenunche imediat în faţa ei. 

— Șocul trebuie să fi fost destul de sever. Îi garantez 
niște vânătăi afurisite pentru mâine dimineață. 

— Nu voi muri din asta. 

Apropierea lui Lawrence o stânjeni atât de mult pe 
Alice, încât era paralizată. Încet, el se ridică în picioare și 
pe nepregătite, luă o șuviţă din părul ei între degete. Alice 
avu deodată impresia că se găseşte pe marginea unei 
prăpăstii, fără nici un mijloc de apărare ca să evite 
căderea. 

— Nu mă privi aşa, murmură Lawrence. 

Era atât de aproape de ea, încât Alice se înfioră. Ea se 
prefăcu că nu înţelege. 

— Cum te privesc? 

„O ştii în mod sigur“, o ironiză o mică voce, în sinea ei. 
Dar n-avea forța să rupă farmecul și să-l lase singur pe 
Lawrence. 

EI se aplecă pentru a atinge ușor cu vârful buzelor 
gâtul Alicei. Fără să vrea, Alice îşi aruncă în spate 
capul, în timp ce gura lui Lawrence se apropia 
inexorabil de a ei. Abia se atinseseră că Alice își simţi 
inima luând-o razna. Ce era cu ea? Nu se mai 
recunoștea. 

Lawrence fu primul care își reveni. Se trase înapoi 
inspirând profund, ca pentru a se domina. 

— Nu pe mine doreai să mă săruţi, mormăi el. Să ne 
oprim aici, altfel te vei uri, și eu și mai mult. 

Alice deveni stacojie. Dispreţul abia ascuns al lui 
Lawrence era mai mult decât putea să suporte. Cum 
putuse să se arunce astfel de gâtul unui necunoscut, chiar 
în seara rupturii cu Bob? 

Căută cu disperare o explicaţie comportamentului ei 
de nescuzat. 

— Îmi pare rău, bâigui ea. Nu știu ce m-a găsit. Mă 
gândeam la Bob și... 

— ... şi ai căutat să-l pedepsești răspunzându-i cu 
aceeaşi monedă. Dacă este așa, ai bătut la o ușă greșită. Eu 
nu marșez. 

— Este ridicol! protestă Alice, şocată de furia lui 
Lawrence. 

— În orice caz, nu-mi place prea mult să fiu folosit. 
Data viitoare, asigură-te că nu te înșeli asupra 
persoanei. 


44 CHRISTINE ORBAN 


Umilirea Alicei era atât de mare încât ar fi dispărut dacă 
soneria telefonului n-ar fi reținut-o exact în clipa aceea. 
Închise ochii, distrusă. „Numai să nu fie Bob!“ se rugă în 
sinea ei. 

— Vrei să răspund eu? propuse Lawrence, văzând că 
rămânea nemișcată. 

Ea făcu semn că nu și se duse să ridice receptorul. 

— Alice? Îmi fac sânge rău în legătură cu tine. Imposibil 
să închid ochii. Spune ceva, te conjur! 

— Liniştește-te, dormeam buştean. Deci n-ai nici un 
motiv să-ţi faci griji. 

Lawrence ghicise perfect cine se găsea la capătul 
firului. Privirea lui insistentă aproape ardea ceafa Alicei. 
Vorbind pe acest ton lui Bob în faţa lui, îi confirma fără 
îndoială bănuielile, și anume că ea n-avea nici o inimă și 
își savura răzbunarea. 

— Erai atât de supărată, când ai plecat! Este prima dată 
când te văd în această stare, insistă Bob. 

— La revedere, Bob. Inutil să-ţi mai strici noaptea. Nu 
merită osteneala. Închise brutal, necăjită că fusese atât de 
dezagreabilă, dar în același timp sigură că-l liniștise pe Bob. 
Acum, se putea întoarce în Franţa cu conștiința împăcată. 

— De ce l-ai minţit? se informă Lawrence. Dacă i-ai fi 
spus că te consolezi în brațele altuia, eraţi chit. 

— Niciodată nu m-ar fi crezut, i-o întoarse Alice cu o 
ridicare din umeri. 

De altfel, de ce se amesteca Lawrence? 

— Ceea ce dovedește cât de prost îl cunoşti. Poate să-i 
mulțumească cerului că a rupt-o primul. Pentru că după 
cum îl descrii, este clar că nu-l iubeşti. Când mă gândesc 
că la un moment dat l-am invidiat! încheie Lawrence cu 
un chicotit ironic. 

— Dacă ai o părere atât de proastă despre mine, mă 
întreb ce faci încă aici. În locul dumitale, aș fi deja 
departe! 

Lawrence o măsură din cap până în picioare, 
amintindu-i încă o dată Alicei că era îmbrăcată foarte lejer. 

— N-am nicidecum intenţia să caut un hotel în plină 
noapte, răspunse el cu răceală. 

Și apoi, schiţă brusc un zâmbet larg, care o miră pe 
Alice. 

— Vom vorbi despre asta mâine dimineaţă. În ceea ce 
mă priveşte, mă voi culca. Și te sfătuiesc să-mi urmezi 
exemplul. Îţi doresc să dormi bine, aşa cum pretindeai 
adineauri! 

Alice îl împinse pe Lawrence pentru a ieși din 
bucătărie. Nu va mai suporta o secundă reflecțiile lui 
nepoliticoase. De ce o chinuia astfel? 

Înainte de a adormi, se surprinse căutând în zadar 
inelul de logodnă pe care i-l oferise Bob. De câte ori, în 
această vară, mângâiase bijuteria gândindu-se la 
logodnicul ei, și la viitorul lor promițător? Astăzi, Alice era 
singură. 


Capitolul 4 


— Este ora de pauză! 

În echilibru precar pe un taburet pentru a prinde un 
poster colorat pe perete. Alice o văzu intrând pe Molly, cu 
o ceaşcă de cafea în fiecare mână. 

— O, eşti un înger! exclamă ea, dându-și silința să nu 
piardă nici una din pozele pe care le ţinea strâns între 
buze. 

— Unde ţi-ai petrecut această dimineaţă? Am sunat la 
nouă și jumătate la tine și n-a răspuns nimeni. 

Aşadar, Lawrence nu ridicase receptorul. Cu puţină 
șansă, poate își căuta o cameră de închiriat. 

— M-am trezit atât de devreme, încât am hotărât să-mi 
pregătesc clasa devreme, în loc să mă târăsc prin casă, 
explică ea prietenei ei. 

În realitate, hotărâtă să-l evite pe Lawrence cu orice 
pret, Alice plecase de acasă la șapte şi jumătate. După mai 

multe cești de cafea într-un McDonald's, se întrebase dacă 
nu era aproape de o depresie nervoasă. Ce ușurare când 
își regăsise clasa, la ora nouă! 

Ca de obicei, Molly adusese o brioșă delicioasă pe care 
o împărţi cu colega sa, înainte de a se instala confortabil. 
Aruncând o privire la pereţii decoraţi, exclamă: 

— Ia te uită, n-ai șomat! Ti-aş încredința bucuroasă 
clasa mea. După şase luni de zugrăvit și tapetat la mine 
acasă, m-am săturat până peste cap de decorare! 

Alice se forțase să-şi imagineze reacţia unui copil de 
șase ani intrând pentru prima dată în „școala mare“. Iată 
de ce îşi dăduse silinţa să-i dea clasei o atmosferă cât mai 
puțin austeră. Fotografii și desene de animale acopereau 
pereții. Un mare alfabet ilustrat cu scene campestre trona 
deasupra tablei și, într-un colţ al camerei, Alice amenajase 
un spaţiu de odihnă cu perne de toate culorile pe care 
copiii vor putea să se relaxeze. 

— Mi-e greu să cred că vacanţa s-a terminat, suspină 
Alice coborând prudent de pe taburet. 

— Ce-ar trebui să spun! oftă Molly. Am petrecut-o pe a 
mea la negustorul de culori. 

Erau doi ani de când Molly preda. Toată familia se 
mutase la Oxford în ziua când Adam, soţul lui Molly, 
obținuse un loc de profesor la Universitate. Alice și Molly 
se simpatizaseră imediat, în ciuda programului mai 
curând încărcat al lui Molly, între slujbă și cele două fiice 
adolescente. 

— Spune-mi, cum ţi-ai petrecut seara de sâmbătă? Eram 
nebună de furie, că nu puteam fi și eu acolo, dar o 
cunoşti pe mama lui Adam: ar fi luat-o ca o jignire, dacă 
aș fi absentat un singur minut în timpul şederii ei la noi. 
Slavă Domnului, am scăpat de ea. Ce face Gordon? 

Alice ştia că nu va avea linişte atâta timp cât 
curiozitatea lui Molly nu va fi satisfăcută; de aceea, în 
ciuda dorinţei de a uita evenimentele din weekend, 
consideră că este preferabil să răspundă prietenei ei. 

— Nu s-a întors acasă. 

— Măi să fie! Și tu care te bucurai atât să-i faci această 
surpriză! N-ai noroc, după tot ce-ai îndurat vara asta. 

— Asta nu-i tot, continuă cu calm Alice. Bob a sosit pe 
neașteptate cu o jumătate de oră înaintea tuturor. 

— Formidabil! I-a plăcut la nebunie rochia ta, aș putea 
să pariez. 

— Nu cred c-a remarcat-o... 

Prin frânturi, întrerupându-și povestea cu suspine, 
Alice îi spuse toată povestea lui Molly, fără să verse o 
lacrimă. 

— Oh, într-adevăr, nu știu ce să-ți spun, murmuiră 
Molly punându-și cu afecţiune un braţ pe umerii lui 
Alice. Numai că se pare că ai înfruntat situaţia cu mult 
curaj. Sunt totuși câţiva ani de când sunteți împreună, tu 
și Bob. 

— Da, şi dacă rămân calmă astăzi, a fost cât pe ce să 
provoc un scandal, la restaurant. Bietul Bob... 

— Bietul Bob? exclamă Molly, cu furie. L-a meritat, dacă 
vrei părerea mea. 

— Totuși, aș fi preferat să rămân demnă. 

— Nu fi atât de aspră cu tine însăţi. 

— Am primit un asemenea șoc! Credeam într-adevăr că 
mă iubea. În mod vădit, m-am înșelat... 

Molly avu o replică plină de umor. 

— Ştiu c-ar trebui să tac, dar m-am întrebat întotdeauna 
ce găseai la un tip atât de afectat ca el. 

— Am impresia că-l aud pe Gordon! 

— Iartă-mă, Alice. Nu pot suporta să te văd atât de 
tristă. De ce n-ai venit să te refugiezi la mine, ieri seară, în 
Joc să te închizi într-un apartament gol? 

— În starea în care eram, Adam n-ar fi apreciat cu 
siguranță să mă vadă. 

Alice prefera să ascundă încă un timp prezenţa lui 
Lawrence la ea acasă, de teamă să nu recunoască mai ales 
cu câtă îndrăzneală se aruncase de gâtul lui. Ruşinea mai 
mult decât supărarea, o împiedicase să doarmă o bună 
parte din noapte. 

— Ce părere proastă ai despre el! protestă Molly. Te 
asigur că te-ar fi primit cu braţele deschise. 

— Din fericire, înapoierea se apropie. Nu mai am mult 
timp să-mi plâng soarta. 

— Ascultă, Adam a invitat pe câţiva din studenţii lui, 
astă-seară. De ce n-ai veni și tu? Ti-ar face bine să 
întâlneşti figuri noi. Amintește-ţi de toate serile pe care 

le-ai petrecut acasă, fiindcă Bob își pregătea examenele. 
Trebuie să ieși puţin, să te distrezi! 

— Îmi dau seama, dar lasă-mi măcar timp să mă 
liniştesc. Când mă gândesc la scena îngrozitoare pe care 
i-am făcut-o lui Bob, nu mă mai recunosc. 

Se recunoștea și mai puţin când își amintea cu câtă 
spontaneitate se aruncase în brațele lui Lawrence. 

— De ce să aştepţi? Promite-mi să fii aici diseară. 

— Sincer, n-am chef deloc. 

— În orice caz, eu am nevoie de ajutorul tău. Eşti mult 
mai dotată decât mine pentru decoraţiuni. Îţi voi 
încredința aranjarea buchetelor de flori. Ai înţeles? 

Alice păstră un moment de tăcere. La ce bun să discute 
cu Molly? Ea avea întotdeauna câștig de cauză! 

— De acord, dar cu o condiţie: să mă lași liniștită şi să 
nu cauţi să mă logodești cu orice preţ cu primul venit! În 
afară de asta, nu-ți promit să fiu foarte veselă. 

Mulțumită, Molly înghiţi ultima îmbucătură din 
brioşa ei. 

— Dacă eram în locul tău, n-aş rămâne aici. Scuză-mă, 
dar ai o figură de om bolnav. Presupun că nu prea ai 
dormit astă-noapte? 

— Ai dreptate, trebuie să mă odihnesc. La ce oră ai 
nevoie de mine în această seară? 

— Să spunem... la ora șase. 

Festinul o dată terminat, Alice o ajută pe Molly să 
scoată din ladă plantele verzi pe care le păstrase acasă la 

ea toată vara. Îndată ce acestea din urmă și-au reluat 
locul, în cele patru colţuri ale clasei, cele două prietene 
se despărţiră. 

— Am remușcări că am insistat atât de mult să vii astă- 
seară, mărturisi Molly jenată, însoţind-o pe Alice la 
mașină. Încerc doar să te ajut, tu știi... 

— Ştiu bine. Voi vedea cum mă simt. Te sun înainte de 
ora șase, de acord? 

— De acord. 

Arthur, care o aștepta pe Alice în pragul ușii, o însoţi în 
bucătărie unde îi servi un bol mare cu lapte amestecat cu 
apă. Cu setea potolită, el o urmă apoi până în camera ei 
și aşteptă să se dezbrace și să se întindă în pat ca să sară 
lângă ea torcând. 

Telefonul a fost cel care a trezit-o pe Alice. Rămase un 
moment nemișcată, cu pleoapele grele de somn. Curând, 
liniștea se instală din nou, spre marea ei uşurare. În visul 
pe care soneria îl întrerupsese, retrăise scena din baie, 
dar de data asta, când Lawrence intrase nu se mai 
ascunsese pudic sub spumă. Dimpotrivă, îi deschisese 
brațele ca să se abandoneze îmbrăţişării lui. El o 
înlănţuise, apoi o transportase până în cameră unde, 
seducătoare și senzuală, îl dezbrăcase... Slavă Domnului, 
soneria telefonului îi permisese să evite prelungirea 
acelui vis mai mult decât tulburător. Consternată, Alice 
închise ochii și-și ascunse faţa în pernă. Ce latură obscură 
a personalităţii ei dezvăluie acest vis? 

Preferând să lase întrebarea în suspensie, aruncă o 
privire ceasului deşteptător. Nu era departe de ora șase. 
Se simţi fără putere când cobori din pat. Această 
omniprezentă a lui Lawrence în gândurile ei o neliniștea. 
Molly avea cu siguranță dreptate: Alice avea nevoie să 
iasă, să vadă lume. De la plecarea lui Gordon, în 
primăvară, rămăsese adesea închisă în casă. Prietenii, 
ocupațiile și interesele lui Bob sfârșiseră prin a le eclipsa 
complet pe ale ei, în asemenea măsură încât astăzi și asta 
o speria. 

Se îmbrăcă repede, înainte să-și schimbe părerea și, o 
jumătate de oră mai târziu, bătea la ușa prietenei ei. 

— Intră! E în ordine? Cum nu sunai, eram convinsă că 
ai hotărât să nu vii. Ceilalţi nu vor sosi înainte de o 
jumătate de oră. Să profităm și să discutăm în liniște. 

— Crezi că avem timp? se miră Alice. Trebuia să-ţi dau 
o mână de ajutor. 

— În cele din urmă, m-am descurcat. 

Alice îi zâmbi lui Molly, știind în mod sigur că prietena 
ei era perfect capabilă să se lipsească de ajutorul ei, și că 
propunerea nu fusese decât un pretext ca să discute. 

— Eşti albă la faţă ca varul, remarcă Molly. Nu te temi 
prea mult să înfrunţi toţi acești oameni? 

Alice n-ar fi pus mâna în foc că nu era așa. Un lucru era 
sigur: orice părea preferabil unei seri solitare în cursul 
căreia, după toate probabilitățile, n-ar fi încetat să se 
gândească la Lawrence. 

Serata începu agreabil. Un pahar de vin luat la 
început ca să-i dea forțe, linişti temerile lui Alice. Ea 
discută cu doi sau trei studenţi de-ai lui Adam, se 
interesă de cercetările lor și abia reuşi să refuze o 
invitaţie la cină a unuia dintre ei. El era departe de a fi 
urât, și ea îi aprecia conversaţia. Dar i se părea atât de 
tânăr, în comparaţie cu... 

Se întrerupse, înnebunită să constate că Lawrence îi 
servea încă o dată de referință. În aceste condiţii era 
preferabil să se întoarcă acasă imediat. Luând-o pe Molly 
deoparte, îi bâigui o scuză vagă la ureche. 

— Sunt obosită. Te asigur că n-am regretat nici un 
moment că am venit. Te voi suna mâine. 

Cu degetele crispate pe volan, făcu drumul repetând 
cuvintele pe care i le va spune lui Lawrence pentru a-l 
ruga să plece. Când va scăpa de el, va putea în fine să se 
gândească să se ocupe de ea însăși. 

ÎL găsi în bucătărie, studiind anunţurile din ziarul local, 
cu un stilou în mână. La intrarea ei, își ridică încet capul. 

— A sunat tatăl tău vitreg. Nu te neliniști, mama ta este 
bine. Voia doar să știe dacă poate conta pe tine în acest 
weekend. 

Inima Alicei bătea de emotie. 

— Eşti sigur că mama n-are nimic? 

— Chiar a insistat să te liniştesc asupra acestui punct. 

Alice respiră ușurată. Din vară, de fiecare dată când 
recunoștea vocea lui David la telefon, retrăia momentul 

groaznic când o anunţase că mama ei fusese transportată 
de urgență la spital. 

— Când tatăl tău vitreg s-a prezentat, i-am explicat 
imediat cine eram, pentru a evita să-și pună întrebări, 
continuă Lawrence. 

— Sper că ai precizat că prezenţa ta aici nu este decât 
provizorie. 

Aruncă fățiș o privire peste anunţurile încercuite de 
Lawrence, mulțumită să constate că lua lucrurile în 
serios. 

— Nu, fiindcă nu m-a întrebat nimic de genul ăsta. În 
schimb, dacă vei alege să mergi la ei, sunt invitat cordial 
să te însoțesc. Dacă am înţeles bine, trăiesc pe coasta 
Cotswold, nu? Se pare că în această perioadă a anului 
câmpia arată minunat. 

— Este adevărat, dar până atunci, vei găsi cu siguranță 
o altă locuinţă. 

— Nu te bucura prea repede. Pentru moment, nici un 
proprietar nu acceptă să închirieze pentru o perioadă atât 
de scurtă. 

— Şi hotelurile? 

— Eşti într-adevăr nerăbdătoare să scapi de mine! 

— Te miră? 

— După ceea ce s-a petrecut ieri seară, vrei să spui? 
Te-ai împăcat cu prietenul tău și ţi-e teamă c-o să-i 
povestesc totul? Îţi promit că nu voi face nimic, dacă asta 
te poate linişti. 

— Un singur lucru mă poate linişti: să te văd plecat, și 
cât mai repede posibil. 

Lawrence ridică ușor capul. 

— În mod aparent, nu am de ales. Apoi te întreb dacă 
mă păstrezi şi în această noapte, sau vrei să plec 
imediat? 


KKK 


Mai târziu, ghemuită în patul ei, Alice de-abia își savura 
victoria. De data asta, Lawrence promisese că înainte de 
prânz, a doua zi, va fi găsit o soluţie. 

— Îmi pare încă o dată rău să abuzez atât de 
ospitalitatea ta, adăugase el politicos. 

Indignarea Alicei — era apartamentul ei, nimic n-o 
obliga să-l găzduiască pe Lawrence, și cu ce drept Gordon 
îi plasa într-o situaţie atât de stânjenitoare? — se topise ca 
zăpada la soare faţă de atâta bunăvoință. 

Nu reuși totuși să-și găsească somnul și când în sfârșit 
adormise, o exclamaţie înăbușită o trezi. Urmă încă un 
strigăt, disperat şi strident, de data asta. 

Aruncând cuvertura, sări instantaneu în picioare. 
Strigătele proveneau din camera lui Lawrence. 
Apropiindu-se în vârful picioarelor, Alice își lipi urechea 
de ușă. 

Nu auzea decât gemete și mormăieli incoerente, dar 
percepea clar mișcările agitate pe pat. Automat, puse 
mâna pe clanţă, apoi renunţă. Neștiind cum să 
reacționeze, Alice începu să meargă de colo colo prin faţa 
ușii închise în timp ce-i reapăreau în minte informaţiile 
succinte obținute de Gordon. 

„Ultima misiune a lui Lawrence a fost la Beirut... 
Trebuie să se fi întâmplat ceva grav acolo... De când s-a 
întors, nimeni nu-l mai recunoaște pe Lawrence“, 
adăugase el. 

Ce să facă? Trebuia oare să intervină? Să-l trezească? 
Genul acesta de bărbat prefera cu siguranță să lupte 
singur și fără martori cu demonii care-l obsedau. De altfel, 
părea că se liniștise. Curând, va dormi din nou. Mâine 
dimineaţă, probabil că va fi uitat acest coșmar. Alice putea 
aşadar să se întoarcă liniștită la culcare și să pretindă că 
nu auzise nimic. 

Canapeaua îi atrase atunci atenţia și se apropie de ea, 
luând în trecere pledul de pe fotoliu. N-avea intenţia să 
întârzie mai mult de câteva minute, timp în care calmul să 
fi revenit complet în camera vecină. Dar de-abia se 
întinsese că Arthur sări și se culcă ghem la picioarele ei, 
ca să-i ţină companie. Torsul lui acționă asupra ei ca un 
legănat. Închise pleoapele. Doar câteva minute... 


KKK 

Când deschise ochii, primele licăriri ale zorilor 
luminau salonul prin perdele. Alice era tentată să 
adoarmă din nou, dar greutatea lui Arthur îi anchilozase 
picioarele și începea să-i fie foarte frig. 

Cu un frison, se redresă, având grijă să nu deranjeze 
motanul. Aplecându-se să-l mângâie, observă că ușa lui 
Lawrence era ușor întredeschisă. Nemișcată, pândi cel 
mai mic zgomot, sigură că văzuse ușa închisă când se 
culcase. Aruncă o privire spre pendula de pe şemineu. Nu 
era decât ora cinci. Lawrence se dusese poate să bea ceva 
la bucătărie. În acest caz, desigur o văzuse. 

Se gândi din nou la ce-i spusese Gordon la telefon, 
privind reticenţele lui Lawrence de a vorbi despre 
meseria lui, la trăsăturile lui crispate, în prima seară, când 
le pusese pe socoteala decalajului orar. Oricum ar fi fost, 
Lawrence nu i se va destăinui cu siguranță, după 
ultimatumul pe care i-l adresase în ajun. Era așadar 
preferabil să nu menţioneze cosmarul când se vor întâlni 
în bucătărie. 

Îl luă pe Arthur în braţe și, fără să se sinchisească de 
mieunatul lui de protest, se ridică. 

— Te-ai trezit? 

Alice împietri și-l zări pe Lawrence, sprijinit cu coatele 
de perete și îmbrăcat doar într-un pantalon de pijama din 
mătase. 

— Îmi pare rău că te-am trezit, bâigui ea ascunzându-și 
de bine de rău în spatele părului faţa care i se îmbujorase. 

— Nu mă aşteptam să te găsesc aici, remarcă el. 

Alice ocoli întrebarea ascunsă. 

— Eşti foarte matinal! 

— Am o întâlnire la ora cinci și jumătate. 

Fără să vrea, Alice admiră umerii largi și pielea 
bronzată a lui Lawrence. 

— O întâlnire? 

— Pe vasul Cherwell. 

— Vrei să închiriezi o barcă? 

— Da. Dar nu te necăji, nu mi-am uitat promisiunea. 
Până la prânz, vei fi scăpat de mine, adăugă el pe un ton 
tăios. Până atunci, te rog să mă scuzi, trebuie să mă 
imbrac dacă nu vreau să ajung cu întârziere. 

— Pot să te conduc acolo cu mașina, dacă vrei. 

Lawrence o privi uluit, întrebându-se în mod vădit 
ce-i venise să-i facă o asemenea propunere. Deschise 
gura, își reținu remarca probabil nepoliticoasă pe care se 
pregătea s-o formuleze și scutură din cap. 

— Cât timp îţi trebuie ca să te îmbraci? 

— Două minute. 

— Ne-am înţeles. 

Trecură imediat la acţiune, Lawrence deja în camera 
sa, Alice întorcându-se alergând într-a ei. Îmbrăcă în grabă 
o pereche de blugi și un tricou țesut manual. 

— Eşti gata? 

Alice renunță să-și pună șosete, văzând nerăbdarea lui 
Lawrence și, cu picioarele goale în bascheţi, îl ajunse în 

mare grabă. ÎL găsi măsurând vestibulul, cu mâinile 
înfundate în buzunarele vestei de lână. Un aparat foto îi 
atârna de gât. 

— Destinația Bardwell Road, declară el privind-o scurt. 
Cunoști drumul? 

Alice ar fi jurat că sesizează în privirea lui o aprobare, 
cu siguranță mai mult pentru rapiditatea de care dăduse 
dovadă decât pentru ţinuta ei lipsită de eleganţă! 

— Foarte bine, răspunse ea, luând cheile. 

Nu mai știa câte zile de vară petrecuse acolo cu Bob, în 
timpul când încă mai erau studenți, savurând zmeură în 
iarba răcoroasă și mâncând sandvișuri însoţite de cidru la 
restaurantul Victoria Arms. Trei ani din viaţa sa... 

Antrenată de nerăbdarea lui Lawrence, se năpusti pe 
străzile goale, rugându-se cerului să nu întâlnească o 
maşină a poliţiei. Abia la jumătatea drumului își reveni. 
De ce se grăbeau atâta? Nu era nici ora nici perioada 
anului să se plimbe cu barca! 

Jenat de centura de siguranță și de lipsa de spaţiu, 
Lawrence scoase un film din buzunar și-l plasă în aparat 
cu gesturi precise și eficace. Când termină, bătu 
nerăbdător cu degetele pe tabloul de bord. 

— Vei ajunge la timp, nu te neliniști, îl asigură Alice, 
după ce aruncase o privire la ceas. 

EI clătină din cap, fără să-și ascundă exasperarea. Puțin 
după aceea, Alice se angajă pe drumul îngust și cu hopuri 
care ducea la șalupa clubului. Un bărbat tânăr, cu gulerul 

ridicat pentru a se apăra de vântul rece, aştepta. Era vorba 
în mod vădit de bărbatul cu care Lawrence avea întâlnire. 

Acesta din urmă sări din mașină agitându-și mâna. În 
timp ce Alice întorcea mașina, gata de plecare, cei doi 
bărbaţi se angajară într-o discuţie atât de animată, încât 
Alice fu de două ori surprinsă văzându-l pe Lawrence 
revenind spre ea în fugă. Ca să-i mulțumească? 

— Ştii să manevrezi o șalupă? întrebă el pe geamul 
deschis. 

Întrebarea neașteptată o surprinse atât de mult pe 
Alice, încât întârzie cu răspunsul. 

— Da, și chiar destul de bine, declară ea, fără falsă 
modestie. 

Lawrence păru mulțumit. 

— Tipul mi-a spus că i-a mai rămas una. Este mai bine 
decât o barcă, se pare. Ce părere ai? Înainte ca lumina să 
se schimbe, aș vrea să merg până în parcul de la 
universitate. Te simţi în stare să mă conduci acolo? 

Intrigată, Alice încuviinţă cu o mișcare din cap. Așadar, 
numai dorința de a se plimba pe apă îl adusese pe 
Lawrence până aici. Venise să facă fotografii și se pare că 
într-un scop precis. 

— Atunci, să mergem! 

După tonul folosit, Alice înțelese că trebuia s-o facă 
repede. 


Capitolul 5 


Această expediţie trebuia să-i schimbe lui Lawrence 
activităţile obişnuite, se gândea Alice, în timp ce urcau 
cursul râului. Dar datorită faptului că-l vedea de aproape, 
întins pe burtă cât era de lung, încruntat și declanșând 
aparatul fără încetare, explicaţia sfârși prin a n-o mai 
satisface. Cu siguranţă, nu dorința de a se destinde îl 
motiva pe Lawrence. 

Alice vâslea într-un ritm regulat, mângâiată de lumina 
aurie a dimineţii. Un cuplu care făcea jogging de-a lungul 
malului stâng, îi salută agitându-și mâinile. Alice le 
răspunse cu entuziasm. Când se întoarse spre Lawrence, el 
zâmbea, cu o licărire în ochi care acceleră bătăile inimii 
tinerei femei. Ea n-avea nici o idee despre imaginea pe care 
o oferea, cu părul fluturând în urma ei, ca niște panglici de 
foc. Nu știa decât un lucru: adânca ei tristeţe din ultimele 
zile se risipea încetul cu încetul în vântul dimineții... 

Trecură pe sub podul arcuit unde Alice își aducea 
uneori clasa, în zilele când se făcea prea cald ca să-i țină 
pe copii între patru pereţi. Apoi pătrunseră într-o lume 
misterioasă unde sclipiri argintii și aurii acopereau apa, 
reflexe magice ale luminii filtrate de frunzișul des. În 
jurul lor, liniștea nu era tulburată decât de clipocitul 
valurilor și declicul regulat al aparatului de fotografiat al 
lui Lawrence. 

Alice se plimbase de zeci de ori în împrejurimi, dar 
niciodată nu fusese atât de sensibilă la frumuseţea lor. Era 
magie pură, o viziune pe care i-o datora lui Lawrence și 
pentru care îi va fi veşnic recunoscătoare. 

El venise deja în acest loc şi revenea astăzi ca să-l 
imortalizeze cu aparatul lui, Alice nu vedea altă explicaţie. 
În timp ce el captura fără întrerupere frumuseţea 
peisajului, Alice se forța să atenueze cât mai mult posibil 
mișcările ambarcaţiei. Efortul îi amorțea braţele, dar jocul 
merita osteneala. 

Clopotul de la biserica Saint Mary bătea ora opt când 
reveniră la club. Fără durerea mușchilor, niciodată n-ar fi 
crezut că petrecuseră două ore și jumătate pe apă, atât de 
repede trecuse timpul. Lawrence cobori primul din 
ambarcatiune, apoi o ajută pe Alice să pună piciorul pe 
pământ. 

— Putem să fim mulţumiţi? întrebă ea, incluzându-se 
din oficiu în aventură. 

— Cine ştie? 

Răspunsul evaziv avu asupra Alicei efectul unei palme. 
Într-o secundă, euforia ei se stinse. Îşi plecă ochii și se 
îndepărtă de Lawrence cu pași mari. El o ajunse foarte 
repede ca să-şi pună o mână pe umărul ei. 

— Nu ti-e frig, doar cu acest pulover? 

— Nu. 

Lawrence își scoase haina și i-o puse pe umeri. 

— Tine, pune-o. Altfel, o să faci pneumonie. 

— N-am nevoie! protestă Alice îndepărtându-se. 

Lawrence nu voia să audă nimic și repuse cu forța 
haina pe umerii Alicei. Apoi își strecură un deget sub 
bărbia tinerei femei. 

— Ai fost minunată în această dimineaţă, să știi. Fără 
tine, niciodată nu m-aș fi descurcat. A fost un timp când 
nu m-am atins de aparatul foto. Îţi mulţumesc. 

Alice se întoarse spre el. Emoţia și ezitarea vocii lui 
grave stârnea în ea un tumult de sentimente. „Aș putea 
foarte ușor să mă îndrăgostesc de acest bărbat“, se gândi 
ea surprinsă. Deodată, haosul care urmase apariţiei lui 
Lawrence în viaţa sa lua cu totul alt sens. 

În timp ce se îndreptau spre mașină, Lawrence o luă 
pe Alice după umeri cu blândețe. 

— Dacă ne-am tutui, Alice? Îţi ofer micul dejun, l-ai 
meritat din plin. 

Îi trebui câteva secunde lui Alice să-și revină în fire. 
Trebuia cu orice preţ să-și recapete stăpânirea de sine. „Să 

mă îndrăgostesc de un bărbat pe care nu-l cunosc decât 
de trei zile... este o nebunie!“ 

— Cunosc un loc, propuse ea afișând un zâmbet forțat. 

Piaţa acoperită fremăta de activitatea unei dimineţi de 
septembrie. Alice frecventase cafeneaua din centru, în 
timpul studiilor. Comandară amândoi un mic dejun 
copios, compus din ouă cu şuncă, salată de fructe, pâine 
prăjită și ciocolată caldă. 

Lawrence nu părea în dispoziţia de a conversa, astfel că 
Alice îşi ascunse jena privind pe fereastră, prea tulburată 
ca Să rupă tăcerea. Avu un frison când Lawrence se aplecă 
să ia un pachet de ţigări din buzunarul hainei pe care ea 
nu ȘI-O scosese. 

Mâncarea sosi, abundentă și foarte îmbietoare. 
Lawrence fu primul care reluă conversaţia. 

— Nu vei uita să-l suni pe tatăl tău vitreg, o sfătui el cu 
blândeţe. Este mult timp de când mama ta s-a căsătorit cu el? 

Alice ezită să-i răspundă, apoi se gândi că o discuţie 
sărind de la una la alta va umple golul care se instalase 
între ei de la întoarcerea de la plimbare. 

— Vreo zece ani. Astăzi îmi este rușine, dar la început 
i-am făcut zile fripte lui David. Aveam doi ani când tatăl 
meu ne-a părăsit și am crescut cu obișnuinţa să n-o împart 
pe mama cu nimeni. 

— Vorbeşte-mi puțin despre tatăl tău adevărat. 

— Era actor. Dacă mama n-ar fi rămas însărcinată cu el, 
nu cred că s-ar fi căsătorit. Nu este mai puţin adevărat că 

această constrângere l-a plictisit foarte repede. Pentru el, 
noi eram o piedică în calea reușitei lui. Într-o bună zi, a 
plecat să se instaleze în Australia, s-a recăsătorit și se 
descurcă foarte bine în televiziune, acolo. Știu toate astea 
pentru că ne mai scrie uneori. 

Tăcură un timp, ca să savureze felurile care 
compuneau micul dejun. Când terminară, Alice consideră 
că sosise momentul să pună anumite lucruri la punct. 

— Am avut timp să mă gândesc, de ieri seară, începu ea, 
nervoasă. Uită ce am spus. De două zile, nu mai ştiu 
foarte bine unde sunt. În această dimineaţă, nu văd nici 
un motiv să te împiedic să rămâi. Dacă mai dorești, 
bineînţeles. Dat fiind faptul că reîncep să lucrez într-o 
săptămână, nu vom fi toată ziua unul cu altul. 

„Inutil să se justifice astfel! Vorbești prea mult“, își 
reproșă Alice. 

— Pot să cunosc motivele acestei schimbări 
neașteptate? întrebă Lawrence. 

Din ce în ce mai jenată, Alice se ridică și evită să 
răspundă. 

— În fine, faci cum vrei, spuse ea pe un ton sec. Te 
întorci cu mine? 

Lawrence se ridică la rândul lui ca să-și scoată 
portofelul din buzunar. 

— Nu. Mai întâi am de făcut cumpărături. Pleacă fără 
mine, te voi ajunge mai târziu. 

Strecurându-se în spatele siluetei atletice a lui 
Lawrence prin multimea care umplea aleile înguste ale 
pieței, Alice avu timp să-și revină. El o conduse până la 
maşină, unde Alice scoase haina lui Lawrence şi o înapoie 
ca să se așeze imediat în spatele volanului. 

Lawrence se aplecă, sprijinit de portieră. 

— Nu te superi că te întorci singură? 

Alice răsuci cheia de contact. 

— Bineînţeles că nu! 

Cu un aer sceptic, Lawrence trânti portiera și se 
îndepărtă. Înainte de a se amesteca în circulaţie, Alice 
admiră o clipă supletea mersului său. Apoi, cu un oftat 
adânc, reluă drumul de întoarcere. 

Îndată ce ajunse în apartament, ridică receptorul şi 
formă un număr. 

— David? Alice la aparat. Cred că m-ai sunat ieri seară. 
Totul merge bine? 

— Da, fii fără teamă, o asigură tatăl ei vitreg. Dacă ai 
vedea-o pe mama ta! I-am adus de la o agenţie de voiaj 
kilograme de broșuri pe care le frunzărește. Intenţionăm 
să plecăm într-o croazieră. Asta îi va schimba ideile, 
deoarece începe să suporte tot mai greu inactivitatea ei 
forţată. O cunosti. 

Într-adevăr, Alice o cunoștea prea bine pe mama ei, 
care se agita de dimineață până seara. Când o părăsise 
primul ei soţ, își folosise economiile ca să cumpere un 
fost local de poștă de sat din care făcuse o casă de presă. 

Lucrând șase zile pe săptămână şi douăsprezece ore pe zi, 
și datorită publicităţii ziarelor locale, își mărise încetul cu 
încetul afacerea devenită prosperă. 

— Ai intenţia să ne faci o vizită în acest weekend? o 
întrebă David. l-am propus colocatarului tău provizoriu 
să te însoţească, dacă-l îndeamnă inima. Puţină animaţie 
i-ar face mult bine mamei tale. 

— Nimic nu este încă hotărât. 

— Mi se pare foarte simpatic, acest Lawrence. Sper că 
va aprecia preparatele mele fără sare şi fără grăsime. Ieri 
seară, i-am servit mamei tale ravioli aproape comestibile. 
Te asigur că încep să mă pricep. 

Alice râse din toată inima, dar închise fără să promită 
nimic cu privire la Lawrence. Îşi dădu brusc seama că nu 
spusese un singur cuvânt despre Bob. În fond, era mai 
bine așa. Nu dorea nicidecum s-o îngrijoreze inutil pe 
mama ei. La urma urmei, prezența lui Lawrence crea 
poate o fericită diversiune. 


KKK 


În timp ce ploaia izbea geamurile, Alice se instală mai 
adânc pe canapea, cu ochii aţintiţi pe ecranul 
televizorului, unde rula „Psihoza“. Pentru nimic în lume 
n-ar fi ratat un film de Alfred Hitchcock. Astăzi, totuși, nu 

reușea să se concentreze. Ce se întâmplase oare cu 
Lawrence? De la ultimul weekend, nu-l revăzuse decât 
fugitiv și, în loc să fie ușurată, se surprindea tot timpul 
pândindu-i venirile și plecările. 

Era nevoită să-l aştepte, chiar târziu, dacă voia să-l 
invite s-o însoţească a doua zi la părinţii ei. 

Cu coada ochiului, văzu deodată clanţa ușii de la salon 
mișcându-se fără zgomot. Mai speriată decât de film, avu 
impresia că părul i se ridică pe cap. 

— Oh, eşti tu! exclamă ea imediat, cu respiraţia tăiată. 
Nu te-am auzit intrând. 

Ploaia îi lipise lui Lawrence părul negru de frunte, 
și-i udase blugii... Un miros proaspăt de frunze umede și 
de toamnă îl însoțea, înviorând brusc atmosfera din 
salon. 

— Se face întotdeauna atât de rece, toamna? întrebă el 
cu un frison. 

—  Adineauri, buletinul meteorologic anunța 
eventualitatea unei veri indiene, răspunse Alice, a cărei 
inimă bătea mai repede. 

Lawrence se întoarse spre televizor. 

— „Psihoza“, un film bun, remarcă el. 

Alice se întinse și se ridică. 

— Pari îngheţat! remarcă ea cu o nepăsare prefăcută. 
Tocmai voiam să pun apă la încălzit. Un ceai, te tentează? 

— Şi cum! Pot să mă instalez puţin lângă foc? 

— Bineînţeles. Ca la tine acasă. 

La întoarcerea din bucătărie, Alice îl găsi pe Lawrence 
privind distrat o scenă remarcabil interpretată de Anthony 
Perkins. 

— Apropo de acest weekend, atacă ea fără nici un 
preambul, am vorbit la telefon cu David și... 

Ezitând, confirmă invitaţia pe care deja Lawrence o 
primise săptămâna trecută. 

— Mama ta se simte suficient de bine ca să primească 
oaspeţi? se informă el, încruntat. 

— Desigur. David crede că puţină companie nu poate 
decât să-i facă bine. 

— Și tu, ai dori să vin? 

— Dacă David consideră că este o idee bună... 

— Dar tu, ce crezi? insistă Lawrence. 

Alice își plecă pleoapele. 

— M-ar supăra să te crezi obligat să accepti. De 
altminteri, este sigur că mama va fi încântată. 

Lawrence zâmbi, amuzat de ezitarea Alicei. 

— Şi tu, dacă-mi pot permite să insist? 

— Eu sunt de acord. Vei vedea, în această perioadă a 
anului, acel loc este un adevărat paradis. 

Ceaiul terminat repede, Alice se ridică, prea mulţumită 
să se refugieze în bucătărie. Nici o șansă însă, Lawrence o 
urmă. În timp ce ea clătea ceștile în chiuvetă, ar fi jurat că 
el nu pierdea nici una din mișcările ei. În fine, el rupse 
tăcerea. 

— Apropo de fotografiile pe care le-am făcut, fotograful 
din centrul orașului a acceptat să-mi împrumute 
laboratorul lui dimineaţa devreme și seara târziu, ca să le 
pot developa. 

— Cum sunt? 

— Destul de reușite, cred, dar nu seamănă deloc cu 
ceea ce sunt obișnuit să fac. 

— Sunt mulțumită pentru tine, spuse cu spontaneitate 
Alice. 

Lawrence păru surprins. 

— De ce? 

Pentru a-și ascunde stânjeneala, Alice se prefăcu că 
aranjează florile dintr-o vază. 

— Spuneai în ziua aceea că nu lucraseşi de mult timp. 

— Exact. Trei luni, mai exact. 

— Nu mi-am dat seama, sâmbăta trecută, importanţa pe 
care o are fotografia pentru tine. 

— Este singurul lucru care-mi permite să-mi câștig 
existenţa în mod cinstit. 

— Haide, îţi place munca ta dincolo de aceste simple 
consideraţii materiale, nu pretinde contrariul. 

— Se poate ști ce te-a mai învăţat remarcabila ta intuiţie 
feminină despre mine? se interesă Lawrence cu o ușoară 
iritare prost stăpânită. 

Alice tresări. 

— Nu mare lucru. Te cunosc prea puţin, bâigui ea pe 
un ton fals lejer. 

Îngrozitor de încurcată, nu ştia ce să facă pentru a-și 
ascunde jena. 

— Fiindcă indiscreţia este obligatorie, reluă Lawrence, 
pentru logodnicul tău, renunţi sau vei încerca o 
împăcare? 

Alice simți că o cuprinde indignarea. Ea care se dădea 
peste cap să menajeze sensibilitatea lui Lawrence! 

— Mă întreb de ce te amesteci, răspunse ea tăios. 

— Mă interesează, pur și simplu. 

— În ceea ce mă priveşte, este timpul să merg la 
culcare. Acestea fiind spuse, noapte bună. 

Crezu o clipă că Lawrence va refuza s-o lase să treacă, 
dar îi făcu loc. Crezând că are cale liberă, Alice se avântă. 
Totul se petrecu foarte repede. În momentul când se 
pregătea să treacă prin faţa lui, Lawrence își strecură un 
braţ în jurul taliei ei. Cu ochii măriţi de surpriză, Alice îl 
văzu aplecându-se încet spre ea. 

— Nu este rezonabil, murmură ea, tremurând toată, 
câteva secunde mai târziu. 

Sărutul lui Lawrence, deşi scurt, îi lăsase pe buze o 
arsură delicioasă. 

— N-am putut rezista tentaţiei. Nu mai mult decât tine, 
recunoaște. Totul ne apropie, Alice, ar trebui să fii orb sau 
necinstit ca să pretinzi contrariul. Atunci, de ce te opui? 

— Aventurile trecătoare nu mă interesează. Să evităm 
ca asta să se repete atâta timp cât trăim sub același 
acoperiș. 

Alice încercă încă o dată să se întoarcă, dar Lawrence o 
prinse de umeri. 

— Te-am găsit adormită pe canapea, în altă noapte. De ce? 

Era gata să-i răspundă, când Lawrence o opri. 

— Adevărul, Alice. Numai el mă interesează. 

Simţindu-se prinsă în cursă, Alice lăsă să-i scape un 
oftat lung. 

— Aveai un coșmar și mă nelinișteam. 

La aceste cuvinte, Lawrence lăsă brațele în jos. Vor 
reuși oare într-o zi să-și vorbească fără să izbucnească 
imediat un conflict? 

— Îmi pare rău, declară el neașteptat 

— În legătură cu ce? 

— Că ţi-am vorbit pe acest ton. Ai dreptate, mă amestec 
în ceea ce nu mă privește. 

O mișcare la fereastră atrase atenţia Alicei. Arthur, lipit 
de geam, mieuna ca și cum cerul era gata să-i cadă în cap. 

Alice se grăbi să meargă să-i deschidă. Pisoiul trecu 
prin faţa ei, fără să se oprească, pentru a se îndrepta spre 
Lawrence ca să se frece de picioarele lui. Alice se forță să 
nu-și arate gelozia. 

— Mâine dimineaţă cred că plec în jur de ora nouă, 
anunţă ea. Noapte bună, Lawrence. 

Fără să-i aştepte răspunsul, părăsi încăperea. Și ultima 
imagine pe care o reţinu înainte de a închide ușa fu 
zâmbetul enigmatic al lui Lawrence în timp ce se apleca 
să-l mângâie pe Arthur. 


Capitolul 6 


A doua zi dimineaţă, timpul se luminase miraculos. La 
ieşirea din oraș, câmpia strălucea în mii de culori, în timp 
ce mirosurile de toamnă o înmiresmau. De obicei, Alice 
adora să urmeze acest drum în perioada asta a anului. 
Astăzi, nu vedea nimic. Arthur era instalat pe bancheta din 
spate, în coșul lui garnisit de perne și mieuna fără 
întrerupere de când trântise portiera, o jumătate de oră 
în urmă. Lawrence nu înceta să se foiască pe scaunul 
îngust, pe care-l găsea mai incomod ca oricând! 

După scena din seara trecută, Alice era convinsă c-ar fi 
trebuit să întreprindă singură această călătorie. De altfel, 
dacă Lawrence reușea să reflecteze în vacarmul pe care-l 
făcea Arthur, el se întreba probabil ce căuta aici, în această 
minusculă mașină, în compania unui pisoi isteric și a unei 
șoferiţe tăcute! 

După trei sferturi de oră, o clopotniță se contura în 
depărtare pe albastrul cerului. Lawrence și cu ea nu vor 

sta totuși îmbufnaţi până luni dimineață! Adunându-și 
curajul, Alice se hotărî să rupă tăcerea. 

— Biserica pe care o zăreşti este aceea din satul unde 
bunicul meu era pastor, îi explică ea. Vechiul prezbiteriu 
se găseşte puţin mai departe, pe același drum. Mama și cu 
mine am trăit acolo cu bunicii, când eram mică. La 
moartea bunicului, prezibiterul a fost vândut şi a fost 
construit altul, mai modern. Câţiva ani mai târziu, vechiul 
prezbiteriu a fost pus din nou în vânzare. David l-a 
cumpărat drept cadou de nuntă pentru mama. Ştia cât de 
mult ţinea la el. 

— Pare într-adevăr vechi, observă Lawrence aplecând 
capul prin geamul deschis. 

— Lui David o să-i facă plăcere să-ți vorbească despre el. 
Nimeni nu scapă. Este un pasionat al istoriei locale. 

— Nu uita că eu sunt american și că toți compatrioţii 
mei, ca şi mine, suntem fascinaţi de tot ceea ce este vechi. 
La noi, nimic nu datează dinainte de secolul XVII. 

Lawrence îi adresă atunci Alicei un zâmbet care o 
ajută pe tânăra femeie să se destindă. De ce să se 
neliniștească? 

La sosirea lor, o văzură pe mama Alicei, Grace, tăind 
trandafirii ofiliți din rondurile care ornau peluza. Deși 
slăbise mult și era încă puţin palidă, Alice se bucură să 
constate că-i reveniseră culorile în obraz și că părul îi 
strălucea la soare. Repezindu-se afară din mașină, alergă 
să se arunce de gâtul ei. 

Grace o bătea pe spate, adresându-i lui Lawrence un 
zâmbet de bun venit, peste umărul fiicei sale. 

— Scuzaţi-mi ținuta, spuse ea râzând când Alice îi dădu 
în sfârșit drumul. 

Apoi, scoțându-și mănușa de bumbac, întinse mâna 
invitatului ei. 

— M-am săturat brusc să fac pe infirma. Intenţionam să 
mă schimb înainte de a vă vedea, dar nu știu cum a trecut 
timpul. 

— Nu vă scuzaţi. Vă găsesc încântătoare în această 
ținută, răspunse Lawrence sincer. Vă mulţumesc pentru 
ospitalitate şi vă rog să-mi spuneţi pe nume. 

Văzând că Alice începea să descarce portbagajul, 
Lawrence i se alătură. 

— Lasă, mă ocup eu. 

Alice se ocupă atunci să-l scoată pe Arthur din coșul 
lui. Abia ridicase capacul și pisoiul sări și alergă să se 
ascundă într-un tufiș, aruncându-le tuturor priviri 
furioase. 

— Adoră să se găsească aici, explică Alice cu un zâmbet. 
Dar călătoria îl indispune. 

Lawrence se apropie cu paşi lenți de casă. Admiră 
grădina, ascultând explicaţiile lui Grace. La această oră, 
lumina era o splendoare. Alice îl urma, aruncând spre 
Lawrence priviri pe furiș, pândindu-i cea mai mică reacţie. 
Părea încântat că se află acolo. 

— L-am instalat pe Lawrence în camera de oaspeţi, o 
anunţă Grace pe fiica sa. Contez pe tine să-i arăţi casa în 
timp ce eu alerg la baie. David a ieșit să facă unele 
cumpărături, dar n-o să întârzie să se întoarcă. Prânzul 
este gata, din fericire. David este cel care se ocupă în 
întregime de bucătărie, acum. A cumpărat o carte de 
bucate pe care o ascunde în fundul unui sertar de care eu 
n-am dreptul să mă apropii! adăugă ea râzând. Pariez că 
sunt reţete speciale pentru stomacuri delicate. 

Alice încuviinţă. 

— Nu se poate să nu știi. David este convins că i-ai 
purta pică dacă ai afla că joacă această festă. 

— Cum vrei să-i reproșez ceva? suspină Grace cu 
tandrete. Ţi-a vorbit despre croaziera pe care o prevede 
pentru noi? Îţi voi arăta broșurile imediat. 

Grace se îndreptă spre baie. Alice profită ca să-l 
conducă pe Lawrence la etaj și se opri în faţa unei uși pe 
care o deschise. 

— lată camera ta! A doua uşă pe stânga este a băii. Lasă-mi 
timp să-mi las geanta de voiaj și să-mi spăl mâinile, și o să 
vizităm Casa. 

Lawrence se apropie de fereastră și admira ramurile 
bogate ale unui stejar. 

— Este minunat, Alice, declară el întorcându-se spre 
tânăra femeie. Îţi multumesc că m-ai adus aici. 

Zicând asta, îi întinse Alicei geanta ei de voiaj. Când 
puse mâna pe clanţă, el o reţinu. 

— Cu riscul de a mă repeta, îţi prezint scuzele mele, 
pentru ieri seară. 

— Nu este grav... 

— Ştii, sunt serios când îți spun că există ceva între noi. 

— Ceva ce este preferabil să ignorăm, replică Alice. 

— Asta nu este o soluţie. 

Lawrence o debarasă pe Alice de geanta pe care o purta. 
După o privire nesigură, ea se retrase prudent spre ușă. 

— Revin într-o clipă, îi aruncă ea peste umăr. 

De la parter, îi parveni zgomotul unei uși care se 
închidea. 

— Grace! Unde este Alice? I-am zărit mașina, afară. 

Alice zâmbi, uitând imediat de Lawrence pentru a 
alerga să-l salute pe tatăl ei vitreg. 

— Ah, iată-te! exclamă el îmbrăţişând-o pe Alice cu 
tandreţea unui tată. 

Înalt, cu părul grizonant, David emana bunăvoință şi 
curaj. 

— Nu mai întârzii, explică ea, prietenul meu Lawrence 
mă așteaptă sus. Ne vom regăsi la aperitiv. 

În timpul prânzului, Lawrence se angajă ușor în 
conversaţie cu gazdele sale. Toţi trei se lansară foarte 
repede într-o discuţie însufleţită despre arhitectura 
romană, subiect despre care David putea să vorbească ore 
întregi. Un zâmbet plutea pe buzele lui Alice: mama ei și 
David îl simpatizaseră imediat pe Lawrence. Dar de ce se 
bucura ea astfel? 

Brusc, își pierdu cumpătul. Grace remarcase fără 
îndoială că nu mai purta inelul de logodnă. Ocupată să 
observe comportamentul lui Lawrence cu părinții ei, Alice 
uitase complet să le anunţe vestea. Cum să se descurce? 

Mama ei se aplecă deodată spre ea. 

— David insistă să-mi fac siesta în fiecare zi. Ar fi 
frumos dacă m-ai însoţi. Vom putea discuta puţin, 
amândouă. 

— Sunt nerăbdător să vizitez biserica, spunea Lawrence 
de alături. 

David nu aștepta evident decât asta. 

— Ei bine, să mergem. 

— Cel putin lasă-l pe invitatul tău să-și termine liniștit 
desertul, protestă Grace. 

Lawrence înghiţi ultima îmbucătură din tartă și se 
ridică tăind scurt scuzele gazdei lui. 

— Sunt gata. Numai dacă nu pot să vă dau o mână de 
ajutor la veselă. 

— Mă voi ocupa eu, îl asigură Alice. 

— Nu, imediat, protestă Grace. E o eternitate de când 
nu ne-am văzut. 

Zece minute mai târziu, era întinsă confortabil pe pat. 

— Cum te simţi? se informă Alice. 

— În plină formă. Uneori mă simt obosită, dar David 
este minunat. Mă întreb câteodată ce-aș fi devenit fără el. 
Dar vorbește-mi mai degrabă despre tine. S-a petrecut 
ceva, am impresia. 

Alice inspiră profund. De data asta, nu putea să mai 
dea înapoi. 

— Da. Bob și cu mine am rupt logodna. 

Ridică imediat mâna, ca să taie scurt exclamaţiile 
mamei ei. 

— Te asigur că este mai bine așa. Și decizia a fost 
luată de comun acord, minţi Alice ca s-o liniștească pe 
Grace. 

— Evident, dacă aveati îndoieli, era preferabil să vă daţi 
seama înainte de a vă căsători, conveni Grace. Îţi 
mărturisesc sincer că imi puneam întrebări. Dar păreaţi 
fericiţi amândoi, și eu aveam deplină încredere în bunul 
tău simţ. 

Alice o privi pe mama ei cu surprindere: era prima 
dată, de la anunţul logodnei sale, că Grace își exprima o 
îndoială asupra lui Bob. 

Grace se instală mai confortabil pe perne, cu un aer 
obosit. 

— În orice caz, Lawrence este foarte frumos. Ce tentaţie 
trebuie să înduri, să vă întâlniți în toate zilele, încheie ea, 
cu un zâmbet complice. 

— Mamă! exclamă Alice, scandalizată. 

Îşi dădu brusc seama că mama ei închisese ochii și 
părea deja că doarme. Cu o ridicare din umeri, Alice ieși 
din cameră în vârful picioarelor. După ce aranjase 
bucătăria, profită de liniște şi de singurătate ca să se așeze 
în salon să-și pună puţină ordine în gânduri. 

Farmecul lui Lawrence o lăsa din ce în ce mai puțin 
insensibilă, și el nu ascunsese că atracţia era reciprocă. 
Era singur, profund afectat de un traumatism grav și 
judecând după tipetele pe care Alice îl auzise scoţându-le 
săptămâna trecută, avea nevoie să se destăinuie cuiva. 
N-avea importanţă cui. În aceste condiţii, era inutil să se 
amăgească în privința elanului care-i apropia: ar avea o 
durată efemeră și s-ar stinge îndată ce Lawrence va scăpa 
de problema lui. Esenţial pentru Alice era deci să-și 
păstreze capul pe umeri. 

Cu aceste hotărâri luate, ieși în grădină și începu să 
tundă iarba. Mai bine s-o scutească pe mama ei de o 
posibilă oboseală. Lucra de aproape două ore când un 
zgomot o făcu să tresară. 

Întorcându-se repede, îl zări pe Lawrence care se 
apropia, cu două cești în mână. 

— Îţi aduc ceai, la sfatul mamei tale. Un bun motiv să 
vorbesc puţin cu tine. Dacă vrei, evident. 

— Bineînţeles. Plimbarea voastră la biserică s-a petrecut 
bine? 

— Cu un tată atât de erudit ca al tău, mi-a făcut multă 
plăcere. Tu n-ai şomat, spune-mi, adăugă el aruncând o 
privire în jurul lui. 

Alice respinse o şuviţă de păr care-i cădea pe faţă. 

— Am plantat de asemenea narcise galbene pe ascuns. 
O surpriză pentru mama, la primăvară. Sunt florile ei 
preferate. 

Ziua se apropia de sfârșit și o lumină aurie lumina 
natura. Nu era totuși nici frumusetea nici pacea din jur 
care o transfigura pe Alice, ci mai curând prezența 
însotitorului ei. Îi era ușor să fie obiectivă și rezonabilă 
când el nu era în preajmă. Dar îndată ce apărea, cele mai 
frumoase hotărâri ale ei se topeau ca zăpada la soare. 

Obligaţi să respingă mulțimile de insecte care apăreau 
mereu la această oră, intrară în casă. Traversând peluza, 
Alice alunecă din nefericire pe iarba deja umedă. Rapid ca 
fulgerul, Lawrence reacţionă imediat și o prinse de cot. 
Dar degeaba își regăsi Alice imediat echilibrul, Lawrence 
nu-i lăsa braţul. 


KKK 


— Pari obosită, îi spuse Grace fiicei sale când se regăsiră în 
bucătărie, după cină. Sau preocupată, nu știu. În locul tău, 
m-aş duce să mă culc imediat, cu un roman bun. David îl 
monopolizează pe Lawrence, profită. Nici eu nu voi întârzia. 

Alice nu se lăsă rugată. În fond, Grace avea dreptate. 
Înainte de a urca, intră aproape cu timiditate în biroul lui 
David, cu senzaţia că este o intrusă. 

— Urc să mă culc, anunţă ea. 

Se aplecă să-l sărute pe obraz pe tatăl ei vitreg. Când se 
redresă, Lawrence o observa cu un zâmbet. Un gând 

tulburător trecu prin mintea Alicei, să-l vadă instalat 
astfel, destins și confortabil, alături de David: Bob avea 
întotdeauna o figură de intrus, de fiecare dată când 
consimţise să facă o vizită viitorilor săi socri. 

Alice nu întârzie asupra acestui gând, și aproape alergă 
să se refugieze în camera ei. Cartea pe care i-o 
împrumutase Grace, un roman poliţist din anii '50, o 
plictisi repede. Sau mai curând, nu reușea să urmărească 
intriga. După o jumătate de oră, renunță la lectură și se 
culcă să admire cerul și stelele din pat. Puțin după aceea, 
o auzi pe mama ei urcând, zgomot de pas familiar, la fel 
de familiar ca bătrânul urs de pluș, jupuit tot, pe care-l 
îndrăgea din cea mai fragedă copilărie. 

La ora unu dimineaţa, totuși, nemaiputând sta locului, 
îmbrăcă un capot din pânză pluşată roșie, pe care mama 
ei i-l confecţionase în urmă cu mulţi ani, şi hotărî să 
coboare să bea o ceașcă de lapte cald. 

Ajunsă la baza scării, se îndreptă spre bucătărie când 
vocea lui Lawrence îi parveni din birou. Prin ușa 
întredeschisă, o rază de lumină desena un triunghi auriu 
pe podeaua din vestibul. Tonul grav cu care Lawrence se 
exprima o paraliza pe Alice. 

— Gloanţe șuierătoare despicau aerul, venind din toate 
direcţiile. Nu era nici o scăpare posibilă. Un Land Rover a 
frânat chiar în spatele meu. Din el au coborât soldaţi. Din 
cealaltă parte, cineva a aruncat o grenadă care a explodat. 
Un soldat a aterizat la picioarele mele. Ca un automat, am 

dus aparatul la ochi și l-am privit pe acel bărbat, prin 
obiectiv. Ambele picioare îi erau sfărâmate. Făceam 
fotografii, alte și alte fotografii. Nu mă puteam opri. 

Alice se surprinse agăţându-se de balustrada scării, cu 
pleoapele închise. Ar fi trebuit să se îndepărteze, dar nu 
mai putea să se miște, ca și cum era obligată să asculte 
relatarea lui Lawrence până la capăt, acum. 

— Eram convins că era mort, continua el. Atunci i-am 
întâlnit privirea. Băiatul trăia încă. Pe faţa lui întoarsă spre 
mine se citea toată suferinţa din lume. Deodată, a început 
să urle, dar era un asemenea vacarm în jur, încât nu 
auzeam nimic. Mi-am dat seama că nu era decât un puști, 
că n-avea mai mult de cincisprezece sau şaisprezece ani. 
Era acolo, lungit la picioarele mele, agonizând, și ultima 
imagine pe care o ducea cu el din lume a fost aceea a 
aparatului îndreptat asupra lui, pentru ca moartea lui 
să-i emoţioneze puţin pe americanii care vor citi distrat 
ziarul, în timpul micului dejun. 

Vocea lui Lawrence se gâtui și se opri câteva clipe, ca 
să-și reia suflul. Alice se chirci încet pe prima treaptă a 
scării, cu faţa între mâini. Cât trebuie Lawrence să se 
urască! Acum, înțelegea semnificaţia coșmarului lui și 
motivele pentru care nu se mai atinsese de aparatul de 
fotografiat de la întoarcerea în Statele Unite, în urmă cu 
trei luni. 

— Imortalizând acea faţă terorizată, reluă Lawrence, îi 
furasem acestui copil tot idealismul lui, tot triumful lui, 

toată mândria de a muri pentru o cauză în care credea. Aș 
fi putut încerca ceva să-l ajut, dar l-am lăsat să moară la 
picioarele mele. Niciodată nu voi uita asta. Niciodată nu 
mi-o voi ierta, încheie Lawrence. 

Ca de foarte departe, Alice auzi atunci vocea lui David, 
liniştită, stăpânită, care-i răspundea lui Lawrence. Dar nu 
mai putea rămâne acolo nici o clipă. Cu ochii plini de 
lacrimi, se ridică şi se intoarse alergând în camera ei. 

Rămase mult timp la fereastră, cu obrazul lipit de 
geamul rece. David va şti acum să-l liniștească pe 
Lawrence, cum să-l scape de sentimentul de vinovăţie. 
Bunăvoinţa și compasiunea care-i erau firești îi vor dicta 
cuvintele potrivite. David își pierduse prima soţie și 
unicul lor fiu într-un accident de mașină. Ani de zile își 
reproşase că a supraviețuit, el care conducea în timpul 
dramei. Învăţase, cum va sfârși și Lawrence prin a învăţa, 
să accepte situaţia așa cum se petrecuse, în loc să se 
tortureze cu veșnice remușcări. 

Cât timp rămăsese Alice în starea aceea de prostraţie? 
N-ar fi știut să spună. Ca prin ceaţă, auzi zgomot de pași 
pe scară. David, cu siguranță. Zări atunci o umbră în 
grădină și vârful aprins al unei ţigări. Într-o secundă, 
hotărârea ei fu luată. 

La parter, lumina era stinsă în birou. Doar câteva flăcări 
din şemineu luminau încăperea. Alice traversă bucătăria ca 
să deschidă ușa care dădea în grădină. Înaintă cu un pas 
hotărât şi liniştit, fără cea mai mică ezitare. 

— Alice? 

Ochii lui Lawrence se obişnuiseră deja cu întunericul. 
Alice însă, nu distingea încă decât niște umbre. 

— Cum te simţi? murmură ea. 

— Ce faci aici? 

Alice păru să observe doar iarba rece și umedă de sub 
picioarele ei. 

— Lawrence, coborând la bucătărie să beau un lapte 
cald, am surprins discuţia ta cu David, în birou. Îmi pare 
rău, dar am auzit aproape tot. 

Lawrence își aruncă ţigara care descrise un arc de cerc 
luminos înainte de a ateriza pe pământ. 

— Ah! Acum cunoşti aşadar motivul coşmarurilor mele, 
spuse el cu o voce fără timbru. 

— lartă-mă... 

— Nu te scuza. Nu încerc să inspir milă nimănui. Mă 
supără destul că l-am plictisit pe tatăl tău vitreg cu această 
poveste. Deci, tu... 

Alice înțelese atunci că făcuse o greșeală venind după 
Lawrence. Se răsucea pe călcâie când el îi prinse 
încheietura mâinii. 

— Nu, nu pleca. 

Ea îi distingea acum foarte limpede faţa, ridurile 
îngrijorate de pe frunte, cuta tristă a gurii. Se priviră o 
clipă înainte ca Lawrence să rupă în fine tăcerea. 

— Aveam nevoie să mă destăinui cuiva. Este prea mult 
timp de când aceste amintiri mă obsedează. Privirea 
acelui copil ajungea să mă urmărească zi și noapte. 

— Nu erai responsabil de nimic, Lawrence. 

— Este prea ușor să judeci astfel. La întoarcerea în 
Statele Unite, mi-am jurat să nu mai fac niciodată vreo 
fotografie, că niciodată nu voi mai ţine un aparat în mâini. 

— Dar asta îţi este imposibil. Meseria ta este prea 
importantă pentru tine. 

— Ştii în ce moment mi-am recăpătat curajul? Văzându-te 
în cadă... 

Simţind că Alice se încorda, scutură din cap. 

— Nu, nu este vorba nicidecum de ceea ce crezi. Sau cel 
puțin nu numai de asta, admise el cu un zâmbet. Frai atât 
de frumoasă, cu obrajii puţin trandafirii, cu ochi jucăuși. 
Dacă pictam la fel de bine cum fac fotografii, la ora asta 
portretul tău ar fi expus la Naţional Gallery din Londra, îţi 
garantez. Când te-am zărit, am dorit să imortalizez această 
imagine pe un film, pentru a șterge definitiv mizeria și 
groaza meseriei mele. 

— Greșşeşti dacă îţi depreciezi munca. Nu-ţi poţi 
reproşa ororile care se petrec în lume. Dimpotrivă, 
arătându-le, ajuţi oamenii să reflecteze la absurditatea 
violenţei. 

— Poate. Până atunci, am hotărât să nu mai continuu pe 
acest drum. 

— Mi-ar plăcea mult să văd fotografiile pe care le-ai 
făcut pe râu. 

— Le lucrez de la începutul săptămânii. Dacă asta vrei, 
însoţeşte-mă la laborator luni. Ţi le voi arăta. 

— Cu plăcere. 

Îşi zâmbiră în sfârşit, un zâmbet luminos şi ușor, ca și 
cum deodată se eliberaseră de o greutate enormă. 
Privirile lor rămaseră o clipă contopite, până când 
Lawrence se apropie încet de Alice. Ea își tinu respiraţia 
când buzele lui Lawrence le atinseseră ușor pe ale ei. 

Pasiunea îi înflăcără imediat, ca şi cum aștepta acest 
moment de o eternitate, şi Alice se abandonă sărutului 
arzător al lui Lawrence. 

Ea simți curând că Lawrence o întindea pe iarba 
mirositoare. Capotul se deschise apoi, unul câte unul, 
nasturii cămășii de noapte cedară, şi luna îi lumină sânii 
și umerii presăraţi de mici pistrui. Alice închise ochii, 
amețită de mângăâierile îndrăzneţe ale lui Lawrence. 

Vocea lui o aduse cu blândeţe la realitate. 

— Vino. Să nu rămânem aici... 

Alice se rușină că nu se gândise înaintea lui la David și 
la mama sa. Lacrimi îi apărură pe pleoape, lacrimi de 
frustrare și de regret. Punând un sărut pe obrajii Alicei, 
Lawrence simţi un gust de sare. 

— Ce este? murmură el. 

Alice întoarse capul, prea rușinată ca să vorbească. 
Atunci, foarte încet, el o ajută să se ridice și o conduse 
spre casă. Pe prag, Alice plângea încă. Și, printre lacrimi, 
fu surprinsă să descopere o licărire acuzătoare în privirea 
lui Lawrence. Şi dacă o să-şi imagineze că plângea 
dragostea ei pierdută, logodna ruptă... 


Capitolul 7 


— New York, îţi dai seama, Lawrence? Sunt 
nerăbdătoare să fiu acolo! 

— Veţi vedea, trei zile este puţin, cu sutele de lucruri 
care sunt de văzut acolo. 

— După aceea, direcţia Bahamas. Decembrie la soare, 
ce lux! 

— O să taci, mamă? protestă Alice. 

A-| auzi pe Lawrence vorbind despre New York pe 
acest ton, îi amintea de despărțirile și plecările la care își 
promisese să nu se gândească. Forţându-se să nu-și 
trădeze cu nimic sentimentele, Alice aruncă o privire 
fugitivă în direcţia lui Lawrence. Promisiunea sa din 
noaptea trecută nu-i ieșise din minte toată ziua. 

— Mâine seară, când vom fi singuri... murmurase 
Lawrence când se opriseră în faţa ușii de la intrare pentru 
a schimba un ultim sărut. 

Nu spusese mai mult. La ce bun? Toată noaptea, Alice 
repetase aceste câteva cuvinte. Şi toată ziua, ele 
continuaseră să răsune în mintea ei, fără încetare. 

Momentul plecării sosind, Alice pierdu un timp preţios 
să-l caute pe Arthur. Lawrence încărca bagajele în timp ce 
ea îl striga pe pisoi. Dar insolentul rămânea de negăsit! 

— Se ascunde, după părerea mea. O nouă călătorie în 
mașină în acel coș îngrozitor, nu-i spune nimic bun! 

— Este un pisoi de câmpie, ce vrei! exclamă Grace 
râzând. La vârsta lui, nu-l vei schimba. Lasă-mi-l mie în 
pensiune. ÎI vei recupera la vizita următoare. 

Alice încuviinţă și duse coșul şi cutiile de conserve în 
bucătărie, în timp ce Lawrence își lua rămas-bun și nu mai 
înceta cu mulțumirile. Alice îl auzi spunându-i lui Grace: 

— Când veţi trece prin New York, sunaţi-mă. Voi fi 
încântat să vă arăt orașul. 

Alice trebui să-și amintească promisiunea de a nu se 
preocupa cu nici un preț de viitor. Trebuia să se plece în 
faţa evidenţei: aventura ei viitoare cu Lawrence era una 
dintre acele întâmplări nebune și total ilogice, rod al 
hazardului. Nu era nimic serios de așteptat de la ea, nici 
o obligaţie, nimic decât o libertate totală. 

— Ne vom revedea cu siguranță înainte, dacă eămâneţi 
până la Crăciun, răspunse Grace. Veniţi cu Alice, veţi fi 
totdeauna binevenit aici. 

Noaptea cădea când Lawrence şi Alice ajunseseră la 
periferiile orașului. 

— Ţi-e foame? îl întrebă ea. Cunosc un restaurant foarte 
bun în apropiere. 

Ea însăși n-ar fi putut înghiţi o îmbucătură, atât de 
strâns îi era gâtul, dar incertitudinea o chinuia: ceea ce se 
întâmplase în ajun nu era oare doar rodul imaginaţiei ei? 

Lawrence o măsură gânditor, cu o privire care acceleră 
bătăile inimii Alicei. 

— Cu condiţia să cinăm la lumina lumânărilor, declară 
el. Visez să te privesc la lumina lumânărilor. 

Alice înţelese imediat irealitatea îndoielilor ei și roşi. 

— Pentru lumânări, n-aş garanta nimic, dar știu că 
bucătăria lor este excelentă. David și mama se opresc 
adesea când trec prin Oxford. 

— Cu atât mai rău. Lumânările rămân pentru altă dată. În 
ziua aceea, vei purta aceeași rochie din seara sosirii mele. 

Alice râse, jenată. 

— Mă miră că-ţi mai aminteşti. Păreai atât de epuizat și 
de furios când ţi-ai dat seama că nu vei scăpa de mine atât 
de ușor! 

— În orice caz, îndată ce te-am văzut, am înţeles că 
puteam să spun adio liniștii mele sufletești. 

Alice roși și mai tare. Din fericire, redevenise stăpână pe 
sine când se aşezară la masă. Lawrence n-o slăbea din ochi. 

— Sper că David nu te-a plictisit prea mult tot 
weekendul, cu poveştile lui despre arhitectura romană, se 
interesă Alice jucându-se cu șervetul pentru a-și ascunde 
încurcătura. 

— Nicidecum. Este un tip pasionant. Și în plus, știe să 
asculte. Vorbind cu el, mi-a făcut cel mai mare bine. 

— S-ar spune că ţi-ai regăsit o anumită liniște, încuviință 
Alice cu un zâmbet dulce. 

Lawrence întinse braţul ca să-i ia mâna. 

— În general vorbind, poate. Dar pentru moment, dacă 
m-aș asculta, te-aș răpi bucuros ca pe o prințesă din 
basme... ca să te conduc într-o cameră de vis. 

Alice își umezi buzele, cu inima bătând. 

— Nimic nu ne forţează să rămânem, murmură ea. 

— Este adevărat, dar îmi place la fel de mult să 
prelungesc așteptarea și să te privesc fără să mă simt 
obligat să-mi ascund dorinţa pe care mi-o inspiri. 

Din ce în ce mai emoţionată, Alice clătină din cap, 
bulversată de această dorinţă pe care Lawrence nu şi-o 
mai ascundea. Cu cât trecea timpul, cu atât mai profunde 
și mai revelatoare deveneau privirile lor. 

— Mi se pare că nu știu nimic despre tine, spuse ea. 

Lawrence se rezemă de spătarul scaunului, cu un 
zâmbet pe buze, ca şi cum percepea emoția Alicei. 

— Am treizeci şi şase de ani, m-am născut şi am crescut 
la New York. Familia mea s-a mutat în California când 
aveam treisprezece ani. Am revenit la New York pentru 
studii și am sfârșit prin a mă stabili acolo definitiv. Tatăl 
meu este chirurg la pensie; mama este ortofonist. 
Lucrează cu jumătate de normă într-un centru pentru 

surzi și hipoacuzi. Am o soră cu doi ani mai mică, 
căsătorită, mamă a doi copii. Iată, știi totul, acum. 

— O soră? se miră Alice. Semănaţi mult? 

— Deloc: ea este blondă cu ochi albaştri şi are un 
caracter desăvârşit. 

Alice râse din toată inima. 

— Şi părinţii tăi, ştiu ce ţi s-a întâmplat la Beirut? 
întrebă ea pe neașteptate. 

— Nu i-am văzut de un an. Și cum nu-mi place să scriu... 
Mi se întâmplă să-i sun, dar sunt lucruri care nu se pot 
spune la telefon. Dacă aș încerca, mama ar lua imediat 
primul avion. 

Ridică din umeri. 

— În felul acesta aș fi supus unor interminabile predici 
pe tema: „Este timpul să te căsătorești, fiul meu, să ai 
copii, să revii să trăieşti în California etc...“ Și pentru a 
termina, aș necăji-o mult răspunzându-i că nu vreau să 
aud vorbindu-se despre asta. 

Alice zâmbi. 

— Mamele se neliniștesc întotdeauna. 

— Da, şi nu se gândesc decât la căsătorie. 

Alice era mult prea fascinată, seara asta, pentru a da 
atenţie la ceea ce subințelegea remarca lui Lawrence. 

— Dacă ai terminat, încheie el imediat ce-ai spune să plecăm? 

Nota plătită, Lawrence și Alice ajunseră la mașină în 
tăcere, fără măcar să se ţină de mână, ca și cum se temeau 
că nu pot rezista tentatiei. 

Când ajunseră la destinaţie, Lawrence se ocupă de 
bagaje în timp ce Alice încuia portierele mașinii. În 
apartament, aruncă o privire, cu un zâmbet puţin trist. 

— Mi se pare ciudat aici fără Arthur. 

— Din contră, bucură-te, declară Lawrence punând jos 
valizele. Cel puţin, nu vom avea martor... 

N-o costa nici un efort să se apropie pentru a se cuibări 
în braţele lui Lawrence. Niciodată nu făcuse gesturi mai 
fireşti. Simti atunci cum mantoul îi alunecă de pe umeri, 
apoi degetele lui Lawrence pe nasturii rochiei. Din 
mângâiere în mângâiere, Lawrence o ridică în braţe ca 
s-o poarte în cameră... 


KKK 


— Tigroaico! exclamă Lawrence, râzând de aerul 
încurcat al Alicei. 

Consternată, ea privea spatele şi umerii lui Lawrence, 
pe care se conturau zgârieturi albe. Dar acesta îi strânse 
mâna cu tandrete, alungându-i imediat jena. 

— Ce facem astăzi? Dacă vrei, te duc să vezi fotografiile 
pe care le-am făcut de pe șalupă. Sau preferi să nu ne 
mișcăm de aici? 

Lawrence își strecură o mână mângâietoare în 
răscroiala cămășii pe care i-o împrumutase lui Alice. 

— Şi dacă mă gândesc că ţi-am adus micul dejun la pat 
și de-abia te-ai atins de el! protestă tânăra femeie fără 
convingere. 

Lawrence luă platoul și-l puse pe podea. 

— Ne vom gândi la el mai târziu. 

— Va fi rece. 

— Nu-mi pasă! Revino mai curând lângă mine. 

După câteva ore delicioase, Alice îi aminti lui Lawrence 
promisiunea de a-i arăta fotografiile de pe râu. Niciodată 
nu se simţise atât de fericită, atât de încântată. 

Nu se hotărâră totuși să iasă din casă decât la sfârşitul 
după-amiezii. Strâns înlănţuiţi, se îndreptară pe jos spre 
centrul orașului, până la atelierul foto unde lucrase 
Lawrence. Fiecare din mișcările lor spunea mult despre 
plăcerile pe care le descoperiseră impreună și nici unul 
nici altul nu încerca să ascundă asta. 

După ce Alice contemplase pe săturate operele lui 
Lawrence, hotărâră să facă o plimbare prin grădina 
botanică a orașului. Când obosiră de mers, se întinseră 
leneș pe malul râului. 

— Sunt stupefiată de ceea ce-ai reușit să exprimi în 
fiecare clișeu, se minună Alice, cu capul pe umărul lui 
Lawrence. Culorile, atmosfera, totul este acolo. 

— Pentru culori, am avut multe probleme. Sunt 
obișnuit să lucrez în alb și negru. 

— Ei bine, fii fără teamă, totul este perfect. 

Lawrence culese visător un fir de iarbă. 

— Ştii, a fost un timp când doream să mă lansez în 
portrete. M-au fascinat întotdeauna. 

Alice încuviință cu o strângere de inimă. Să găsească 
noi subiecte de fotografiat ar duce la vindecarea lui 
Lawrence de traumatismul pe care-l suferise în Liban. Dar 
când va fi vindecat, va lua cu siguranţă avionul spre New 
York, şi această perspectivă o întrista pe Alice care, de 
bine de rău, se strădui să nu i se ghicească tristețea. 

— Ce-ai spune de o cină la lumina lumânărilor? întrebă 
Lawrence. Mi te imaginez, superbă în rochia pe care o 
purtai în seara când am sosit din Statele Unite. Şi după 
aceea, te voi duce să dansezi. 

— Mă trezesc devreme mâine dimineaţă, îi aminti Alice. 
Este ajunul începerii școlii. Îmi voi petrece ziua la școală. 

Lawrence scoase un oftat de deceptie. 

— Uitasem complet. Abia te descopăr, şi deja trebuie să 
te împart cu o droaie de copii. În capul meu, continuam 
să trăim așa la nesfârșit, făcând dragoste și murmurându-ne 
cuvinte dulci din zori până în amurg! Altfel spus, va trebui 
să aştept până vineri... 

Alice nu mai zâmbea. Şi ea încerca să uite aceste 
realităţi. Ar fi plătit scump să fie începutul verii, nu cel al 
toamnei. Dar la ce bun să-și facă iluzii? Oricare ar fi 
anotimpul, mai devreme sau mai târziu Lawrence se va 
plictisi de ea, pasiunea se va atenua, şi înainte ca el să se 
gândească să se întoarcă la New York, aventura lor va fi 
deja pentru el o poveste veche. Ea însăși nu va avea acest 

noroc, deoarece îl iubea. Înţelegea astăzi adevărata 
semnificaţie a cuvântului „iubire“. 

Cinară devreme, într-un restaurant indian din cartier, 
fără să întârzie după terminarea mesei. 

— Mai bine să ne culcăm devreme, oftă Lawrence, dacă 
trebuie să te trezești dis-de-dimineaţă. 

— Jură-mi că nu te gândești decât la programul meu de 
mâine, îl tachină Alice. 

— Asta depinde în întregime de inspiraţia noastră când 
vom fi în cameră, îi șopti el la ureche. 

Mângâierile cu care-și sublinie cuvintele lăsau puţine 
îndoieli cu privire la încheierea dezbaterii... 

— La ce te gândești? o întrebă mai târziu Lawrence, 
când erau întinși în întuneric. 

— Dorm. 

— Cu ochii deschişi? 

— Eram pe cale să regret că sunt obligată să lucrez 
mâine. 

Alice închise pleoapele şi se forță să doarmă. Dacă nu 
adormea foarte repede, nu va rezista tentaţiei să ia faţa lui 
Lawrence în mâini pentru a-i mărturisi cât îl iubea. Nici 
nu se punea problema, când Lawrence se gândea deja 
să-şi reorganizeze viaţa odată întors în America. 

Ziua următoare nu avu parte de odihnă. Dimineaţa 
avusese loc o interminabilă ședință a corpului didactic ca 
să pună la punct ultimele pregătiri în ajunul noului an 
școlar. 

— Îti amintești de Simon Johnson, unul din studenţii 
lui Adam? o întrebă Molly când Alice și cu ea se întâlniră 
la masa de prânz. A cerut vești despre tine. Cred că 
dorește foarte mult să te revadă. Mi-am permis să-i dau 
numărul tău de telefon. 

— Ar fi fost mai bine să te abţii, răspunse Alice 
nemulțumită. 

— De ce? 

Lăsându-şi sandvișul, Alice rămase visătoare un 
moment. Ce făcea oare Lawrence la ora asta? Cumpărături 
pentru cina lor? Îi promisese mâncăruri alese. În toţi anii 
în care fuseseră intim legaţi, Bob nu avusese o singură 
dată această delicată atenţie. 

— Nu este foarte ușor să spui politicos cuiva că n-ai nici 
un chef să ieşi cu el, se enervă ea. 

— De ce? Este absolut fermecător. Asta te va îndemna să 
macini gânduri negre acasă? Cu riscul de a mă repeta: ești 
tânără, frumoasă. Trebuie să te distrezi, să întâlnești 
oameni. 

Alice avu un zâmbet amuzat. 

— Sunt întru totul de acord cu tine. 

Molly o privi cu neîncredere. 

— Nu-mi spune că te-ai împăcat cu Bob! 

Alice scutură din cap. 

— Bineînţeles că nu! Te asigur că totul s-a sfârșit 
definitiv între noi. 

— Există altcineva, atunci? Îl cunosc? 

— Nu. 

— Haide, fără secrete, te rog. 

Alice se forță să rămână nepăsătoare, dar simţea bine 
că era inutil să încerce să-și șteargă zâmbetul de fericire 
care se contura pe buzele ei. Doar un gând pentru 
Lawrence și își simţea inima în sărbătoare. Niciodată n-ar 
fi crezut posibil să fie atât de îndrăgostită. 

— Este american și se numește Lawrence Trafford, 
răspunse în cele din urmă. 

Acest început de mărturisire stimulă instantaneu 
curiozitatea lui Molly. 

— Cum l-ai cunoscut? 

Cu un semn, Alice îi ceru chelnerului că poate aduce 
cafelele, inainte de a da explicaţii mai ample prietenei ei, 
cu aerul cel mai detașat din lume. 

— Datorită lui Gordon. Ei s-au cunoscut la New York. 
Lawrence îl anunţase că își va petrece concediul în Anglia, 
Gordon i-a dat adresa mea și din vorbă în vorbă... 

— Şi când te gândești că mi te imaginam închisă acasă, 
muncită de gânduri negre! exclamă Molly. 

— Reproșuri, acum? Tu ești aceea care nu te oprești 
să-mi repeți că trebuie să profit de viaţă, nu? 

— Bineînţeles că sunt încântată! Sunt doar surprinsă. 
Ascultându-te, este ceva serios. 

Alice se forță să vorbească pe tonul cel mai nepăsător 
posibil. 

— Depinde dacă priveşti lucrurile pe termen scurt sau lung. 

— Unde locuieşte? Cu tine? 

Alice îi explică toată povestea. 

— Cum vezi, n-a fost dragoste la prima vedere, departe 
de asta! incheie ea râzând. Dar nu-ţi imagina un roman! 
Ne iubim mult, dar se va întoarce în Statele Unite înainte 
de Crăciun. Este prea pasionat de munca lui ca să se 
oprească din drum. Ceea ce-mi convine întru totul, după 
ceea ce s-a petrecut cu Bob. Fără legături, fără atașament. 
N-ai aerul că aprobi. 

— Să spunem că nu-ţi seamănă să vorbeşti despre un 
bărbat cu atât puţin romantism. Cu atât mai mult cu cât 
văd stele sclipind în ochii tăi. Pentru a te transforma astfel 
în câteva zile, trebuie să fie un tip formidabil! adăugă 
Molly râzând. Nu sper decât un lucru: când va veni 
momentul, să nu te văd într-o stare de plâns. 

— Asta nu se va întâmpla. 

— Vrei să mă faci să cred că nu ești îndrăgostită de acest 
bărbat? 

— Un Singur lucru contează pentru mine: să rămân 
lucidă și practică. Lawrence are grave probleme personale 
de rezolvat. Dacă ar avea cât de cât impresiă că aș fi 
îndrăgostită, şi-ar pierde capul și aș strica totul. Vreau să 
profit de fiecare clipă petrecută cu el, cât mai mult timp 
posibil. 

— Altfel spus, pentru tine, răul este deja făcut? remarcă 
Molly. 

— Ai putea invoca faptul că l-am cunoscut la o lună 
după ruptura cu Bob și că ar fi prudent să las să treacă 
putin timp. Ai avea în totalitate dreptate. Ceea ce nu va 
schimba cu nimic situaţia. 

— N-ai răspuns la întrebarea mea, dar nu este grav. Faţa 
ta vorbește pentru tine. Scuză-mă, dar Lawrence este orb, 
dacă n-a remarcat nimic! 

Cele două tinere femei plătiră nota și reveniră la școală 
continuând să discute. 

— Apropo, ce-au spus mama și tatăl tău vitreg? se 
interesă Molly când Alice îi povesti că își petrecuseră 
weekendul cu ei. 

— Numai de bine. 

— Într-adevăr, totul pare prea frumos pentru a fi 
adevărat. 

„Prea frumos pentru a fi adevărat...“, se gândea încă 
Alice întorcându-se acasă seara. Un miros plăcut de 
bucătărie domnea în apartament. 

— Mi-ai lipsit, declară Lawrence luând-o în brate ca s-o sărute. 

În timpul cinei, Alice îi povesti ziua ei. Niciodată Bob 
n-o ascultase cu atâta atentie, observă ea când Lawrence 
îi turna vin. 

— A fost delicios, îl complimentă ea lăsând furculita, la 
terminarea mesei. Mulţumirile mele bucătarului. 

— Am rezervat o masă pentru vineri seara la 
restaurantul francez de pe Banbury Road, cerând un 
sfeşnic. De data asta, nu-mi vei scăpa! 

— După toate aceste mese bune, sper că rochia mă va 
mai cuprinde până atunci, glumi Alice zâmbind. 

— Trebuie că ești obosită, după noaptea pe care am 
petrecut-o. Instalează-te în faţa televizorului, în timp ce 
eu mă ocup de veselă. Îţi voi aduce o cafea. Am noutăţi 
mai degrabă interesante să-ți comunic. 

Nu trebuia mai mult ca să aţâţe curiozitatea Alicei care, 
odată vesela terminată, nu se putu impiedica să-l întrebe 
pe Lawrence: 

— Așadar? 

— Nu-i mare lucru, dar în timp ce eram la magazinul 
foto, a trecut un prieten al proprietarului. El conduce un 
mic ziar săptămânal. Închipuieşte-ţi că mi-a propus să-mi 
cumpere toate fotografiile. Vrea să creeze o serie de cărți 
poștale cu imagini din regiune. Ele se vând bine și stilul 
meu este exact ce caută. 

— Este fantastic!! Cât îţi oferă? 

— Nimica toată, dar deodată m-am gândit că trebuie să 
existe un debușeu de același gen la New York. 

Un duș rece n-ar fi înăbuşit bucuria Alicei cu mai multă 
eficacitate. 

— Cu siguranță. 

Își bău cafeaua în tăcere, cu ochii atintiţi pe ecranul 
televizorului. În fond, nu putea decât să se bucure că 
Lawrence depășește problemele trecutului și se lansează 
în proiecte noi. Să se întristeze ar fi însemnat să fie 
egoistă. 

— Curând, toată lumea se va găsi la New York, observă 
ea pe un ton cât mai lejer posibil. Mama și David, 
Gordon, tu... 

— Şi tu, ti-ar plăcea să mergi acolo? 

— Eu? Sunt prea comodă, se forță să glumească Alice. 
Dar dacă ar trebuie să călătoresc, mi-ar plăcea să cunosc 
Parisul. 

Își terminară cafelele, fiecare pierdut în gândurile sale. 
„Se gândește la tot ce va întreprinde, odată ajuns în 
statele Unite, se gândea Alice. L-am pierdut deja...“ 

A doua zi, se duse la școală, aproape uşurată să se 
îndepărteze câteva ore. Mai devreme sau mai târziu, s-ar 
da de gol şi Lawrence i-ar cunoaște sentimentele. De 
fiecare dată când o îmbrăţișa, Alice se silea să nu-i 
mărturisească disperarea ei. Numai Dumnezeu știe cât 
timp mai putea dura situaţia asta. 

În timpul prânzului, Molly o căută pe Alice în clasa ei. 

— Aşadar, cine este acest frumos ciclist pe care l-am 
zărit pe fereastră? 

Alice izbucni în râs. 

— Molly! Nu s-ar spune că ești măritată. Se presupune 
că nu ești interesată de alţi bărbaţi, îţi semnalez. 

— Așteaptă să-l vezi și vei înțelege! i-o tăie Molly 
apropiindu-se de fereastră. Ia te uită, este norocul meu, 
nu mai este acolo. 

Ușa clasei se deschise în acel moment. 

— Lawrence! exclamă Alice. Dar ce faci aici? 

— Ti-ai uitat sandvişul pe masa din bucătărie, explică el 
cu un zâmbet tandru. 

Molly făcu ochii mari. 

— Bărbatul de pe bicicletă! exclamă ea, ca hipnotizată. 

Râzând pe sub mustață, Alice făcu prezentările. 

— Prietena mea Molly. Predă în clasa vecină. Molly, iată-l 
pe Lawrence Trafford. lei o ceașcă de cafea cu noi, 
Lawrence? Drumul de acasă pe această bicicletă veche 
trebuie să te fi epuizat. Nu m-am mai folosit de ea de când 
mi-am terminat studiile. 

Imediat, Molly şi Lawrence se angajară într-o 
conversaţie. Apoi, cele două femei împărțiră sandvișurile, 
și pauza de prânz trecu cu viteza fulgerului. 

— Se aude clopoțelul! oftă Molly ridicându-se. Mă 
aşteaptă trei sferturi de oră de muzică. Am groază de asta! 
La revedere, prieteni. 

După plecarea ei, Lawrence scutură din cap cu un zâmbet. 

— Îmi place prietena ta. 

— Este adorabilă și foarte amuzantă. Îmi pare rău, 
Lawrence, dar va trebui să pleci dacă nu vrei să te găsești 
sechestrat de o hoardă de mici monștri adorabili. 

— Am dreptul la un sărut? 

— Este interzis. 

— Nu-mi pasă. 

Și, fără să se sinchisească de regulamentul intern, 
Lawrence depuse un sărut delicat pe gura fermecătoare a 
Alicei. 

— Asta-i tot deocamdată, dar nu pierzi nimic dacă 
aştepţi! 

Alice alergă la fereastră ca să-l privească îndepărtându-se 
pe bicicleta ei. 

— Înteleg mai bine dilema ta, mărturisi Molly, la 
sfârșitul zilei. În locul tău, nu i-aş ascunde nimic din ceea 
ce simt. Trebuie că ţine teribil la tine dacă a venit până 
aici. Pe bicicletă, pe deasupra! 

— Între a-mi aduce sandvișuri și a-și petrece viaţa cu 
mine, există o limită. Nu cred că este pregătit s-o treacă. 

— Şi tu? 

Expresia Alicei răspunse pentru ea: se simţea în stare 
de orice ca să rămână cu Lawrence. 


Capitolul 8 


Alice se rezemă în coate de măsuţa de toaletă și se 
examină îngrijorată în oglindă. Părul îi era tăiat mult prea 
scurt după gustul ei, și de-abia se recunoștea în tânăra 
femeie elegantă și sofisticată pe care o observa. Cu rochia 
pe care o purta în seara întâlnirii cu Lawrence, 
metamorfoza era completă. Ce va crede oare 
însoţitorul ei? 

Deschise o cutie şi scoase singura ei bijuterie de 
valoare: cerceii de diamante, amintire prețioasă pe care 
Alice o păstra de la bunica din partea tatălui. 

În ultimul timp, Alice se gândea adesea la tatăl ei. 
Niciodată n-o încercase dorinţa de a-l întâlni, doar o 
curiozitate vagă, nimic mai mult. David umpluse atât de 
bine golul pe care-l lăsase în urma lui! 

Dar tatăl ei poate o influențase mai mult decât credea, 
se gândea Alice. Ea își promisese să nu facă aceleași 

greșeli ca mama ei. În consecință, Bob avea toate calităţile 
care-i lipsiseră atât de mult tatălui ei: stabilitate, 
conservatism, perseverență în muncă, simț de 
responsabilitate și încă multe altele. În mod naiv, Alice 
crezuse că dragostea va urma. Din păcate, dragostea este 
un sentiment capricios, imprevizibil, şi care nu poate fi 
înblânzit. Cum să explice, altfel, că se îndrăgostise de o 
ființă care, după propria sa mărturisire, fugea de dragoste 
ca de ciumă? 

Își ridică bărbia cu mândrie și se privi în oglindă. Orice 
s-ar întâmpla, va fi puternică, chiar dacă perspectiva de a 
fi despărțită pentru totdeauna de Lawrence îi era de 
nesuportat. Şi, după ce aruncase o ultimă privire asupra 
ținutei sale, strălucirii splendide a diamantelor, se 
îndreptă spre salon, unde o aștepta Lawrence. 

Surprinsă, Alice îl văzu îmbrăcat într-un costum închis 
la culoare și cu o cămașă albă imaculată. Era mai 
seducător ca niciodată. 

Lawrence o privi fără să pară că remarcă noua ei 
tunsoare. 

— Am fost la coafor, anunţă ea, nervoasă. Nu-ţi place? 

— Întoarce-te, îi ceru el. 

Alice se execută încet. Bustiera neagră se modela pe 
silueta ei armonioasă. De altfel, ansamblul ţinutei îi 
punea în valoare graţia naturală și fineţea foarte feminină. 
Seara asta, Alice era uimitor de frumoasă. Totuşi, tăcerea 
lui Lawrence o neliniştea. 

— Ce părere ai? 

Ca și cum se trezea dintr-un vis extrem de plăcut, 
Lawrence schiță un zâmbet admirativ. 

— Eşti absolut minunată. 

Uşurată, Alice îi înapoie zâmbetul. 

— N-ai nimic de invidiat! exclamă ea. Acest costum îţi stă 
atât de bine. Unde l-ai găsit? Totuși, nu l-ai adus de acasă? 

— Nu, l-am cumpărat. 

— Cumpărat? Doar... pentru această seară? 

Alicei nu-i venea să-și creadă urechilor. Lawrence 
ridică din umeri cu dezinvoltură. 

— Este primul meu costum. Dat fiind că am ocazia să 
frecvenţez oameni din înalta societate, am interes să arăt 
bine, adăugă el făcând cu ochiul. 

— Înalta societate? Despre ce vorbeşti? 

— Despre toate celebrităţile din lumea afacerilor și 
finanţelor pe care voi fi dus să le fotografiez. Voi putea 
să-mi ofer o mulțime de lucruri pe care mi le-am refuzat 
până acum. 

— De exemplu? 

Râzând, Lawrence continuă: 

— Pentru început, să duc la cină femei atât de superbe 
ca tine. 

Cu un zâmbet complice, atinse uşor obrazul Alicei. 

— Dacă eşti gata, cred că taxiul ne așteaptă. Este într- 
adevăr rochia cea mai sexy pe care am văzut-o vreodată, 
adăugă el întinzându-i mantoul Alicei. 

Alice consideră prudent să se îndepărteze spre ușă. 

— Să ne grăbim. 

— În fond, nimic nu ne obligă să ieşim, continuă 
Lawrence. Există o sticlă de șampanie în frigider. Te 
asigur că... 

Alice refuză să cedeze tentaţiei și să se arunce de 
gâtul lui. 

— Nu, mergem să cinăm, protestă ea. 

Când ajunseră în sfârșit la destinaţie, restaurantul era 
ticsit. În timp ce chelnerul șef îi conducea la masa lor, 
Alice văzu cum mulţi meseni se întorc la trecerea lor, 
pentru a-l admira atât pe Lawrence cât și pe ea însăși. Feţe 
de masă din damasc roz acopereau mesele luminate 
romantic de flăcările tremurătoare ale lumânărilor. 

— Eşti sublimă, Alice, murmură Lawrence sprijinindu-se 
mai bine de spătarul scaunului ca să-și admire 
însoţitoarea. 

Tânăra femeie aproape roși. 

— Adevărat? Am impresia că sunt deghizată. 

— Nicidecum; ești absolut încântătoare. Și atât de 
sexy... 

Ameţită de plăcerea care i-o procura acest compliment, 
Alice își plecă o clipă ochii pentru a-și ascunde tulburarea. 

— Mulţumesc, bâigui ea 

Apoi își reveni și consideră preferabil să schimbe 
subiectul discuţiei. 

— Abia ne-am văzut, săptămâna asta, Lawrence. 
Povesteşte-mi cum ţi-ai ocupat timpul! 

— Să comandăm mai întâi aperitivul și cina. 

Lawrence îi întinse meniul cu o privire atât de 
încărcată de dorinţă, încât Alice simţi că inima i-o ia razna. 

Mâncarea era de un rafinament excelent. Uitând 
întrebarea Alicei, Lawrence îi povesti câteva anecdote 
despre un restaurant din New York unde se ducea 
adesea, apoi despre o bătrână cerșetoare care trăia pe 
trotuarul din faţa imobilului lui și pe care o simpatizase. 
Era atât de nostim, încât Alice râdea cu lacrimi. 

— Încă nu mi-ai răspuns la întrebare, îi aminti ea când 
li se aduse cafeaua. 

Lawrence se încruntă, apoi luă o înghiţitură de cafea. 
Căuta în mod vădit să câștige timp. 

— S-au întâmplat enorm de multe lucruri de la sosirea 
mea, declară el în fine, cu un surâs pe buze. În primul 
rând, am reflectat mult. 

— La munca ta? 

— La tot. Cariera nu mai are atâta importanță pentru 
mine. Sunt alte aspecte de luat în considerare, mai 
esenţiale în viaţă. 

Reţinându-și respiraţia, Alice aşteptă neindrăznind să 
interpreteze cuvintele pe care le auzise. 

— N-am consimţit niciodată să stabilesc legături, 
continuă Lawrence. Îmi plăcea să trăiesc liber ca păsările 
cerului, să nu am pe nimeni la care să mă gândesc în afară 
de mine însumi. Cred că toate astea sunt pe cale să se 
schimbe total. 

Rostise aceste ultime cuvinte mângâind-o pe Alice cu 
privirea. Emoţia tinerei femei era atât de mare, încât nu 
îndrăznea să rupă tăcerea. Visase atât de des acest 
moment în realitatea căruia nu îndrăznea să creadă. 

— Nu spui nimic? întrebă Lawrence. 

— Eu... 

O mișcare în celălalt capăt al sălii, atrase atenţia Alicei. 
În același timp, împietri, ca paralizată. Intrigat, Lawrence 
aruncă o privire peste umăr, apoi se întoarse, cu 
sprâncenele încruntate. 

— Logodnicul tău, spuse el, atât de încet încât Alice 
abia îl auzi. 

— Fost logodnic, rectifică ea. 

Bob tocmai intrase într-adevăr cu părinţii lui și cu o 
tânără brunetă foarte elegantă. Micul grup se apropie de 
masa la care Alice și Lawrence se instalaseră. 
Confruntarea era inevitabilă.. Bob o zărise deja pe Alice, 
o simţea. Cu mare greutate, își ridică mândră bărbia. 
Mama lui Bob, aflată în spatele lui, o recunoscu în același 
timp. Consternarea și jena se citeau în ochii ei. Alice se 
forță să zâmbească, hotărâtă să înfrunte situaţia cât mai 
calm posibil. 

— Bună seara Alice, spuse Bob, ascunzându-și prost 
surpriza. 

Tatăl lui Bob se întoarse, prea încurcat ca s-o salute pe 
Alice. Soţia lui vru să spună ceva, dar se răzgândi și păstră 
și ea tăcerea. Cât despre noua logodnică a lui Bob, o privi 

pe Alice cu neincredere. Era frumoasă, nu mai mult, dar 
elegantă și graţia ei firească îi evidentia trăsăturile. 

Zâmbetul Alicei se crispă. 

— Pari în plină formă, murmură Bob. 

O mișcare ușoară a logodnicei sale, în stânga, îl chemă 
la ordine. Cu o ultimă mișcare din cap, el își luă rămas- 
bun și-și conduse invitaţii spre o masă care le fusese 
rezervată în cealaltă extremitate a restaurantului. 

Îndată ce se îndepărtară, Alice își duse ceașca cu cafea 
la buze, pentru a-și acunde jena. 

— Ar fi poate preferabil să plecăm, propuse Lawrence. 

Alice încuviinţă. Nu mai avea decât o dorinţă: să fie 
singură cu el. „N-am consimțit niciodată să stabilesc 
legături... toate astea sunt pe cale să se schimbe cu 
totul...“ De când Lawrence rostise aceste cuvinte, Alice nu 
mai aștepta decât momentul în care se va arunca în sfârșit 
în braţele lui. 

Drumul cu taxiul se desfăşură în tăcere. Inima Alicei 
bătea din ce în ce mai repede pe măsură ce se apropiau 
de apartament. Se cuibări lângă umărul lui Lawrence, atât 
de fericită și de încântată, încât nu se neliniști de tăcerea 
neobișnuită a însoţitorului ei. 

Odată ajunși, el traversă vestibulul și pătrunse în 
salon, unde își scoase paltonul, în timp ce Alice închidea 
ușa de la intrare. 

— Te servesc cu o cafea sau... 

Expresia de iritare care trecu atunci peste faţa lui 
Lawrence o împiedică pe Alice să continue. 

— Dacă vrei, răspunse el cu un aer indiferent. 

Cu inima mai puţin uşoară, Alice se răsuci pe călcâie și 
se duse în bucătărie, unde aprinse focul sub ceainic. 
Degetele ei tremurau puţin. „N-am consimțit niciodată să 
stabilesc legături... toate astea sunt pe cale de 
schimbare...“ Se putea oare să-și imagineze aceste câteva 
cuvinte, sau să le fi interpretat greşit sensul? 

La întoarcerea în salon, Alice constată că Lawrence nu 
se mișcase. Punând ceștile jos, veni să-i atingă ușor 
umărul. 

— Îmi pare rău că te-am obligat să scurtăm seara. Cina 
a fost excelentă. Bineînţeles, atitudinea lui Bob şi a 
părinţilor lui era de înţeles, dar... 

— Da, desigur. 

Lawrence n-ar fi surprins-o mai mult pe Alice dacă ar fi 
pălmuit-o. Cum trebuia oare să interpreteze această 
subită răceală? Neliniștită, lăsă să-i cadă braţele. Lawrence 
se întoarse atunci, ca să i se adreseze cu o voce fără 
timbru. 

— Logodnicul tău trebuie să fi fost îngrozitor de jenat. 
Cu atât mai mult cu cât tu erai absolut strălucitoare, seara 
asta. Trebuie să fi fost consternat să te vadă cu un alt 
bărbat. 

— Nu mai suntem logodiţi, după câte ştiu. 

— Haide, am văzut bine cum te privea. Îţi garantez că va 
folosi prima ocazie să reia legăturile cu tine. 

Nervozitatea Alicei creștea cu fiecare clipă. De ce oare 
vorbea Lawrence despre Bob în acești termeni? Era o 
poveste veche. Doar ei contau. 

— Te asigur că te înșeli. 

— Alice, nu sunt orb! se înfurie Lawrence. Toată lumea 
a remarcat: vă sorbeaţi literalmente din ochi! De ce 
continui să te torturezi? Uită ce s-a întâmplat și du-te să-l 
cauţi! El nu așteaptă decât asta. Dă-i o a doua șansă! Va 
uita noua sa cucerire la primul semn de la tine! 

Alice își strânse pumnii. 

— Ce tot îndrugi? M-a părăsit pentru că este îndrăgostit 
de ea. Dar nu-mi pasă de toate astea! Deja l-am uitat. 

— Niciodată n-o să mă faci să cred că uiţi atât de uşor 
pe cineva cu care ai fost logodit mulţi ani. 

— Numai o zi! În ziua următoare, pleca în Franţa. 

Alice se apropie de Lawrence și-i luă mâna, cu un aer 
aproape rugător. 

— La restaurant, te pregăteai să-mi spui ceva. Despre ce 
era vorba? 

— Nu mai Sunt sigur de nimic, oftă Lawrence. 
Credeam... 

— Da? 

El păru să ezite, apoi scutură din cap slăbindu-și nodul 
cravatei. 

— Sunt prea obosit ca să gândesc. Vom vorbi despre 
asta mâine dimineaţă. 

Neincrezătoare, Alice îl văzu retrăgându-se în camera 
pe care o împărțeau de o săptămână și închizând ușa în 
spatele lui, fără o privire în urmă. Lacrimile îi încețoșară 
vederea. Doar nu credea că-l mai iubea pe Bob! Era pur și 
simplu ridicol! 

Se duse în camera ei cu un pas nesigur, chinuită de mii 
de gânduri contradictorii, și se lăsă să cadă pe pat fără 
să-şi dea osteneala să se dezbrace. Murea de dorinţă să i 
se alăture lui Lawrence, să se cuibărească în braţele lui, 
să-i spună cât îl iubea. Dar purtarea lui Lawrence era fără 
echivoc: ea nu-l mai interesa. O înapoia fără regret 
lui Bob. 

Deprimată, adormi, cu fața scăldată în lacrimi. 

Când Alice redeschise ochii, constată că, fără să-şi 
dea seama, se strecurase sub cuverturi. O liniște 
profundă domnea în apartament, dar îi parveni un 
miros de cafea. 

După o toaletă sumară, Alice îmbrăcă niște blugi și 
tricoul din ajun şi se îndreptă spre bucătărie. Venise 
momentul să-l înfrunte pe Lawrence. 

ÎL găsi aşezat la masă. Văzând mina lui abătută, trebuia 
să macine gânduri sumbre. 

— Te-ai trezit de mult? întrebă Alice. 

— De două ore. 

Alice își turnă o ceașcă de cafea și trase un scaun. 
Lawrence și cu ea se purtau ca doi străini. Când va înceta 
oare coşmarul? 

— Am hotărât să mă întorc la New York, o anunţă el fără 
preambul. Am o cursă la mijlocul după-amiezii. 

Consternarea îi tăie o clipă Alicei răsuflarea. 

— Dar... de ce? 

— Nu face pe inocenta! 

— Din cauza serii de ieri? exclamă Alice, 
neîncrezătoare. 

Furia o făcu să sară de pe scaun. 

— Din cauza lui Bob? Eşti complet nebun, Lawrence! 
Nu-mi vine să cred că îţi imaginezi asemenea prostii! 

— Tocmai asta e, nu mai ştiu ce să cred. Este preferabil 
să păstrăm distanța un timp. Asta ne va permite la 
amândoi să reflectăm și să vedem mai clar situaţia. 

Păru s-o roage cu privirea pe Alice să înțeleagă. 

— Suntem atât de diferiţi, tu şi cu mine. Asta nu poate 
să dureze. Nu pot să-ți cer să renunți la tot ca să mă 
urmezi la New York, să fim realiști. Există meseria ta, 
părinţii tăi. Ar fi nedrept. Şi viața mea este încă atât de 
haotică! În aceste condiţii, nu va dura mai mult de o 
săptămână sau două. Recunoaște, Alice. 

Tânăra femeie se forță să rămână calmă. Se simţea gata 
de orice din moment ce Lawrence și cu ea rămâneau 
împreună. Dacă o iubea la fel de mult cum îl adora ea, vor 
trece peste toate dificultăţile. Atunci, pentru ce o 
abandona? Ce se petrecuse oare ca să explice această 
schimbare bruscă? Întâlnirea dezastruoasă din ajun cu Bob, 
nu explica totul. Atâtea probleme rămâneau fără răspuns! 

Sau refuza pur și simplu să se încline în faţa evidenţei? 
O bănuială groaznică îi sfâșie inima. Ca şi cum îi citea 
gândurile, Lawrence îi confirmă temerile. 

— Totul s-a întâmplat din vina mea, Alice. Aștepţi de la 
mine mult mai mult decât pot să-ți dau. Meriti mai mult, 
te asigur. 

Alice tăcu, cu buzele tremurând, incapabilă să 
articuleze cel mai mic cuvânt. Povestea lor se încheia 
astăzi. 

Își aminti promisiunea pe care și-o făcuse: fără lacrimi, 
fără imputări, fără nici un reproș. 

Lawrence se întoarse. 

— Nu mă privi așa. Mă detest că te rănesc astfel. 

— Ţi-ai făcut bagajele? i-o tăie Alice. 

— Alice... 

— Nu, nu mai este nimic de spus. Presupun că ai 
chemat un taxi? 

Lawrence clătină din cap, incapabil să-și ascundă 
profunda tristeţe. Îi întinse o bucată de hârtie. 

— Ţine, iată numărul meu de telefon din New York. Nu 
ezita să mă suni. 

Alice îl puse pe masă în momentul când răsună un 
claxon, exact în faţa imobilului. 

— Trebuie să fie taxiul, spuse Lawrence. Te voi suna 
îndată ce sosesc la New York. 

Alice rămase nemișcată. Lawrence se aplecă să-și ia 
gentile de voiaj, în timp ce șoferul claxona tot mai 

insistent. Prin ceața lacrimilor, Alice auzi pocnetul ușii de 
la intrare, apoi un zgomot de motor câteva secunde mai 
târziu. lată. Totul se sfârșise. Lawrence plecase pentru 
totdeauna... 

Cu un gest brusc, luă de pe masă bucata de hârtie pe 
care era înscris numărul de telefon, îl făcu ghem și-l 
aruncă în coșul de gunoi. 

Încă era copleșită de tristeţe, așa cum o lăsase 
Lawrence, când el îi telefonă seara târziu. 

— Doar ca să știi că am sosit bine, explică el. 

— Ei bine, îţi mulţumesc că ai telefonat. 

Ea își schimbase vocea, datorită faptului că plânsese 
atâtea ore. 

— Ai numărul meu, murmură Lawrence. Sună-mă când 
vrei, de acord? Știi unde mă găseşti. Îţi voi scrie. 

Când închise telefonul, Alice căută în coșul de 
gunoi hârtia mototolită și o netezi cu degete 
tremurânde. Lawrence păruse atât de emoţionat și de 
sincer, la telefon! Pentru el, evenimentele se 
precipitaseră, după traumatismul suferit la Beirut. 
Poate că avea doar nevoie de puţin timp pentru a 
pune ordine în viaţa sa. 

Alice puse într-un sertar numărul scris de mâna lui 
Lawrence. Dacă el avea nevoie să reflecteze, nu-i rămânea 
decât să se arate răbdătoare. ÎI iubea. Atâta timp cât exista 
cea mai mică speranţă, nu va renunța la el. 

Săptămânile trecură şi frigul iernii se instală. În ajunul 
unui weekend de noiembrie, buletinul meteorologic 
anunță o răcire deosebit de importantă. Duminică 
dimineata, un zgomot de apă o trezi pe Alice. Lungită în 
pat, plecă urechea întrebându-se de unde putea să 
provină. Ieşind de sub plapuma groasă, cu ochii măriți de 
uimire, își ridică imediat capul şi-şi dădu seama că în 
cameră domnea un frig anormal, și că picături de apă 
treceau prin tavanul camerei ca să aterizeze cu un zgomot 
înăbușit pe noptieră. 

Înnebunită, alergă la bucătărie. Podeaua era udă și un 
fir de apă curgea de-a lungul peretelui, în spatele 
aragazului. Alice se bălăci până la telefon și-l sună pe 
proprietar. 

— Sunt afurisiţii de studenţi de la etajul de deasupra, 
mormăi el. Tocmai voiam să vin să vă spun că am anunţat 
instalatorul. După soţia lui, este copleșit de treabă, dar va 
face astfel încât să treacă pe aici cât mai repede posibil. 

Așteptând sosirea instalatorului, proprietarul veni să 
constate amploarea stricăciunilor. Alice se grăbise să 
îmbrace o pereche de blugi și un tricou cu guler întors. 
Dar apartamentul părea că se răcește cu viteza fulgerului. 

— Vă ofer o cafea? propuse ea cu un frison. 

— Îmi pare rău, dar am închis apa și electricitatea. Două 
precauţii sunt mai bune decât una. Instalatorul riscă să 
aibă dificultăţi. Cunoașteţi pe cineva care ar putea să vă 
găzduiască o zi sau două? 

Alice o sună pe Molly, care se declară încântată s-o 
primească. Dar cele două zile anunţate se prelungeau și, 
două săptămâni mai târziu, Alice încă nu revenise acasă. 
În cele din urmă, instalatorul trebui să întreprindă lucrări 
importante și proprietarul profită ca să refacă zugrăveala. 
În fiecare zi, Alice trecea să-și verifice corespondenţa, în 
speranţa primirii unei scrisori din America. Din păcate, în 
fiecare zi, aceeași deceptie îi strângea inima. Nici o veste 
de la Lawrence! 

Veni ziua când Alice putu în fine să se întoarcă acasă. 
Zugrăveala albă i se păru neospitalieră și apartamentul 
deprimant. 

Grace și David o vizitară ca să-l aducă pe Arthur, prima 
mare ieșire a lui Grace de la atacul ei. Această odihnă 
forțată îi făcu cel mai mare bine. 

— Nu-mi vine să cred că doar în două săptămâni vom 
pleca în croazieră! exclamă ea. David interzicându-mi să 
merg în oraș, am fost obligată să-mi comand o garderobă 
prin corespondență, pentru călătorie. Două pulovere 
sunt puţin cam mici, dar sunt sigură că-mi vor veni foarte 
bine. Asta mă va scuti să le înapoiez. 

Grace luă deodată un aer preocupat. 

— Găsesc că nu arăţi bine. Eşti sigură că nu te pândește nimic? 

— Haide, mamă. 

— Pariez că rămâi închisă în casă. Ce ghinion că 
prietenul tău Lawrence a fost obligat să-și scurteze 
șederea! Aveam impresia că tu și cu el... 

Alice se grăbi să-i taie vorba. 

— Mă văd cu altcineva, pe care l-am cunoscut la Molly. 
Nimic serios, îți precizez. Se numește Simon. Este un 
student al soțului lui Molly. 

Alice nu minţise decât pe jumătate. Simon îi telefonase 
puţin după plecarea grăbită a lui Lawrence, ca s-o invite 
la o lectură de poeme. Alice refuzase și Simon înțelesese 
că-și pierdea timpul, deoarece niciodată n-o mai sunase. 

— Ai din întâmplare numărul de telefon al lui 
Lawrence, la New York? se interesă Grace în momentul 
când își lua rămas-bun de la fiica ei. Ar fi amuzant să-l 
întâlnesc acolo. Şi cum a insistat mult să-i dăm un semn, 
vom profita de această ocazie. 

Alice își ascunse de bine de rău tulburarea. 

— Trebuie să-l fi scris undeva, declară ea cu un aer 
detașat. 

După câteva secunde, îi întindea mamei sale o hârtie. 

— ÎI voi îmbrățișa din partea ta, draga mea. 

— Trimiteţi-mi multe vederi, spuse Alice în momentul 
despărțirii. 

Își petrecu restul serii în faţa televizorului, silindu-se să 
înţeleagă intriga complicată a unui film de spionaj. În zadar. 


VIZITATOR DE O SEARĂ 121 


Faptul că peste câteva zile, Grace și David îl vor 
revedea pe Lawrence o tortura. Până atunci, Alice 
rezistase tentatiei de a se manifesta, dar această tăcere 
durase suficient. Astăzi, nu mai simţea forța să mai lupte, 
cu atât mai mult cu cât avea un pretext gata găsit ca să-i 
telefoneze: să-l prevină pe Lawrence că părinţii ei îi vor 
face o vizită la trecerea lor prin New York. 

— Ce oră era oare acolo? se neliniști ea. Aproximativ 
ora şase dimineaţa. Cu siguranţă, Lawrence nu se trezise 
încă. Cu atât mai rău, îşi va cere mii de scuze, și va 
pretinde că greşise calculele decalajului orar. Dar nu va 
mai aştepta nici un minut. 

Telefonul sună doar de câteva ori. 

— Alo? 

O voce de femeie încă somnoroasă îi răspunse. Alice 
trebuie să fi greșit numărul. 

— Am sunat la Lawrence Trafford? întrebă ea, ca să fie 
cu conștiința împăcată. 

— Da. 

Alice simţi un nod în gât. 

— Aș putea să-i vorbesc? 

Interlocutoarea ei oftă înainte de a se adresa cu 
siguranță lui Lawrence, probabil încă adormit lângă 
această femeie. 

— Iubitule, trezeştete. Este o femeie care... 

Iubitule! Alice auzise destul! Trânti telefonul disperată, 
cu sentimentul că lumea tocmai se prăbușea. 


Capitolul 9 


Alice desprinse ramurile de vâsc care decorau ușa sălii 
de clasă de vreo cincisprezece zile şi le aruncă la coșul de 
gunoi. Riscau să se usuce în timpul vacanței şi la 
întoarcere, Crăciunul va fi deja poveste veche. Podeaua 
clasei era plină de hârtie creponată, resturi de lână și 
tuburi de lipici goale, cu care copii confecționaseră 
decoraţiunile și cadourile pe care fiecare le adusese de 
acasă. Pe biroul Alicei se îngrămădeau o mulțime de 
felicitări, de îngeri și Moș Crăciuni de hârtie. Mândria 
copiilor de a le confecţiona și plăcerea lor de a le oferi o 
vor înduioșa întotdeauna. 

— Vii? o interpelă Molly din ușa întredeschisă. S-ar 
părea că o sticlă de sherry ne așteaptă în sala 
profesorilor. 

— N-am timp să întârzii. Tata și mama s-au întors ieri și 
le-am promis că ajung la ei la timp pentru cină. 

— Cum s-a desfăşurat croaziera lor? 

— Minunat de bine. Sunt nerăbdători să-mi povestească 
totul. 

— Urează-le Crăciun fericit din partea mea și ne vedem 
când te întorci. Mă vei distrage: soacra mea își petrece 
vacanţa cu noi, adăugă Molly ridicând ochii spre cer. 

— Vai! 

Molly se bucură s-o vadă pe Alice râzând. De mult timp 
nu se mai întâmplase, de fapt de la plecarea acelui 
american blestemat! Alice se închisese în ea însăși, fără să 
dezvăluie vreodată ce o frământa. 

Se făcea deja întuneric când Alice se gândi să 
pornească la drum. Pe bancheta din spate, Arthur își 
începu concertul obişnuit de miorlăituri care nu se opri 
decât în momentul când Alice pătrunse pe aleea de pietriș 
care ducea la fostul prezbiteriu. 

Abia oprise motorul și ușa de la intrare se deschise și 
David alergă să-i ia bagajele. 

— Sunteţi foarte bronzaţi amândoi! exclamă Alice, 
ajungând înăuntru. 

— Şi tu, trebuie să fii înghețată. Vino repede lângă foc, 
o invită Grace zâmbind. Cum îţi merge, draga mea? 
Apropie-te, să te văd mai de aproape. Nu mănânci destul, 
ai slăbit. Ţi-e foame? 

Vorbăria obișnuită a mamei încălzi inima Alicei. 
Niciodată Grace nu i se păruse atât de plină de sănătate și 
de fericire. 

— Nici măcar nu ne-am deschis valizele, de la 
întoarcerea noastră, îi explica Grace râzând în momentul 
când se așezau la masă. Eram literalmente epuizați, la 
întoarcere. Dar a fost cea mai minunată vacanţă din viaţa 
mea. 

— În orice caz, de mult timp nu te-am văzut arătând 
atât de bine, declară Alice cu un zâmbet. 

— Lui Grace îi merge mult mai bine, confirmă David. 
Asta nu înseamnă că nu va trebui să se supravegheze, dacă 
vrem ca sărbătorile de sfârșit de an să n-o epuizeze. 

— Este bine că sunt aici, spuse Alice. Acum, dacă mi-aţi 
povesti croaziera voastră? 

Ascultându-i și privindu-i pe amândoi, călătoria fusese 
un Succes. 

— La New York, cum am prevăzut, i-am dat un semn lui 
Lawrence. O tânără femeie ne-a răspuns la telefon și am 
aflat că era la Beirut. 

Dubla veste o făcu pe Alice să tresară. Așadar, nu trăia 
singur. Și ce făcea la Beirut? Îi trebui câteva secunde ca 
să-şi revină. 

— Sunt surprinsă că s-a întors acolo, murmură ea cu o 
voce slabă. 

— În orice caz, am fost încântată să aflu că a reînceput 
să lucreze, continuă Grace. New York este un oraș 
extraordinar, știi? Am urcat noaptea la etajul o sută 
douăzeci din World Trade Center ca să admirăm orașul 

luminat. Ai scos fotografiile, David? Să nu te miri că le 
avem deja, Alice. Imaginează-ţi că pe vasul de croazieră 
aveau un laborator unde să le developăm. Îţi dai seama? 
Şi asta nu este tot. Exista de asemenea un salon de 
coafură, o poștă și chiar o mică băcănie! Nu le găsești, 
dragule? Trebuie să le fi lăsat în micul sac de voiaj 
albastru, sau poate în valiza mare neagră... 

După cină, Alice admiră numeroasele fotografii, 
ascultând distrată relatarea mamei ei. Lawrence își reluase 
viața obișnuită, își ștersese din memorie cele câteva 
săptămâni petrecute în Anglia cu ea. Alice primise o 
scrisoare de la el, la două zile după telefonul ei 
dezastruos. O rupsese fără s-o deschidă. Ceea ce putea 
să-i povestească Lawrence n-o interesa. Un singur lucru 
conta: o altă femeie o înlocuise în viaţa și inima lui 
Lawrence. Şi planul lui de a-și schimba meseria? 
Abandonat și el. Prezenţa lui la Beirut era dovada. 

A doua zi, Alice îl ajută pe David să decoreze casa, 
sarcină pe care o adora, şi, surdă la protestele gazdelor ei, 
declară că se va ocupa de veselă tot timpul sejurului. 

La 26 decembrie, în timpul siestei obligatorii a lui 
Grace, David îi propuse Alicei o plimbare pentru a profita 
de soare. 

— Există ceva puţin cam crud, în iarnă, observă Alice pe 
drum. Este straniu, imi reprezint întotdeauna primăvara 
și vara ca feminine, iar iarna drept masculină. 

— Așa îi percepi pe bărbaţi? Cruzi? o tachină David. 

— Nu în mod special, îi răspunse Alice, în defensivă. 
De ce? 

David zâmbi. 

— Am impresia că în spatele aerelor tale indiferente, ca 
să n-o neliniștești pe mama ta, ești profund deprimată. 
Ți-ar face bine să vorbești despre asta? 

— David, te asigur că mă simt foarte bine. 

— Îţi promit să nu-i repet nimic lui Grace. 

Alice se încăpăţână. 

— N-are nici un motiv să se neliniştească. 

— lartă-mă că insist, dar s-ar spune că plecarea 
devansată a lui Lawrence, are mare legătură. 

Alice înţelese că era inutil să mai lupte. 

— Bravo, David, ești perspicace oftă ea. 

— Așadar, nu m-am înșelat: era ceva între voi. 

Alice ridică din umeri, ascunzânduși prost suferința. 

— Toate astea aparţin trecutului, bombăni ea. Un lucru 
este sigur, soarta se înverşunează împotriva mea, de un 
timp. 

David îi luă mâna. 

— Haide, Alice, trebuie să-ţi revii. Să te lamentezi nu 
serveşte la nimic, știi bine. 

Alice se opri din mers, cu buzele brusc tremurânde. Cu 
un zâmbet tandru, David o luă în braţe. Atunci, Alice, 
izbucni în plâns, fără să mai încerce să-și ascundă 
durerea. 

La sfârșitul lui ianuarie, revenind acasă după școală, 
Alice zări în corespondență un plic mare cafeniu acoperit 
de timbre, provenind din Statele Unite. O cuprinse 
imediat spaima. ÎI luă cu o mână tremurătoare, și se duse 
să se aşeze pe canapea. Abia își recăpătase o părere de 
calm când recunoscu scrisul lui Gordon. 

— L-a trebuit ceva timp ca să dea un semn! mormăi ea 
spre Arthur. 

Indiferent, pisoiul sări spre bucătărie, cu aerul de a 
spune: „Nu-mi pasă de poveştile tale, dă-mi mai curând să 
mănânc!“ Înduioșată, Alice îl urmă. La urma urmei, 
scrisoarea putea să aștepte. 

Umplu o farfurioară cu lapte pentru a-l face pe Arthur 
să aibă răbdare în timp că îi pregătea farfuria. Cu inima 
bătând, se întoarse să se așeze, convinsă că Gordon nu va 
întârzia să-i dea vești despre Lawrence. 

Din plicul mare din hârtie de ambalaj căzu o hârtie 
albă, mai mică, prima scrisoare pe care Gordon o scria de 
la plecarea în Statele Unite; apoi o revistă pe care Alice o 
privi cu un aer perplex. Misiva conţinea cu siguranță o 
explicaţie. 

O deschise aşadar, pentru a descoperi mai întâi câteva 
fotografii ale unei frumoase blonde, cu braţele în jurul 
taliei lui Gordon, în timp ce amândoi zâmbeau 
fotografului. Din scrisoarea pe care o citi cu plăcere, Alice 
află că tânăra blondă și cu Gordon erau logodiţi. Gordon 
nu-și mai epuiza laudele asupra frumuseţii, blândeţii și 
inteligenţei viitoarei lui soţii. După mai multe paragrafe în 
care îi cânta osanale fără să pară că obosește, sfârșea prin 
a preciza că era vorba de Melissa Devane, o fostă prietenă 
a lui Lawrence. Poate că Alice își amintea că Gordon îi 
vorbise despre ea când îi telefonase, la sfârșitul verii, la 
una sau două zile după sosirea lui Lawrence la Oxford. 
Nu era mai puţin adevărat că el fusese cel care se grăbise 
să i-o prezinte. 

Alice privi mult timp fotografiile. Își amintea într- 
adevăr foarte bine de tânăra decoratoare. Se întreba chiar 
dacă nu ea fusese aceea care-i răspunsese la telefon, 
înainte de plecarea părinţilor ei în croazieră. Se pare 
că nu. 

Cu inima strânsă, își reluă lectura, și nu întârzie să se 
încrunte. „Nu puteam să-mi cred ochilor când am deschis 
revista, continua Gordon. Lawrence ţi-a trimis cu 
siguranţă un exemplar, dar cu atât mai rău, îţi trimit unul 
eu însumi, pentru orice eventualitate. Apropo de 
Lawrence, nu l-am revăzut deloc, de la întoarcerea lui din 
Anglia. De cele mai multe ori este absent. Te rog, scrie-mi 
și precizează-mi cum stau lucrurile cu voi doi!“ 

Intrigată, Alice deschise revista, un exemplar apărut în 
februarie, căruia începu să-i răsfoiască paginile. Brusc, se 
încordă, stupefiată. Cum putuse oare, Lawrence? 

„Pentru a sărbători Sf.Valentin, am rugat câţiva 
fotografi cunoscuţi să ne trimită cea mai frumoasă 
fotografie a femeii pe care o iubesc“, explica autorul 
articolului. Îngrozită, Alice aruncă o a doua privire pe 
pagina vecină, pe care se recunoscu. Pe clișeu, râdea în 
hohote. Nu-și amintea momentul când Lawrence făcuse 
această fotografie; în schimb, n-avea nici o îndoială asupra 
locului și momentului: se găseau pe râu, în fața 
universităţii, la bordul șalupei. 

Consternată şi cu vedea înceţoşată de lacrimi, Alice 
rămase cu privirea fixată pe revistă. Cum îndrăznise 
Lawrence să facă o glumă de atât prost gust? 

Revista îi căzu la picioare. Deodată, neputând să-şi mai 
stăpânească furia, o ridică și o sfâșie în mii de bucăţi pe 
care le aruncă în cele patru colţuri ale camerei. Trădarea 
lui Lawrence o revolta profund. 

Scoasă din fire, căută hârtie și un stilou, și scrise fără 
să gândească tot ce-i venea în minte. Când termină, scrise 
cu litere mari numele lui Lawrence și adresa revistei pe 
plic. Lawrence nu i-o comunicase niciodată pe a lui, 
numai numărul de telefon. Revista i-l va trimite cu 
siguranţă. 

Când termină, furia ei scăzu și izbucni în plâns. Cel 
mai stupid era că încă îl mai iubea. Şi văzându-și 


130 CHRISTINE ORBAN 


fotografia însoţită de acest comentariu uimitor îi redase, 
în fond, o slabă speranţă. Era prea nedrept, după tot răul 
pe care Lawrence i-l făcuse... 


KKK 


Într-o dimineaţă, Alice se duse la serviciu cu o migrenă 
groaznică. 

— Te găsesc foarte palidă, spuse Molly întâlnind-o în 
sala profesorilor, la ora de cafea. Sper că nu te pândește 
o gripă. Paul tocmai m-a sunat: este țintuit la pat. l-am 
spus că mă voi ocupa de clasa lui. Nu-mi asum un mare 
risc. Sunt atâţia absenţi, de câteva zile. 

— Dacă înţeleg bine, am interesul să fac faţă, oftă Alice. 
M-ar necăji să-ți încredințez în plus și micuţii mei. 

Dimineaţa i se păru lungă Alicei. La ora prânzului, 
starea ei se agravase în asemenea măsură încât trebui să 
renunţe. După ce stabili cu secretara ca micuţii din clasa 
ei să nu fie lăsaţi singuri, porni spre casă, cu un singur 
gând în cap: să se culce. 

Telefonul o trezi spre ora șase. 

— Sunt Molly. Voiam numai să mă asigur că n-ai nevoie 
de nimic. 

— Am trecut pe la farmacie, la întoarcere. Și frigiderul 
este plin, chiar dacă n-am poftă de nimic. 

— Perfect, rămâi la căldură. Și nu încerca să vii la școală. 
Se va aranja. Voi trece în fugă mâine, înainte să mă întorc 
acasă. 

Alice aprinse focul sub ceainic. Era timpul să-și facă 
infuzia pe care i-o prescrisese farmacistul. Soneria de la 
ușa de intrare o reţinu în acel moment, ceea ce o făcu să 
lase jos cutia pe care o ținea. Revenindu-și din surpriză, 
Alice hotărî să-și astupe urechile. Dar vizitatorul insistă, 
astfel încât sfârși prin a se duce să deschidă. 

— Începeam să mă întreb unde erai. 

Această voce! Alice ar fi recunoscut-o dintr-o mie! 
Primul gând a fost să-i trântească ușa în nas lui Lawrence. 
Dar el fu mai rapid și blocă ușa cu piciorul. 

— Nu mă inviti să intru? protestă el. 

— Pleacă. 

— Înţeleg surpriza ta, dar... 

— Pleacă! De ce ai venit aici, nu mă interesează. 

Dar, copleșită fără voia ei de o emoție insurmontabilă, 
avu deodată impresia că pământul îi fugea de sub 
picioare. Din fericire, Lawrence o susținu la timp. 

— Dumnezeule, Alice, ai febră. De ce nu mi-ai spus 
nimic? 

Fără să-i lase timp Alicei să protesteze, închise ușa în 
spatele lui și o ajută pe tânăra femeie să se întoarcă în 
camera ei. Când fu din nou culcată, el o înveli cu o pătură 
ca să nu-i fie frig. Părăsi apoi camera și reveni câteva 
momente mai târziu cu o ceașcă de ceai fumegând în mână. 

— Tine, bea asta, porunci el. 

Alice vru să spună ceva, dar privirea autoritară a lui 
Lawrence o făcu să renunţe. 

— Vom vorbi când iţi vei recăpăta forţele. Acum, dormi. 
Sunt în camera de alături, dacă ai nevoie de mine. 

Tandreţea din vocea lui Lawrence, sărutul delicat pe 
care-l depuse pe fruntea ei au fost suficiente s-o 
liniştească pe Alice... 


KKK 


În mijlocul nopții, Alice îl chemă pe Lawrence în somn. 
— Lawrence nu pleca, îl rugă ea. 

— Niciodată. Cel puțin dacă nu mi-o vei cere. 

— ... te iubesc, Lawrence... mi-ai lipsit atât de mult... 
— Şi eu te iubesc, draga mea. 


KKK 


— Bună, Alice! Lawrence este cel care mi-a deschis. 
Cum te simti, draga mea? 

Alice deschise ochii și o zări pe Molly, care o privea cu 
tandrete. Brusc, o vie neliniște o cuprinse. 

— Lawrence este încă aici? 

Se temea brusc că visase întoarcerea lui, dar Molly o 
linişti. 

— Da, o asigură Molly. Este în bucătărie, pe cale să-ți 
pregătească ceva de mâncare. În acest ritm, vei fi 
vindecată repede. Lawrence este într-adevăr un bărbat 
formidabil. Şi, pot să-ți mărturisesc acum că după 
plecarea lui, mă nelinișteai cu adevărat. 

O ciocănitură uşoară în ușă întrerupse conversaţia 
celor două tinere femei. Lawrence intră cu un platou cu 
micul dejun în mână. 

— Iată ce-ţi va reda forțele, o anunţă el. 

Molly se ridică. 

— Hm... eu... este ora să mă duc la lucru. 

Lawrence îi mulțumi că venise. 

— Fii fără teamă, Molly, voi avea grijă de ea. 

Molly zâmbi. 

Alice abia se atinse de micul dejun. Împinse platoul 
și închise pleoapele. Lawrence veni să se așeze pe 
marginea patului, mângâie obrazul tinerei femei care 
atipi... 

Când Alice se trezi, durerea de cap dispăruse complet 
şi se simtea foarte odihnită. Își îmbrăcă halatul ca să se 
ducă la baie când Lawrence intră în cameră. 

— Ce faci în picioare? protestă el cu blândețe. 

Alice îl privi, cu lacrimi în ochi. Toată furia ei, toată 
antipatia din zilele trecute se topiseră ca zăpada în soare 
pentru a nu lăsa loc decât dragostei. Ca și cum îi citea 
gândurile, Lawrence se apropie și-i luă mâna. 

— Nu mai ai de ce să te temi, Alice. Niciodată nu te voi 
mai părăsi. 

Lawrence își însoţi această promisiune cu un sărut. În 
clipa următoare, Alice își trecea braţele în jurul gâtului lui 
Lawrence și-l strângea cu ardoare. Nu va regreta într-o zi 
acest abandon, Alice era convinsă, dar pentru moment, în 
brațele lui Lawrence, n-avea importanţă decât pasiunea 
care le stârnea simţurile. Şi Alice îşi simţi inima 
strângându-se de emoție când Lawrence îi murmură la 
ureche: 

— Te iubesc, Alice... 


Capitolul 10 


Lawrence o privea pe Alice, minunându-se. Îi scoase 
halatul de mătase și-i acoperea acum corpul gol cu 
sărutări delicate. 

— Ești atât de frumoasă, atât de frumoasă... murmură el 
până la ameţeală, ca o incantaţie. 

Încetul cu încetul, pasiunea îi antrenă într-un vârtej de 
senzaţii voluptuoase spre limanuri pe care numai amanții 
le cunoșteau şi de unde nu reveneau decât mult, mult 
mai târziu. 

Alice, încă tremurând de plăcere, îl simţi pe Lawrence 
că se apropie de ea și-i culege de pe obraz o lacrimă de 
fericire. 

— Te iubesc, Alice, declară el. Niciodată nu te voi mai 
părăsi, cel puţin dacă n-o să mi-o ceri. Dacă am plecat, a 
fost pentru că mă temeam prea mult să nu-ţi stric viața. În 
acea ultimă seară, la restaurant, când l-am revăzut pe 

fostul tău logodnic, mi-am dat seama că pentru nimic în 
lume n-aş putea să mă hotărăsc să te rănesc. În aceste 
condiţii, era preferabil să plec. 

La amintirea acelui episod dureros din viaţa ei, Alice 
simţi că i se strânge inima. Dar ascultă fără să încerce să-l 
întrerupă. 

— Odată întors în Statele Unite, am încercat să te uit. 
Am acceptat chiar o misiune la Beirut, ca să verific o 
dată pentru totdeauna că nu fugeam de fantomele pe 
care le lăsasem acolo. Dar singurele amintiri care mă 
chinuiau erau în legătură cu tine, până când am ajuns 
la concluzia care se impunea: eram incapabil să trăiesc 
fără tine. 

Se opri câteva secunde ca să ia mâinile Alicei în ale lui 
și să le strângă foarte tare. 

— Am fost un prost, Alice, să pretind că aș putea să te 
uit. Am sfârșit prin a mă uri. Nu sunt foarte mândru de 
modul în care m-am purtat. Tu ai motive excelente să-mi 
porți pică. Nu pot să-ţi spun decât un singur lucru: pentru 
mine, totul este acum foarte clar. Am revenit pentru că te 
iubesc și te voi iubi toată viaţa. 

Alice își plecă ochii, temându-se să nu-și trădeze 
tumultul care domnea în ea. Niciodată nu se simţise atât 
de vulnerabilă. „Nu sunt foarte mândru de modul cum 
m-am purtat“: făcea cu siguranță aluzie la o legătură cu o 
altă femeie. Suferinta Alicei, după acel memorabil telefon, 
apăru din nou la fel de vie ca în prima zi. 

— Sst, nu spune nimic, dragostea mea, murmură 
Lawrence. Ai nevoie să dormi. Vom vorbi din nou despre 
asta mai târziu. 

Printre pleoapele pe jumătate închise, Alice contemplă 
câteva secunde faţa aplecată deasupra ei și nu descifră 
decât o profundă sinceritate. Nu rămânea însă mai puţin 
faptul că Lawrence căutase refugiu alături de alta. Și asta, 
niciodată nu i-o va ierta. Totuși, îl iubea încă, inutil să 
nege. Nu se va mai putea lipsi de el, acum că se întorsese. 


KKK 


Vineri seara, Lawrence o întrebă pe Alice, cu un aer 
enigmatic: 

— Crezi că mâine ai puterea să te ridici din pat? 

Era întinsă pe canapea, sub o pătură groasă și privea la 
televizor cu el. Cu vârful degetelor, mângâia capul lui 
Arthur, care începu să toarcă și mai tare. 

— Te anunţ că aș fi făcut-o deja astăzi, dacă mi-ai fi 
permis. 

— Mă gândeam că o plimbare cu mașina ti-ar schimba 
ideile. Fără să mai socotim că puţin aer proaspăt îţi va face 
bine. 

— Unde intenţionezi să mă conduci? întrebă Alice, 
intrigată de aerul misterios al lui Lawrence. 

— Vei vedea mâine. 

Sâmbătă dimineaţă, în momentul când Alice se 
pregătea să se îmbrace, într-o agitaţie de nedescris, 
Lawrence scotoci dulapurile şi sertarele și-i întinse în cele 
din urmă două pulovere, şosete groase și un pantalon. 
Când o ajută să-și îmbrace paltonul, abia se mai putea 
mișca. 

Rulau de vreo zece minute când Lawrence o anunţă: 

— lată-ne ajunși. 

Se angajă atunci într-un cartier rezidenţial cu 
impozante locuinţe victoriene și se opri în faţa uneia 
dintre ele, unde era afișată o pancartă: „De vânzare“. 
Acolo, scoțând o legătură de chei din buzunar, o invită pe 
Alice să urce treptele peronului, până la uşa de intrare cu 
vopseaua Coşcovită. 

În interior, era mai rău: tapetul era pe jumătate 
dezlipit, caloriferele începeau să ruginească, pe podea 
zăceau cutii de conserve goale, bucăţi de hârtie și alte 
resturi. 

— Ceea de vezi, este opera celor fără adăpost, îi explică 
Lawrence. 

O conduse pe Alice până la un salon care ocupa toată 
lăţimea casei, cu uși-ferestre care dădeau spre grădină. Un 
covor vechi care dispărea sub tone de praf părea lipit de 
podea. Într-un colț al încăperii, plafonul era pe 
jumătate prăbușit. Un miros dezagreabil de mucegai 
plutea peste tot. 

Sufrageria nu arăta deloc mai bine. Cât despre 
bucătărie, domnea o mizerie și o dezordine de nedescris. 
Alice se forță să nu vadă bucata de pâine mucegăită și 
litrul de lapte închegat, pe o masă, preferând să admire 
fereastra împărțită în mici carouri. Se imagina fără 
greutate luând micul dejun aici, într-o bucătărie în 
întregime reamenajată și inundată de soare. 

Continuară astfel, încăpere cu încăpere. Saltele zăceau 
pe podea, la etaj. Lawrence o lăsă pe Alice să exploreze 
fiecare loc fără să spună nimic, mulțumindu-se să-i 
pândească neliniștit reacţiile. „Este scandalos, se gândea 
ea, să abandonezi o asemenea casă“. 

Reveniţi la parter, Alice deschise ușile-fereastră ale 
salonului, ca să contemple grădina de pe terasă. Era în 
aceeași stare ca şi casa, complet abandonată de mai mulți 
ani, cu siguranţă. Dar era suficientă puţină imaginaţie ca 
să vadă cât de primitoare şi de frumoasă putea să devină. 
Un zid de cărămidă destul de înalt o înconjura, acoperit 
de trandafiri deveniți sălbatici. Prin vegetaţie, Alice 
recunoscu un fel de zmeură și caprifoi. În fund se ridica 
un măr bătrân care, în mod vădit, dădea fructe frumoase, 
judecând după solul înconjurător acoperit de mere. 

— Priveşte, vâsc! spuse Alice arătând cu degetul o 
ramură chiar deasupra capetelor lor. 

— Cunoşti obiceiul, nu-i așa? întrebă Lawrence. 

Fără să-i aștepte răspunsul, o îmbrăţișă pe Alice şi o 
sărută. 

— Ce părere ai despre casă? o întrebă câteva minute 
mai târziu. Îţi place? 

— Este splendidă. Îmi imaginez că refacerea ei va costa 
o avere! 

— Uită aceste consideraţii materiale și spune-mi ce 
părere ai. 

— O ador, dar de ce? Ai intenţia s-o cumperi? 

— Există un subsol, pe care nu ți l-am arătat încă. Ideal 
pentru a instala acolo un laborator foto. 

— Este teribil de mare, nu? 

— Amintește-ţi tipul căruia i-am vândut fotografiile 
mele, la Oxford. Se descurcă foarte bine, de când s-a 
lansat în comerțul cu cărți poştale. Mi-a propus o 
asociere. 

— Te vei stabili definitiv în regiune? 

— Asta-i intenţia mea. 

— Când ai luat această hotărâre? 

— Mă gândesc la asta de o eternitate. 

Se întoarse o clipă spre casă, ca şi cum își aduna 
curajul pentru a pune întrebarea care-i ardea buzele de la 
întoarcerea în Anglia. 

— Alice, vrei să te căsătoreşti cu mine? 

Alice privi casa la rândul ei, ca și cum aceasta putea 
oferi răspunsul. Deodată, vântul se oprise. Nimic nu mai 
mișca în grădină, ca şi cum lumea întreagă își tinea 
respiraţia așteptând răspunsul tinerei femei. 

— Nu ştiu, Lawrence, spuse ea în sfârșit. 

— Da sau nu, nu-ţi cer mai mult, declară cu gravitate 
Lawrence. 

Fl păstră o clipă tăcerea, scrutând faţa Alicei. 

— Pentru numele lui Dumnezeu, explodă în sfârșit, 
incapabil să se stăpânească. Nu căuta nod în papură! Mă 
iubeşti, acum am certitudinea, deși încerci s-o ascunzi! 

— Să iubeşti Lawrence, nu înseamnă doar să faci 
dragoste, ci și... 

— ... Să te căsătorești, să ai copii, să ne petrecem restul 
vieţii împreună, este exact ceea ce îți propun, pentru că 
ești singura femeie cu care voi dori vreodată să trăiesc. 

Lacrimi  încețoșară vederea Alicei la gândul 
necunoscutei care-i răspunsese în plină noapte în casa lui 
Lawrence, spunându-i „iubitule“. 

— Nu este atât de simplu, murmură ea. 

Peste umărul lui Lawrence, contemplă cu tristeţe casa. 

— Ai parcurs un drum de anul trecut, când ai sosit aici, 
deprimat. Astăzi, iată-te proprietar în periferia elegantă a 
Oxfordului. 

Vocea ei trăda amărăciune, și Alicei îi fu ciudă. 

— Totul a fost gândit cu maturitate, dacă asta te poate 
linişti. 

Alice îl rănise pe Lawrence, simtise. Dar nu avea 
puterea să-l liniștească. Încă o dovadă că se înțelegeau cu 
greu. Putea să se gândească în mod cinstit la căsătorie, în 
aceste condiţii? 

— Să ne întoarcem, declară el brusc. Nu te simţi bine. 
Ar fi trebuit să aștept să fii complet restabilită înainte de a 
te conduce aici. 

Alice îl urmă supusă până la mașină și aşteptă ca el să 
închidă casa. Drumul de întoarcere se derulă în tăcere. 
Ajunși în apartament, Lawrence insistă ca Alice să se 
întoarcă în pat, în timp ce el pregătea ceaiul. Ajunsă în 
patul ei, închise ochii, preferând să doarmă când el va 
reveni. 


KKK 


Lawrence ieşise când Molly trecu să afle vești despre 
Alice, duminică seara. 

— Mă simt mult mai bine, declară Alice cu un zâmbet 
forțat. 

— Te găsesc încă palidă. Sper că n-ai intenţia ca mâine 
să revii să lucrezi? L-am prevenit pe director că încă 
nu te-ai restabilit. Nu te așteptă decât la sfârșitul 
săptămânii. 

— Înainte! protestă Alice. 

Ea n-avea decât o grabă: să scape de Lawrence. El avea 
grijă să nu evoce niciodată ceea ce se petrecuse la vilă, dar 
era evident că nu se gândea la nimic altceva. 

— Copiii îţi trimit aceste ilustrate în care îţi urează 
însănătoșire grabnică, o anunţă Molly. Mi-au cerut să te 

previn că hamsterul a murit. L-au înmormântat în 
mijlocul trandafirilor care se întind de-a lungul fațadei. 

— Bietul Michael, îl adora! Cât de trist trebuie să fie! 
Cred că voi cumpăra altul. Numai pentru el. Să-l săruţi din 
partea mea, spunându-i că-i împărtășesc tristeţea. 

— Poţi conta pe mine. De fapt, unde este Lawrence? 

— Trebuie să fi ieșit să se plimbe, răspunse Alice, pe un 
ton cât mai nepăsător posibil. 

— Cum merg lucrurile, între voi? 

— Nu cred că există un infirmier mai devotat decât el. 
Este plin de atenţii faţă de mine. 

Molly încerca să obţină cu tact o cu totul altă 
informaţie. Alice o ştia. Dar, incapabilă să ia cea mai mică 
decizie, prefera să nu se gândească la nimic și mai ales să 
nu vorbească despre asta. Lawrence arăta o răbdare 
exemplară, dar mai devreme sau mai târziu, și pe drept 
cuvânt, îi va cere un răspuns. Atunci, va fi încolțită. 

Molly plecată, Alice aranjă ilustratele pe tăblia 
șemineului. 

— Hei, te-ai sculat? observă Lawrence la întoarcerea lui. 

Avea ochii încercănaţi și manșeta pantalonului era 
murdară de noroi. Alice ar fi jurat că se întorsese să vadă 
casa, ceea ce nu făcu decât să-i crească nervozitatea. În 
prezenţa lui Lawrence, se simţea vinovată că nu-l iubeşte 
destul ca să închidă ochii asupra trecutului. 

— Molly a trecut pe aici, bâigui ea. Mi-a adus aceste 
ilustrate, din partea copiilor. 

Soneria telefonului răsună tocmai în momentul când 
Lawrence se lăsa să cadă pe canapea. Se ridică imediat. 

— Lasă, răspund eu, spuse Alice. 

— În acest timp, îmi pregătesc baia. 

Alice se duse să ridice receptorul. O femeie, cu accent 
american, ceru să-i vorbească lui Lawrence. Alice îl strigă: 

— Este pentru tine! 

Mâna Alicei tremura când îi întinse lui Lawrence 
receptorul. Era vorba oare de rivala ei? 

— Mă ocup eu de baia ta, îl anunță ea, fără să se poată 
împiedica să întârzie puţin. 

— Alo? Oh, bună ziua! Ce mai faci? 

După privirea pe care i-o aruncă Lawrence, Alice 
înţelese că nu era binevenită. Furioasă să fie tratată ca o 
intrusă, dispăru discret. Un val de gelozie o copleși îndată 
ce ieși din cameră. Cum îndrăznea această femeie să sune 
aici? Alice înţelese multe lucruri în câteva minute: aceeași 
gelozie venea s-o tortureze fără încetare. În aceste 
condiţii, cum va putea vreodată să fie fericită cu Lawrence 
și să-l facă fericit? 

Lawrence i se alătură în baie, în momentul când ea 
închidea robinetele. 

— Eşti un înger, spuse el descheindu-și cămașa. 

EI radia. Alice vâri degetele în apă, prefăcându-se că-i 
testează temperatura. 

— Este loc pentru doi, sugeră Lawrence cu un zâmbet. 

Intenţia lui Lawrence era limpede, dar Alice preferă să 

refuze invitaţia. De ce oare încerca Lawrence să întreţină 
o relaţie cu Alice când o altă femeie îl aștepta în Statele 
Unite? Şi când se va hotărî Lawrence să-i spună cine-l 
sunase şi să-i mărturisească în sfârșit tot adevărul? 

— Nu voi cina, răspunse ea dispărând foarte repede. 

Când Lawrence ieși din baie, Alice se culcase cu lumina 
stinsă,  prefăcându-se că doarme, deloc dispusă să-l 
înfrunte. 


KKK 


Deși departe de a-și fi recăpătat suficient forțele, Alice 
se întoarse la lucru în ziua următoare. Copiii erau 
încântați s-o revadă și afectiunea lor încălzi inima tinerei femei. 

Seara, cumpără un nou hamster, gândindu-se la 
bucuria și la surpriza lui Michael, a doua zi. 

Întoarsă în apartament, era deja mai calmă. 
Îndepărtarea fusese profitabilă. Hamsterul instalat într-o 
lădiţă pe masa din bucătărie, se asigură că nu risca să 
scape. Își imagina de acum strigătele de bucurie ale lui 
Michael, descoperind noul lui prieten. Arthur încercă să 
se apropie din ce în ce mai mult, dar Alice veghea. 

Acum se simţea în stare să discute cu Lawrence, cu 
riscul de a-l contraria și de a-l răni. Dacă o iubea atât de 
mult cum pretindea, va înțelege. 

Auzi curând un pas târșit în vestibul. Își adună curajul 
și se ridică să-l întâmpine pe Lawrence. Dar, alarmată de 
oboseala pe care o citi în ochii lui, își uită hotărârile și se 
apropie de el. 

— Ai o mină groaznică! 

— Cred că mi-ai dat gripa. 

Dezbrăcându-și paltonul, se lăsă să cadă într-un fotoliu 
din salon. Alice își mușcă buzele, apoi îi întinse braţul. 

— Vino să te culci, îţi voi pregăti o băutură caldă. 

Lawrence se ridică și, timp de câteva clipe, își cufundă 
privirea în ochii Alicei. 

— Te iubesc, murmură el. Ţin s-o știi. 

Ce alt mesaj se ascundea oare în spatele acestor 
cuvinte? se întrebă Alice. Apoi își reveni în fire: când va 
înceta gelozia ei să deformeze declaraţiile cele mai 
simple? Să le caute motivațiile cele mai interesate? 


Capitolul 11 


A doua zi dimineaţă, la ora când Alice plecă la şcoală, 
Lawrence dormea adânc. Pe noptieră, alături de un suc de 
portocale, lăsase un mesaj spunând că va trece să-l vadă 
în pauza de prânz. La amiază, Alice constată cu 
surprindere că Lawrence avea o mină mai bună. Îi servi 
un ou moale şi pâine prăjită și aduse un teanc de reviste 
vechi pe care le putea răsfoi dacă se plictisea. 

Întoarsă la școală, îşi dădu seama că uitase pentru a doua 
oară nefericitul de hamster pe masa din bucătărie. Își promise 
să se gândească la asta cu orice preț mâine dimineață. 

Dar în momentul plecării la școală, deja nu se mai 
gândea la el. 

— Contez pe tine să nu te miști de aici, îi recomandă ea 
lui Lawrence. 

— La ordinele dumneavoastră! exclamă el râzând. 

Când îi zâmbea astfel, Alice simţea că se topește. 

— Serios, reluă el, nu te chinui pentru mine la prânz. 
Te asigur că mă simt deja mult mai bine. Si-ţi promit să nu 
mă mișc. 

— Îţi mărturisesc sincer că asta mă aranjează, răspunse 
Alice. Am o ședință cu profesorii la ora prânzului. 

Aruncă o privire neliniștită la ceas. 

— Deja și jumătate! Lawrence, nu mai pot întârzia. Pe 
diseară. 

— Te iubesc! îl auzi ea strigând în momentul când 
trântea ușa de la intrare. 

Şedinţa a fost anulată în ultima clipă și, cum Alice își 
dăduse seama că uitase încă odată hamsterul, hotărî să 
facă un salt rapid până la apartament. 

Pătrunzând fără zgomot, de teamă să nu-l trezească 
pe Lawrence dacă dormea, auzi deodată cu surpriză un 
hohot de râs. Un râs de femeie care-i parvenea din 
camera lui Gordon. Cu inima strânsă, închise ușa în 
spatele ei. 

— Aşadar, s-a terminat cu aventurile, dacă înţeleg bine, 
spunea o femeie. 

— Poate, răspunse el. Asta depinde. 

Alice înaintă fără zgomot în salon, de unde zărea foarte 
bine patul. Lawrence zâmbea, sprijinit de perne, dar 
femeia care se apleca spre el era cu spatele la Alice. 

— Depinde de ce? întrebă ea punând mâna pe pieptul 
gol al lui Lawrence. 

— De tine, bineînţeles, doresc... 

— Mă dorești pe mine? exclamă ea punându-și capul pe 
umărul lui Lawrence. 

Părul ei blond, lung, îi ascundea fața, dar Alice 
văzuse totul. Femeia pe care Lawrence o îmbrățișa nu 
mai era doar vocea pe care o auzise la telefon. Acum, 
înțelegea mai bine de ce insistase să nu revină decât 
seara! 

Dezgustată, Alice se răsuci pe călcâie și fugi alergând. 
În timp ce își relua locul la volan, cu vederea încețoșată 
de lacrimi, auzi o voce care o striga de undeva de pe 
stradă. Repede, trânti portiera, prea tulburată pentru a 
dori să întâlnească pe cineva. 

După-amiaza i se păru că durează o eternitate. La ora 
patru, în timp ce, cu moartea în suflet, se pregătea să se 
întoarcă, Michael o abordă cu timiditate: 

— Sper că mâine nu-l veţi uita pe Babar, spuse el. Sunt 
nerăbdător să-l văd! 

— Promit, răspunse Alice. Voi lăsa un semn pe 
parbrizul mașinii. Uite, îl voi scrie imediat. 

Pe o bucată de hârtie, scrise cu litere mari: „Nu uita de 
Babar“. 

— Şi acum, mă duc să-l lipesc imediat! Eşti liniștit? 

Michael radia de multumire. Degeaba zâmbetul lui 
încălzise puţin inima Alicei, nu se temea mai puţin de 
momentul când va trebui să-l înfrunte pe Lawrence. Nu 

mai avea de acum înainte nimic să-i spună. După cele la 
care fusese martoră, el trebuia să înţeleagă că totul se 
sfârșise între ei. 

În timp ce se instala la volan, un tânăr cobori dintr-o 
mașină oprită alături de a ei. Când îl recunoscu, Alice făcu 
ochii mari, neîncrezătoare. 

— Gordon! 

Sărind din mașină, alergă să se arunce în braţele lui și 
rămaseră astfel un timp, râzând în hohote, la fel de fericit 
și unul și celălalt să se revadă. 

— Nici măcar nu m-ai anunţat că te întorci! exclamă 
Alice pe un ton de reproș. 

— Trebuia să fie o surpriză. 

— Să ştii că este o surpriză! Când ai sosit? 

— Azi dimineaţă. Cu Melissa. 

— Logodnica ta? Unde este? 

— Am lăsat-o cu Lawrence. 

Zâmbetul Alicei îngheță. 

— L-ai văzut deja? 

— Bineînţeles! La prânz, când ai trecut pe acasă, eu 
reveneam de la brutărie. Te-am strigat, dar nu m-ai auzit. 

Alice nu mai înţelegea nimic. Toate piesele de puzzle 
erau acolo, în faţa ei, ar fi jurat, dar nu reușea să le 
asambleze corect. 

— Erai aici la ora prânzului? 

Gordon clătină din cap. 

— Melissa era consternată când şi-a dat seama ce s-a 
întâmplat. Văzându-i pe amândoi împreună, Dumnezeu 
ştie ce trebuie să-ți fi imaginat! Te asigur că te înșeli, Alice! 
Nu este nimic între Lawrence și Melissa, cum îți va 
confirma imediat. L-a sunat pe Lawrence acum câteva zile 
ca să-l prevină că vom face o vizită familiei mele la Londra, 
și să-i ceară să nu-ţi spună nimic. Voiam să-ţi facem o 
surpriză în timp ce erai la lucru, și să organizăm o 
sărbătoare pentru cină. Ştii, pentru a compensa pe aceea 
pe care ai pregătit-o pentru întoarcerea mea, şi când am 
avut tupeul să nu mă prezint! 

Niciodată Alice nu se simţise atât de ridicolă. Ar fi intrat 
bucuroasă sub pământ, atât îi era de rușine. Ce trebuia să 
creadă oare Melissa? Și Gordon? 

— Ce proastă am fost! 

— Nu este grav. Vei vedea, nu peste mult timp, vom 
râde cu toţii. Vino repede să ne alăturăm celorlalți. 
Trebuie că ne așteaptă. 

Lawrence se îmbrăcase neglijent cu niște blugi vechi și o 
cămașă șifonată. La intrarea Alicei în cameră rămase 
nemișcat, fără măcar să ridice capul, așteptând în mod 
vădit ca ea să facă primul pas. O frumoasă tânără femeie 
blondă apăru din bucătărie, cu un aer abătut și se prezentă: 

— Bună ziua, Alice. Eu sunt Melissa. Trebuie să te fi 
întrebat ce se întâmpla, adineauri... În locul dumitale, și 
eu aș fi fost îngrozită. 

— Am reacţionat în mod stupid, fără să mă gândesc, se 
scuză Alice, la fel de încurcată ca frumoasa Melissa. Nu 
știu ce m-a găsit. 

Gordon dispăru câteva clipe ca să revină cu mai multe 
pachete. 

— Sunt pentru tine, spuse el întinzându-i-le Alicei. 

Lawrence încă nu se mişcase. Din ce în ce mai jenată, 
începu să deschidă pachetele, fericită să constate că 
Melissa îi zâmbea. Cel puţin, ele se scuzaseră pentru 
neînțelegere. Nu se putea spune la fel despre Lawrence 
care, Alice o simţea, continua s-o observe cu insistenţă, 
fără o privire la parfumul, flecuștelele și celelalte mici 
cadouri pe care i le oferise cuplul. 

Gordon avea mult noroc să fi întâlnit o tânără atât de 
delicată și de frumoasă ca Melissa, trebuia să se 
gândească mai târziu Alice. După cină, vorbiră mult, 
singure în bucătărie. Era limpede că Melissa îl adora pe 
Gordon și, mulţumită că se îndrepta, Alicei îi făcuse 
plăcere să răspundă la toate întrebările ei. Prin contrast, 
mutismul încăpățânat al lui Lawrence o apăsa de două 
ori mai mult. Alice își reproşa teribil că stricase surpriza 
și că stingherise astfel pe toată lumea. Dar el nu putea 
încerca să înțeleagă sentimentul de nesiguranță care o 
obseda. 

Gordon și Melissa își luară rămas-bun de la ei destul de 
târziu seara. 

— Mama a invitat un număr considerabil de oameni, 
pe timpul sejurului nostru. l-am promis că ne întoarcem 
astă-seară, chiar dacă va fi în plină noapte, pentru a o 
întâmpina pe mătușa Maud la sosirea ei mâine 
dimineaţă. Cu puţin noroc, vom avea fără îndoială timp 
să mai trecem o dată rapid înainte de a pleca în Statele 
Unite. 

— Poate nu voi mai fi aici, spuse atunci Lawrence. În 
acest caz, ne vom revedea la New York. 

Inima Alicei începu să bată mai repede. Ce vrusese să 
spună? Melissa și Gordon plecaţi, ezita să i se alăture lui 
Lawrence în salon. 

— Ar trebui să te culci din nou, îl sfătui ea. 

Începu să strângă paharele și ceștile goale de pe 
măsuţa joasă, întârziind cât mai mult posibil inevitabila 
confruntare. 

— Este fără speranţă, nu-i așa? spuse Lawrence. 

— Despre ce vorbeşti? 

— Despre tine şi despre mine; nu va merge niciodată. 
N-ai nici o încredere în mine. lei drept un capriciu faptul 
că ţi-am cerut mâna, că am cumpărat o casă, că-mi găsesc 
de lucru... De necrezut! 

Cuta amară a buzelor lui spunea mai mult decât 
cuvintele, când el continuă: 

— Eşti atât de suspicioasă faţă de mine, încât doar 
văzând-o pe Melissa aşezată pe marginea patului... 

— Nu numai așezată, îi aminti Alice. Avea capul pus pe 
umărul tău și te-am auzit spunându-i că o doreai. 

— „Doresc să mă ajuţi s-o conving pe Alice, că nu 
iubesc, n-am iubit și n-o voi iubi vreodată decât pe ea“. 
lată ce m-ai fi auzit spunând, dacă rămâneai suficient 
timp. 

Lawrence se ridică oftând adânc. 

— Dar la ce bun să discut cu tine? Tu nu crezi un cuvânt 
din ceea ce spun. 

Alice vru să protesteze, dar rămase distrusă. 
Ascultându-l pe Lawrence, ea singură era de blamat. Cine, 
dacă nu el, distrusese toată încrederea pe care o avusese 
în el? În scrisoarea ei, îşi exprimase clar durerea, 
descoperind infidelitatea lui. De ce nu-i vorbise niciodată 
despre asta? Găsea gelozia ei iraţională și ridicolă, şi îi 
dădea în întregime dreptate. Dar se simţea incapabilă să 
și-o stăpânească. 

— Îmi pare rău, spuse ea cu tristeţe. 

Cu aceste cuvinte, părăsi camera. 


KKK 


— Aveţi hamsterul, domnişoară? 
Consternată, Alice scutură din cap. 

— Oh, Michael! Iar am uitat! 

— Dar aţi scris un bilet ca să vă amintiţi! 

Alice se pierdu în scuze. Inutil să-i promită lui Michael 
că i-l va aduce pe Babar la ora prânzului. N-ar risca să 
meargă acasă înainte de seară, atât se temea că Lawrence 
este încă acolo. Dimineaţă, plecând foarte devreme, 
reuşise să-l evite și nu voia să riște să-l întâlnească acum. 

Decepţia lui Michael o afecta profund pe Alice. 
Negândindu-se decât la propriile probleme, nu-și ţinuse 
promisiunea. Nimic nu justifica această lipsă de delicateţe 
față de un copil atât de sensibil. 

Ora recreaţiei venită, în loc să se alăture colegilor în 
cancelarie, Alice rămase în clasa ei, prea deprimată ca să 
se miște. Privea copiii jucându-se în curte când a auzit 
cum se deschide ușa. Cu un aer iritat, se întoarse. 
Lawrence! 

Stătea în prag cu un zâmbet irezistibil... și cu lădiţa lui 
Barbar în braţe! 

— Mi-a fost teamă să nu moară de teamă, cu Arthur care 
nu înceta să-l devoreze din ochi! 

Cum Alice rămânea împietrită, Lawrence păru deodată 
că-şi pierde din siguranţă. 

— Unde vrei să-l pun? 

Cu un deget tremurător, îi indică o masă de lângă fereastră. 

Scăpat de povară, Lawrence își înfundă mâinile în 
buzunare. 

— Ştii, Melissa mi-a adus corespondenţa sosită acasă la 
mine după plecarea mea în Anglia. Nu m-am hotărât s-o 
deschid decât în această dimineaţă. Era și o scrisoare de 
la tine, expediată la revistă, deja de câtva timp. 

Alice păli. 

— Dar credeam că... 

— Tu crezi multe lucruri de care abia încep să iau 
cunoștință, i-o tăie Lawrence. Scrisorii tale i-a trebuit o 
groază de timp ca să-mi parvină. La fel s-a întâmplat că nu 
eram la New York, când m-ai căutat la telefon, ci în 
California, la familia mea. Îi găzduiam pe Melissa și pe 
Gordon, în acel timp. 

Alice își înghiţi cu greu nodul din gât și închise ochii. 

— Melissa! Eram convinsă că... 

— ... Că aveam o aventură cu o altă femeie. Iată de ce ai 
fugit ieri la prânz, surprinzându-mă cu Melissa. 

Alice clătină tăcut din cap. 

— De când te-am întâlnit, n-am avut niciodată pe 
nimeni decât pe tine, Alice. Te iubesc, nu te voi iubi 
niciodată decât pe tine, numai pe tine. Când vei accepta 
să mă crezi? 

Alice vru să vorbească, dar nu putu scoate nici cel mai 
mic sunet. Acum, piesele de puzzle își găseau în sfârșit 
locul. Acum, totul i se părea atât de simplu! 

Un vacarm se auzi pe culoar. Ușa se deschise brusc și 
intră un grup de copii. 

— Vă veţi căsători, domnule? 

Alice recunoscu vocea lui Peter Wilkinson, un mic 
roșcșvan adorabil cu faţa acoperită de pistrui. Cu efort, 
încercă să-și revină în fire. 

— Pentru asta trebuie să-i dai un inel, încheie William, 
prietenul nedespărţit al lui Peter. 

— Exact... 

Lawrence scoase o cutiuţă din buzunar și-i ridică încet 
capacul. Două fetite se apropiară, cu ochi strălucitori. 

— Mmm, ce frumos diamant! 

— Credeţi că-i va plăcea? se prefăcu neliniștit Lawrence, 
întrebând copiii. 

— După părerea mea, da, răspunse Peter. Dar va trebui 
să te așezi în genunchi ca să i-l oferi. 

Lawrence se execută imediat. 

— Aşa? 

Alice se încruntă. 

— Ajunge, acum. 

Dar toți se prefăcură că n-o aud. 

— Şi acum, ce trebuie să-i spun? întrebă Lawrence. 

— Draga mea, căsătoreşte-te cu mine, răspunse William 
imitând de minune accentele pasiunii. 

Lawrence își ridică atunci ochii spre Alice și se lăsă 
tăcere în încăpere. Copiii nu-l slăbeau din ochi pe 
Lawrence, simțind că nu mai era vorba de un joc. Domnul 
era serios. Era mai bine decât la televizor! 

— Draga mea, căsătoreşte-te cu mine, murmură 
Lawrence. Un singur cuvânt va fi de-ajuns, adăugă el 
prompt. 

Expresia Alicei se imblânzi. Nu mai era profesoara pe 
punctul de a-şi chema elevii la ordine, ci Alice Parker, 
îndrăgostită nebunește de bărbatul îngenuncheat în faţa 
ei... și care-i cerea mâna. 

— Da, răspunse ea în sfârșit, fără nici o ezitare. 

Ar fi adăugat bucuroasă mii de promisiuni și de cuvinte 
dulci, dar Lawrence nu-i lăsă timp. 

— Nu spui nimic în plus? 

— Nu voiai decât un singur cuvânt, îi aminti Alice. 

— Acum, trebuie să-i pui inelul, șopti o voce la urechea 
lui Lawrence. 

Ascultător, el scoase bijuteria din cutiuţă și o trecu pe 
degetul Alicei. Ea îl admiră, minunându-se, şi-l făcu să 
strălucească în lumină. 

— Şi acum, sărutul! șopti un alt copil. 

— Mai târziu, răspunse Lawrence cu un zâmbet poznaș. 

Apoi se ridică. 

— Eşti sigură că doreşti să-ţi petreci viaţa ta într-un 
modest pavilion de periferie? 

Alice nu ezită. 

— Putin îmi pasă, din moment ce tu ești cu mine. 

Cei patru micuţi îi sorbeau din ochi, aproape la fel de 
emoţionaţi ca ei. 

— M-am descurcat bine? îi întrebă Lawrence. 

Râsul încălzi încăperea pe care Alice o găsea atât de 
friguroasă adineauri. 

— Vă veţi căsători cu adevărat, domnişoară? se auzi o 
voce timidă la intrarea în clasă. 

În timp ce se întorcea spre noul venit, Michael, Alice 
simți mâna lui Lawrence luând-o pe a ei. 

— Da, afirmă ea simplu. 

— Şi miss Parker își ține întotdeauna promisiunile! 
adăugă Michael zărind cușca hamsterului. 

Alice îi zâmbi. Acum, nimic n-o va mai putea face să se 
îndoiască o singură clipă de dragostea absolută pe care o 
simţea pentru Lawrence. 


Sfârşit 


